title: কাও ধনেশ

text: কাও ধনেশের দুটো উপপ্রজাতি সনাক্ত করা গেছে। এরা হল-কাও ধনেশের উপরের দিক চকচকে কালো রঙের, নিচের দিক সাদা। ডানার ওড়ার পালকের ডগা এবং লেজের বাইরের পালকের আগার দিক সাদা। গলায় পালকহীন নীল চামড়ার পট্টি থাকে। চোখের চারপাশে ও গলায় নীলাভ-সাদা চামড়া দেখা যায়। পা ও পায়ের পাতা স্লেট রঙের সবুজ। চোখের তারা লালচে। নিচের দিকে বাঁকানো বড় ঠোঁটের উপরের বর্ম মাথার পেছনের দিকে বেশি প্রলম্বিত কিন্তু সামনের দিকে একটু বাড়ানো ও এক ডগাযুক্ত। আপাতদৃষ্টিতে এদের ঠোঁট অনেক ভারি মনে হলেও আসলে বেশ হালকা, কারণ ঠোঁট আর বর্মের ভেতর আছে অনেক ফাঁপা প্রকোষ্ঠ। পুরুষ পাখির বর্মের সামনে-পেছনে কালো অংশ আছে, কিন্তু মূল ঠোঁটে কোন কালো অংশ নেই। স্ত্রী ধনেশ যে কেবল আকারে ছোট তাই নয় তাদের বর্ম পর্যন্ত ছোট এবং এর ঠোঁটের উপর কালোর ছোপ বেশি আর নিচের ঠোঁটের গোড়ায় লালচে অংশ আছে। তাছাড়া এর চোখও বাদামী। কাও ধনেশ দৈর্ঘ্যে কমবেশি ৯০ সেন্টিমিটার।


title: কাও ধনেশ

text:
সাধারণত জোড়ায় জোড়ায় থাকে। কখনও সঙ্গে অপরিণত ছানাও থাকতে পারে। বনের বটজাতীয় গাছের যখন ফল পাকে, তখন অন্য অনেক প্রজাতির পাখি ও স্তন্যপায়ীদের সাথে মিলে সে খাবারে হামলা চালায়। বনের ছোট বড় সকল নরম ফল খেতে পারদর্শী, সেই সাথে খেয়ে থাকে পাখির ছানা, ডিম, ইঁদুর, ব্যাঙ, সরিসৃপ প্রভৃতি।
এক জোড়া একই এলাকায় বছরের পর বছর থাকতে পছন্দ করে। বেশিরভাগ সময়ে একই মরা গাছের উপরের দিকের কান্ডে গর্ত করে বাসা বানায়। কোনো কোনো গাছে পর পর কয়েকটি গর্ত থাকতে পারে। স্ত্রী ধনেশ বাসায় ঢুকে নিজের বিষ্ঠা দিয়ে বন্ধ করে দেয় বাসার প্রবেশ পথ। ডিম পাড়া থেকে বাচ্চা বড় না হওয়া পর্যন্ত মা ধনেশ গর্তের বাসায় বন্দী থাকে। ছোট একটি ফুটো দিয়ে বাবা ধনেশ এই দীর্ঘ সময় স্ত্রী পাখি ও বাচ্চা পাখির খাবারের জোগাড় করে। ব্যাপারটা খুবই বিস্ময়কর এবং একাজের জন্য অস্বাভাবিক ধৈর্যের প্রয়োজন পড়ে। ছানা ডিম ফুটে বের হওয়ার পর বাবা ধনেশ বাসার মুখ ভেঙে দেয়।


title: কাও ধনেশ

text: বিভিন্ন দেশে বন ধ্বংস এবং বন এলাকার আদিবাসী সম্প্রদায় কর্তৃক এদেরকে ধরে খাওয়া, হাতুড়ে চিকিৎসায় ও গৃহপালন বা চিড়িয়াখানায় সংগ্রহের কারণে এদের সংখ্যা অতি দ্রুত কমে আসছে। চিড়িয়াখানায় এদের বংশবিস্তারের প্রচেষ্টা কয়েকবার ব্যর্থ হয়েছে। বাংলাদেশে ধনেশ পাখির তেল বিক্রির নামে কাও ধনেশ ব্যাপক হারে মারা হচ্ছে। যদিও অধিকাংশ ক্ষেত্রে ক্রেতারা ধনেশ পাখির তেল মনে করে পোড়া মবিল নিয়ে বাড়ি ফিরছেন। এক্ষেত্রে ধনেশ পাখি মারা হয় কেবলমাত্র তেলের বিজ্ঞাপনের জন্য।


title: পাতরাইল মসজিদ

text: পাতরাইল মসজিদ বা মজলিশ আউলিয়া মসজিদ বাংলাদেশের ফরিদপুর জেলার পাতরাইলে অবস্থিত একটি প্রাচীন মসজিদ।


title: পাতরাইল মসজিদ

text: প্রাচীন ঐতিহ্যবাহী আউলিয়া খান জামে মসজিদ যা ১৩৯৩ হতে ১৪১০ খ্রিঃ মধ্যে গিয়াসউদ্দিন আজম শাহ নির্মাণ করেন বলে ধারণা করা হয়। এ ঐতিহাসিক মসজিদের দক্ষিণ পাশে চির নিন্দ্রায় শায়িত আছেন মহান আউলিয়া মজলিস আউলিয়া খান। মসজিদের আঙ্গিনায় আছে মস্তান দরবেশ নাজিমদ্দিন দেওয়ানের মাজার। আউলিয়া খানের মাজারের দক্ষিণ পাশে আছে ফকির ছলিমদ্দিন দেওয়ানের মাজার। জনশ্রুতি আছে যে, অত্র এলাকায় প্রজাদের পানীয় জলের সমস্যা নিরসনকল্পে ও ইবাদতের জন্য মসজিদের পার্শ্বেই ৩২.১৫ একর জমির উপর একটি দীঘি খনন করেন। বর্তমানে এটি ভাঙ্গা উপজেলাধীন পাতরাইল দীঘিরপাড় আউলিয়া মসজিদ নামে সুপরিচিত। মসজিদটি বর্তমানে প্রত্নতত্ত্ব বিভাগের নিয়ন্ত্রণাধীন আছে।


title: পাতরাইল মসজিদ

text: মসজিদটি আয়তাকার বহু-গম্বুজ বিশিষ্ট। এর নকশা এবং স্থাপত্য শৈলী রাজশাহীর বাঘা মসজিদ এর মত। পঞ্চভূজ খিলান বিশিষ্ট মূল প্রবেশদ্বারটি পূর্বদিকে।


title: মুই থাই

text:
মুই থাই থাইল্যান্ডের যুদ্ধ বিষয়ক খেলা যেটা অন্যান্য ইন্দো- চাইনীজ কিকবক্সিং এর মত যেমন কম্বোডিয়ার প্রাদাল সেরেয়, মালয়শিয়ার তময়, বার্মার লেথুই এবং লাওসের মুই লাও।
মুই বোরান থেকে উদ্ভূত, মুই থাই থাইল্যান্ডের জাতীয় খেলা। মুই সংস্কৃত মভ্য থেকে এসেছে যার অর্থ এক সাথে বাঁধা।মুই থাইকে ‘’’আটটি অঙ্গ প্রত্যঙ্গের কৌশল’’’ অথবা ‘’’আটটি অঙ্গ প্রত্যঙ্গের বিজ্ঞান’’’ বলা হয় কারণ এটি ঘুষি, লাথি, কনুই এবং হাঁটু ব্যবহার করে যেটি সংঘর্ষের লক্ষ্য বিপরীতে মুষ্টিযুদ্ধে দুইটি লক্ষ্য এবং অন্যান্য যুদ্ধ বিষয়ক খেলা যেমন কিকবক্সিং, সাভাতেতে চারটি লক্ষ্য। মুই থাই অনুশীলনকারিকে বলা হয় নাক মুই। পশ্চিমা অনুশীলনকারিদের মাঝে মধ্যে বলা হয় নাক মুই ফারাং, যার অর্থ বিদেশী বক্সার।


title: মুই থাই

text: চাইনীজ এবং ভারতীয় মার্শাল আর্টকে ভিত্তি করে দক্ষিনপূর্ব এশিয়ায় অনেক লম্বা সময় ধরে বিভিন্ন ধরণের কিকবক্সিং অনুশীলন হয়ে আসছে। অনুশীলনকারিরা একে হাজার বছরের পদাঙ্ক বলে দাবি করে।


title: লাল ঘুঘু

text: লাল ঘুঘু (বৈজ্ঞানিক নাম: "Streptopelia tranquebarica") (), লাল রাজঘুঘু বা জংলা ঘুঘু কলুম্বিডি () গোত্রের বা পরিবারের অন্তর্গত একটি প্রজাতি। সারা পৃথিবীতে এক বিশাল এলাকা জুড়ে এদের আবাস। সংখ্যার বিশালতার কারণে এদের মোট জনসংখ্যা নির্ণয় করা যায়নি। গত কয়েক দশক ধরে এদের সংখ্যা কমে গেলেও আশঙ্কাজনক পর্যায়ে যেয়ে পৌঁছায় নি, যদিও কোন কোন দেশে এদের অবস্থা খুব খারাপ। সেকারণে আই. ইউ. সি. এন. লাল ঘুঘুকে Least Concern বা আশঙ্কাহীন প্রজাতি হিসেবে তালিকাভুক্ত করেছে।


title: লাল ঘুঘু

text: বাংলাদেশ, ভারত, নেপাল, ভুটান, পাকিস্তান, শ্রীলঙ্কা, মিয়ানমার, থাইল্যান্ড, লাওস, ভিয়েতনাম, কম্বোডিয়া, ইন্দোনেশিয়া, ফিলিপাইন, চীন, তাইওয়ান ও জাপান লাল ঘুঘুর স্থায়ী আবাসস্থল। এদের অনেকসময় অনিয়মিত পরিযায়ী হিসেবে আশেপাশের দেশ আফগানিস্তান, ইরান, ওমান, কোরিয়া ও রাশিয়ায় দেখা যায়। লাল ঘুঘু সিঙ্গাপুরে অবমুক্ত করা হয়েছে। সংযুক্ত আরব আমিরাতেও পাখিটি দেখা গেছে, তবে এর উৎস সম্পর্কে নিশ্চিত হওয়া যায় নি। একসময় বিশ্বব্যাপী প্রচুর সংখ্যায় থাকলেও শিকারীদের কবলে পড়ে ও ঝোপ-জঙ্গল কমে যাওয়ায় বর্তমানে এদের সংখ্যাও কমে যাচ্ছে।


title: লাল ঘুঘু

text: বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনানুসারে এ প্রজাতি সংরক্ষিত।


title: লাল ঘুঘু

text: পুরুষ পাখির মাথা নীলচে-ধূসর। পিঠ ও ডানার পালক গোলাপী-মেরুন বা ইট রঙের লালচে। ডানার পেছনের অংশ কালচে। লেজের পালক ধূসর । লেজের নিচটা সাদা। বুক ও পেট হালকা গোলাপী। স্ত্রী পাখির রঙ পুরোপুরি আলাদা। দেহের ওপরের অংশ গাঢ় হলদে-বাদামী ও নিচের অংশ হালকা হলদে-ধূসর। স্ত্রী পাখি পুরুষ পাখির চেয়ে কিছুটা ছোট। উভয়েরই গলার পেছনে একটি কালো বন্ধনী আছে। বন্ধনীর উপরে-নিচে চিকন সাদা বন্ধনী থাকে। উভয়ের চোখ বাদামি, ঠোঁট কালো, পা বেগুনি-লাল বা বেগুনি-কালো। ওড়ার পালকও কালো। এ গণের সবচেয়ে ছোট প্রজাতি আর সবচেয়ে বেশি নাদুস-নুদুস। লম্বায় ২৩ সেন্টিমিটার, যার মধ্যে লেজই নয় সেন্টিমিটার।


title: লাল ঘুঘু

text: ঝোপ-জঙ্গল, খোলা মাঠ, গ্রাম বা আশপাশে বড় বড় গাছ আছে এমন কৃষিজমিতে এদের দেখা মেলে। সাধারণত জোড়ায় বা ছোট দলে বিচরণ করে। কৃষিজমি, খামার, ঘাসপূর্ণ মাঠ, ঝোপ, বনের প্রান্ত বা গ্রামে হেঁটে হেঁটে খাবার সংগ্রহ করে এরা। ঘাস ও আগাছার বিচি, শস্যদানা, গাছের কুঁড়ি ও কচি পাতা খায়। ভোরবেলা ও গোধূলিতে বেশি তৎপর থাকে। তবে প্রয়োজনে দুপুরেও খাবার সংগ্রহ করে। এরা ক্রুরু-ক্রুরু-ক্রুরু বা ‘গুউ-গুউ-গুউ’ স্বরে ডাকে।


title: লাল ঘুঘু

text: লাল ঘুঘু সারা বছর প্রজনন করতে পারে। সাধারণত গাছের পাতাওয়ালা শাখায় ঘাস ও কাঠিকুঠি দিয়ে বাসা বানায় এবং তাতে স্ত্রী পাখিটি দুটি সাদা রঙের ডিম পাড়ে। ডিম ফুটে বাচ্চা বের হয় মাত্র ১২ দিনে। বাসা বানানো থেকে শুরু করে ডিমে তা দেওয়া ও বাচ্চাদের খাওয়ানো সবকিছুই স্ত্রী-পুরুষ একত্রে মিলেমিশে করে।


title: মৎস্য শিকার

text: মৎস্য শিকার () কোন ব্যক্তি কর্তৃক মাছ ধরার জন্য চেষ্টাবিশেষ। সাধারণতঃ মাছ প্রকৃতি প্রদত্ত নদী-নালার মুক্ত জলাশয় থেকে ধরা হয়। হাতে ধরা, বর্শা, জাল, ফাঁদ, ছিপ ও বড়শি ইত্যাদি উপকরণের সাহায্যে ও কৌশল প্রয়োগের মাধ্যমে মৎস্য শিকার বা মৎস্য আহরণ করা হয়। যিনি মৎস্য শিকার করেন তিনি মৎস্য শিকারী নামে পরিচিত।


title: মৎস্য শিকার

text: বিশ্ব খাদ্য সংস্থার পরিসংখ্যান অনুযায়ী জানা যায় যে, বিশ্বে আনুমানিক ৩৮ মিলিয়ন লোক বাণিজ্যিকভাবে জেলে এবং মৎস্য খামারীর পেশায় নিয়োজিত রয়েছেন। এছাড়াও প্রত্যক্ষ এবং পরোক্ষভাবে এ পেশায় সম্পৃক্ত রয়েছে ৫০০ মিলিয়নেরও অধিক জনগোষ্ঠী। ২০০৫ সালে বৈশ্বিকভাবে প্রকৃতি প্রদত্ত উন্মুক্ত জলাশয় ক্ষেত্র থেকে মাথা পিছু ১৪.৪ কিলোগ্রাম মাছ আহরণ করা হয়। এছাড়াও অতিরিক্ত ৪.৩ কিলোগ্রাম মাছ আবদ্ধ জলাশয় থেকে চাষাবাদের মাধ্যমে সংগৃহীত হয়েছিল। উল্লেখযোগ্য খাদ্য সংগ্রহসহ আধুনিককালে মৎস্য শিকার বিনোদনকল্পে অবসরকালীন সময় ক্ষেপণেরও অন্যতম মাধ্যমরূপে পরিগণিত।


title: মৎস্য শিকার

text: প্রায় চল্লিশ হাজার বছর পূর্বে পেলিওলিথিক যুগে মাছ আহরণ কার্য্যের উদ্ভব ঘটেছিল বলে জানা যায়। তিয়ানিউয়ান মানবের কঙ্কাল পরীক্ষা-নিরীক্ষান্তে জানা যায় পূর্ব এশিয়ায় তাঁরা নিয়মিতভাবে স্বাদু পানির মাছ ধরার মাধ্যমে খাবারের চাহিদা মেটাতো। প্রত্নতত্ত্ববিশারদগণ তাদের প্রতিবেদনে পরিত্যক্ত মাছের হাড় এবং গুহায় অঙ্কিত চিত্রকর্ম পরখ করে দেখেছেন বলে উল্লেখ করেন। তাদের মতে, সামুদ্রিক খাবার আত্মরক্ষার জন্য অত্যন্ত গুরুত্বপূর্ণ ছিল। এ ধরণের খাবার উল্লেখযোগ্য পরিমাণে আহরিত হতো। ঐ সময়ে অধিকাংশ লোকই শিকার করে জীবনধারণসহ যাযাবর জীবনধারায় অভ্যস্ত ছিল। কিন্তু স্থায়ীভাবে বসবাসকারীগণ মাছ শিকারের মাধ্যমে তাদের খাদ্যের প্রধান উৎসরূপে যুক্ত করেছিল।


title: মৎস্য শিকার

text: প্রাচীন নীল নদ মাছে পরিপূর্ণ ছিল; টাটকা এবং শুটকি মাছ অধিকাংশ জনগণের আদর্শ খাদ্য ছিল। মিশরীগণ মৎস্য শিকার যন্ত্র প্রয়োগ এবং পদ্ধতিকে সমাধিস্তম্ভের দৃশ্য, অঙ্কন এবং প্যাপিরাস দলিলে তুলে ধরেছিল। কিছু উপস্থাপনায় মৎস্য শিকারকে অলস সময় ব্যয়ের মাধ্যমরূপে তুলে ধরে।


title: মৎস্য শিকার

text: প্রাচীন গ্রীকের সাহিত্য-সংস্কৃতিতে মৎস্য শিকারের দৃশ্য খুব কমই উপস্থাপিত হয়েছে। বরঞ্চ মৎস্য শিকার কার্যক্রমকে নিম্নস্তরের সামাজিক মর্যাদাসম্পন্নরূপে উল্লেখ করা হয়েছে। অপিয়ান অব কোরিকাস নামীয় একজন গ্রীক লেখক সমুদ্রে মাছ ধরার কথকতা "হ্যালাইউলিকা" বা "হ্যালাইউটিকা" নামীয় গ্রন্থে ১৭৭ থেকে ১৮০ সালের মধ্যে তুলে ধরেছেন। এটি ছিল আধুনিককালের প্রথমদিককার মৎস্য শিকার সম্পর্কীয় লেখনি। প্রাচীন রোমে মোজাইকের মাধ্যমে মৎস্য শিকারকে তুলে ধরা হয়েছে।


title: মৎস্য শিকার

text: গ্রীকো-রোমান সমুদ্র দেবতা নেপচুন ত্রিশূল ধারণ করে মৎস্য শিকার করতেন। প্রাচীন পেরুর মোচে জনগোষ্ঠীর মৎস্য আহরণ কর্ম সিরামিকে বর্ণিত হয়েছিল।


title: সুপারকম্পিউটার

text: সুপার কম্পিউটার বলা হয়ে থাকে ক্ষমতা বিশেষ করে হিসাব নিকাষের গতির উপর নির্ভর করে কোন নির্দিষ্ট সময়ে পৃথিবীর অগ্রগণ্য কম্পিউটারগুলোকে। ১৯৬০ সালের দিকে কন্ট্রোল ড্যাটা কর্পোরেশন (সিডিসি) এর সেইমার ক্রে সর্বপ্রথম প্রাথমিক ভাবে সুপার কম্পিউটারের একটি ডিজাইন তৈরি করেন এবং তা পৃথিবার কাছে তুলে ধরেন। ১৯৭০ সালের দিকের সুপার কম্পিউটারগুলোতে সামান্য কয়েকটি প্রসেসর ব্যবহার করা হয়ে থাকলেও ১৯৯০ সালের দিকের সুপার কম্পিউটারগুলোতে হাজার হাজার প্রসেসর ব্যবহার হতো কিন্তু বিংশ শতাব্দীর শেষের দিকে সুপার কম্পিউটারে প্রসেসরের এ সংখ্যা লক্ষ ছাড়িয়ে যায়।


title: সুপারকম্পিউটার

text: সুপার কম্পিউটারগুলোতে অসংখ্য প্রসেসর নিয়ে কাজ করার জন্য সাধারণত দুটি পদ্ধতির একটি ব্যবহৃত হয়ে থাকে। ১ম পদ্ধতির নাম গ্রীড কম্পিউটিং এবং ২য় পদ্ধতির নাম ক্লাস্টার কম্পউটিং। গ্রীড পদ্ধতিতে বিশাল সংখ্যক কম্পিউটারের প্রসেসিং ক্ষমতা সুষ্ঠভাবে বন্টিত অবস্থায় থাকে এবং প্রাপ্যতার উপর ভিত্তি করে স্বয়ংক্রিয়ভাবে কম্পিউটারগুলোকে বৈচিত্রময় প্রশাসনিক কিছু উপায় মেনে পুনরায় আবার কাজে লাগিয়ে দেয়া হয়। অপরদিকে ক্লাউড কম্পিউটিংয়ের ক্ষেত্রে একে অপরের সাথে খুবই নিবিড়ভাবে সম্পর্কিত বিশাল সংখ্যক প্রসেসর একত্রে ব্যবহার করা হয়ে থাকে। কেন্দ্রীয় নিয়ন্ত্রনাধীন অসংখ্য মাল্টি-কোর প্রসেসর সংযুক্ত করার মাধ্যমে চালিত উক্ত পদ্ধতিটির জনপ্রিয়তা ক্রমশ বাড়ছে। বর্তমান বিশ্বের সবচেয়ে ক্ষমতাশীল সুপার কম্পিউটার চীনের Sunway Taihulight।


title: সুপারকম্পিউটার

text: কোয়ান্টাম পদার্থবিদ্যা, আবহাওয়ার পূর্বাভাস দেয়া, জলবায়ু গবেষণা, তেল ও গ্যাসের উৎস চিহ্নিত করতে, আণবিক মডেল পর্যবেক্ষণ যেমন কোন কেমিকেল কম্পাউন্ড, বায়োলজিক্যাল ম্যাক্রোমলিকিউল, পলিমার এবং ক্রিস্টালের গঠন ও বৈশিষ্ট্য পর্যবেক্ষনের ক্ষেত্রে এবং বাহ্যিক সিমিউলেসন যেমন এয়ারপ্লেন সিমিউলেসন, নিউক্লিয়ার বোমা বিস্ফোরণ সিমিউলেসন এবং নিউক্লিয়ার ফিউশন গবেষণার ক্ষত্রে সুপার কম্পিউটার ব্যাপকভাবে ব্যবহৃত হয়ে থাকে।


title: ভালবাসলেই ঘর বাঁধা যায় না

text: ভালবাসলেই ঘর বাঁধা যায় না ২০১০ সালের বাংলাদেশী প্রণয়ধর্মী-নাট্য চলচ্চিত্র। ছবিটি পরিচালনা করেছেন চলচ্চিত্র নির্মাতা জাকির হোসেন রাজু। ছবির কাহিনী, চিত্রনাট্য, সংলাপ লিখেছেন পরিচালক নিজেই। বাংলাদেশের সৌন্দর্য স্থানগুলোতে চিত্রায়িত ত্রিভুজ প্রেমের গল্প নির্ভর এই ছবিটি। পূর্ণ প্রণয়ধর্মী ও পারিবারিক গল্প এই ছবিতে তুলে ধরা হয়েছে। ছবিতে রয়েছে অসাধরণ কিছু গান। মাসটেক্স প্রোডাকশন পরিবেশিত ত্রিভুজ প্রেমের এ ছবিতে অভিনয় করেছেন শাকিব খান, অপু বিশ্বাস, রুমানা খান, প্রবীর মিত্র, কাজী হায়াৎ, আলী রাজ, মিশা সওদাগর প্রমুখ। এই ছবির একটি গানের চিত্রায়ন করা হয়েছে ব্যাংককে। এই ছবিটি দর্শক ও সমালোচকদের কাছে প্রসংসিত হয়।


title: ভালবাসলেই ঘর বাঁধা যায় না

text: ছবিটি জাতীয় চলচ্চিত্র পুরস্কার ২০১০ এ মোট সাতটি বিভাগে; বাচসাস পুরস্কার এ ৫টি বিভাগে এবং মেরিল-প্রথম আলো পুরস্কার-এ ১টি বিভাগে পুরস্কার লাভ করে। এই ছবিতে অভিনয়ের জন্য শাকিব খান প্রথমবার জাতীয় চলচ্চিত্র পুরস্কার পান।


title: ভালবাসলেই ঘর বাঁধা যায় না

text: সূর্য খান খুবই দয়ালু। সে গরিবদের উপর নির্যাতন সহ্য করতে পারে না। অজান্তা তাকে ভালোবাসে এবং দুই পরিবারই তা সম্পর্কে অবগত। আলো সূর্যদের বাড়িতে কাজ করে। তার মাকে সূর্যর বড় ভাই তূর্য খুন করেছিল। সেই থেকে আলো তাদের বাড়িতে বড় হয়। একদিন তূর্য আর তার বন্ধুরা মিলে আলোকে খুন করার চেষ্টা করে। সূর্য তাকে তাদের হাত থেকে বাঁচায় এবং বিয়ে করে বাড়ি ছেড়ে চলে যায়।


title: ভালবাসলেই ঘর বাঁধা যায় না

text: অজান্তা সব জানার পর মর্মাহত হয় এবং আলোর কাছে কৈফিয়ত জানতে তার বাড়ি যায়। সেখানে ফিয়ে সে জানতে পারে আসলে আলো তার ছোট বোন আলেয়া যে ছোটবেলায় হারিয়ে গিয়েছিল। কিন্তু তা আলোকে না জানিয়ে চলে আসে এবং সে সর্বাত্মক তার ভাল চায়।


title: ভালবাসলেই ঘর বাঁধা যায় না

text: "ভালবাসলেই ঘর বাঁধা যায় না" ছবির সঙ্গীত পরিচালনা করেছেন আলী আকরাম শুভ। গীত রচনা করেছেন কবির বকুল ও জাকির হোসেন রাজু। "ভালোবাসলেই ঘর বাঁধা যায় না" গানের গীত লিখেছেন মনিরুজ্জামান মনির এবং সুর করেছেন শেখ সাদী খান। গানে কণ্ঠ দিয়েছেন নাজমুন মুনিরা ন্যান্সি, এস আই টুটুল, শাম্মী আখতার, কনক চাঁপা ও রাশেদ।


title: ভালবাসলেই ঘর বাঁধা যায় না

text: জাতীয় চলচ্চিত্র পুরস্কার


title: ভালবাসলেই ঘর বাঁধা যায় না

text: বাচসাস পুরস্কার


title: ভালবাসলেই ঘর বাঁধা যায় না

text: মেরিল-প্রথম আলো পুরস্কার


title: আবদুল জব্বার

text: আবদুল জব্বার (জন্ম: অজানা - মৃত্যু: ১৯৯৮) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: আবদুল জব্বার

text: আবদুল জব্বারের জন্ম ময়মনসিংহ জেলার নান্দাইল উপজেলার কপালহর গ্রামে। তাঁর বাবার নাম ইসহাক আলী এবং মায়ের নাম সৈয়দজান বেওয়া। তাঁর স্ত্রীর নাম আয়েশা বেগম। তাঁদের তিন মেয়ে, চার ছেলে।


title: আবদুল জব্বার

text: আবদুল জব্বার চাকরি করতেন ইপিআরে। ১৯৭১ সালে কর্মরত ছিলেন দিনাজপুর ইপিআর সেক্টরের অধীনে। তখন তাঁর পদবি ছিল নায়েব সুবেদার। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধ যুদ্ধ শেষে ভারতে যান। সেখানে তাঁকে অন্তর্ভুক্ত করা হয় নিয়মিত মুক্তিবাহিনীর জেড ফোর্সের অধীন অষ্টম ইস্ট বেঙ্গল রেজিমেন্টে। মুক্তিযুদ্ধের চূড়ান্ত পর্যায়ে তিনি বৃহত্তর সিলেট জেলায় যুদ্ধ করেন।


title: আবদুল জব্বার

text: ১৯৭১ সালের ১৫ অক্টোবর ভারতে মুক্তিযোদ্ধা শিবিরে সকাল থেকেই চাঞ্চল্য। বেলা ১২টা বাজার আগেই আবদুল জব্বারসহ মুক্তিযোদ্ধারা দুপুরের খাবার খেয়ে নিলেন। তারপর একটু বিশ্রাম নিয়ে যুদ্ধে যাওয়ার জন্য প্রস্তুতি নিতে শুরু করলেন। তাঁরা কেউ ইস্ট বেঙ্গল রেজিমেন্ট, কেউ ইপিআর, কেউ মুজাহিদ, কেউ আনসার সদস্য। আরও আছেন কয়েকজন স্বল্প প্রশিক্ষণ নেওয়া মুক্তিযোদ্ধা। সংখ্যায় তাঁরা শতাধিকের একটু বেশি। দিনের বেলায়ই ভারত-বাংলাদেশ সীমান্ত অতিক্রম করে মুক্তিযোদ্ধারা প্রবেশ করলেন বাংলাদেশের ভেতরে মৌলভীবাজার জেলার কুলাউড়া উপজেলায়। চারদিকে চা-বাগান। মনোমুগ্ধকর প্রাকৃতিক দৃশ্য। মাঝেমধ্যে পাখির ডাক ছাড়া কোথাও মানুষের সাড়াশব্দ নেই। অপরূপ দৃশ্য অবলোকন করতে করতে মুক্তিযোদ্ধারা নিঃশব্দে অগ্রসর হতে থাকলেন সামনে। একসময় পৌঁছে গেলেন নির্দিষ্ট স্থানে। দীর্ঘ পথ পাড়ি দিয়েছেন তাঁরা। ওই এলাকায় বিভিন্ন চা-বাগানে আছে পাকিস্তান সেনাবাহিনীর অবস্থান। মুক্তিযোদ্ধারা এক যোগে সেসব চা-বাগানে অতর্কিতে আক্রমণ করবেন। এর মধ্যে ফুলতলা-সাগরনাল চা-বাগান অন্যতম। অবস্থানগত কারণে সাগরনালের গুরুত্ব ছিল অনেক। জুড়ী থেকে আট-নয় মাইল পর সাগরনাল। তারপর আবার কয়েক মাইল দূরত্ব অতিক্রম করে ফুলতলা। চা-বাগানগুলো মৌলভীবাজার জেলার কুলাউড়া উপজেলার দক্ষিণ-পূর্ব প্রান্তে। ফুলতলার পরই ভারতীয় সীমান্ত এলাকা। মুক্তিযুদ্ধের সময় পাকিস্তানি সেনাবাহিনী ফুলতলা-সাগরনাল চা-বাগানে ঘাঁটি তৈরি করে। শক্তি-সামর্থ্যও সংহত করে যথেষ্ট পরিমাণে। নিরীহ চা-শ্রমিকেরা তখন পাকিস্তান সেনাবাহিনীর নির্যাতনে ঘরবাড়ি ছেড়ে পলাতক। কেউ কেউ অবশ্য পালাতে পারেননি। তাঁদের ওপর পাকিস্তানি সেনারা অকথ্য নির্যাতন চালাতে থাকে। অত্যাচারী পাকিস্তানি সেনাদের সমুচিত শিক্ষা দেওয়ার জন্যই ছিল ওই অপারেশন। শেষ রাতে মুক্তিযোদ্ধারা কয়েকটি দলে বিভক্ত হয়ে একযোগে আক্রমণ চালান। পরদিন সকাল ১১টা পর্যন্ত সেখানে যুদ্ধ চলে। সাগরনাল চা-বাগানের যুদ্ধে আবদুল জব্বার যথেষ্ট সাহস ও বীরত্ব প্রদর্শন করেন। তিনি পাকিস্তানি সেনাবাহিনীর যথেষ্ট ক্ষয়ক্ষতি করতে সক্ষম হন। সেদিন যুদ্ধে মুক্তিযোদ্ধাদের হাতে প্রায় ২৫ জন পাকিস্তানি সেনা নিহত হয়। আহত হয় অনেক। মুক্তিযোদ্ধাদের পক্ষে কয়েকজন আহত হন। এর বেশি ক্ষয়ক্ষতি মুক্তিযোদ্ধাদের হয়নি।


title: মোহাম্মদ জাহাঙ্গীর ওসমান

text: মো. জাহাঙ্গীর ওসমান(জন্ম: অজানা - মৃত্যু: ২০০২) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: মোহাম্মদ জাহাঙ্গীর ওসমান

text: মো. জাহাঙ্গীর ওসমানের জন্ম ব্রাহ্মণবাড়িয়া জেলার আখাউড়া উপজেলার ধরখার ইউনিয়নের ছতরা শরীফ গ্রামে। তাঁর বাবার নাম মকবুলুর রহমান ভূঁইয়া এবং মায়ের নাম দেলোয়ারা বেগম। তাঁর স্ত্রীর নাম সেলিনা আক্তার। তাঁদের দুই ছেলে, দুই মেয়ে।


title: মোহাম্মদ জাহাঙ্গীর ওসমান

text: মো. জাহাঙ্গীর ওসমান ১৯৭১ সালে পড়াশোনার পাশাপাশি যুব রাজনীতির সঙ্গে যুক্ত ছিলেন। ১৯৬৮-১৯৬৯ সালে ব্রাহ্মণবাড়িয়া জেলা (তখন মহকুমা) ছাত্রসংগ্রাম পরিষদের আহ্বায়কের দায়িত্ব পালন করেন। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধযুদ্ধ শেষে ভারতে যাওয়ার পর সীমান্ত এলাকায় ছোটখাটো কয়েকটি অপারেশনে অংশ নেন। এরপর তিনি অন্তর্ভুক্ত হন নিয়মিত মুক্তিবাহিনীর জন্য গঠিত প্রথম বাংলাদেশ ওয়ার কোর্সে। প্রশিক্ষণ শেষে ২ নম্বর সেক্টরে তাঁকে নিয়োগ দেওয়া হয়। ২ নম্বর সেক্টরের একটি কোম্পানির নেতৃত্বে ছিলেন তিনি।


title: মোহাম্মদ জাহাঙ্গীর ওসমান

text:
১ডিসেম্বর থেকে ৪ ডিসেম্বর ব্রাহ্মণবাড়িয়ার আখাউড়ায় নিয়োজিত ছিল পাকিস্তানি সেনাবাহিনীর বিপুল শক্তি। তীব্র শীত। সন্ধ্যা হতে হতেই চারদিক কুয়াশাচ্ছন্ন। ঘোর অন্ধকার রাত। খালি চোখে দেড়-দুই হাত দূরেও কিছু চোখে পড়ে না। এর মধ্যে মুক্তিযোদ্ধারা অবস্থান নিতে থাকলেন পাকিস্তান সেনাবাহিনীর প্রতিরক্ষা অবস্থানের কাছে। মুক্তিযোদ্ধারা কয়েকটি দলে বিভক্ত। একটি দলের নেতৃত্বে মো. জাহাঙ্গীর ওসমান। মুক্তিযোদ্ধারা একযোগে আখাউড়ায় পাকিস্তানি সেনাবাহিনীর বিভিন্ন অবস্থানে আক্রমণ চালাবেন। এ জন্য তাঁরা ওই এলাকা ঘিরে বিভিন্ন স্থানে অবস্থান নিয়েছেন। মো. জাহাঙ্গীর ওসমান তাঁর দল নিয়ে মূল আক্রমণকারী দলের সঙ্গে। মুক্তিযোদ্ধাদের ওপর একটি দল অবস্থান নিল ভারতের আগরতলার উত্তর দিকে ধর্মঘরে, যাতে সিলেট থেকে মনতলা হয়ে পাকিস্তানি সেনাবাহিনী তাঁদের আক্রমণ না করতে পারে। মুক্তিযোদ্ধাদের প্রথম লক্ষ্য, আখাউড়াসংলগ্ন মিরাসানী, নিরানসানী, সিঙ্গারবিল রেলস্টেশন, রাজাপুর, আজমপুর দখল করা। এসব এলাকা আখাউড়া রেল জংশনসংলগ্ন। দুই ও তিন নম্বর সেক্টরের মুক্তিযোদ্ধারা এসব জায়গা দখল করার জন্য বিভিন্ন দিক দিয়ে আক্রমণ চালাবেন। ঘোর অন্ধকার, কুয়াশা আর তীব্র শীত উপেক্ষা করে মুক্তিযোদ্ধারা মো. জাহাঙ্গীর ওসমানের নেতৃত্বে ঝাঁপিয়ে পড়লেন পাকিস্তানি সেনাবাহিনীর একটি অবস্থানের ওপর। গোলাগুলিতে গোটা এলাকা প্রকম্পিত। চারদিকে বারুদের গন্ধ। গোলাগুলির আলোয় আকাশ লালবর্ণ ধারণ করল। মো. জাহাঙ্গীর ওসমান সহযোদ্ধাদের নিয়ে ঝটিকা আক্রমণ চালিয়ে পর্যুদস্ত করে ফেললেন পাকিস্তানি সেনাদের। তাঁদের সাহসিকতায় পাকিস্তানিরা হতোদ্যম হয়ে পড়ল। একটু পর তারা পালাতে শুরু করল। এর মধ্যে হতাহত হয়েছে অনেক পাকিস্তানি সেনা। নিহত ও আহতদের ফেলেই পাকিস্তানিরা পশ্চাদপসরণ করল। পর্যুদস্ত পাকিস্তানি সেনারা সাময়িকভাবে পিছু হটলেও পরের দিন পুনর্গঠিত হয়ে মুক্তিযোদ্ধাদের ওপর পাল্টা আক্রমণ চালাল। মো. জাহাঙ্গীর ওসমানের মুক্তিযোদ্ধারা নেতৃত্বে সাহসিকতার সঙ্গে পাকিস্তানি আক্রমণ প্রতিরোধ করতে থাকলেন। খণ্ড খণ্ড যুদ্ধ চলতে থাকে। একপর্যায়ে পাকিস্তানি সেনারা মুক্তিযোদ্ধাদের ওপর গোলাবর্ষণ শুরু করল। বৃষ্টির মতো ছিল সেই গোলাবর্ষণ। এতে মুক্তিযোদ্ধারা বেশ বেকায়দায় পড়ে গেলেন। গোলার আঘাতে মুক্তিযোদ্ধাদের ক্ষয়ক্ষতি হতে থাকল বেশ। এ অবস্থায় মুক্তিযোদ্ধারা পিছু হটতে বাধ্য হলেন। মো. জাহাঙ্গীর ওসমান এতে দমে যাননি। পরের দিন সহযোদ্ধাদের পুনর্গঠিত করে আবার আক্রমণ চালান পাকিস্তানি সেনাদের ওপর। তুমুল যুদ্ধে জয়ী হন তাঁরাই।
কয়েক দিনের যুদ্ধের পর মুক্তিবাহিনী গোটা আখাউড়া এলাকা দখল করতে সক্ষম হয়।


title: দোজো

text: জাপানে যে কোন শারীরিক অনুশীলন যেমন পেশাদার কুস্তি স্কুল গুলোকে দোজো বলা হয় কারণ নিকটবর্তী মার্শাল আর্টের মূলের কারনে।


title: দোজো

text: জাপানি মার্শাল আর্টে দোজোকে ব্যবহারকারীদের কাছে বিশিষ্ট এবং অতি যত্নের সাথে বিবেচনা করা হয়। দোজোতে জুতা পরা হয় না। বিভিন্ন কৌশলে অনুশীলনের শুরুতে অথবা শেষে দোজোর প্রথা পদ্ধতিমূলক পরিষ্কার (সজি)ঐতিহ্যগত।


title: রাণী ভিক্টোরিয়া

text: রাণী ভিক্টোরিয়া () (জন্মনাম: আলেকজান্ড্রিনা ভিক্টোরিয়া; ২৪শে মে, ১৮১৯ – ২২শে জানুয়ারি, ১৯০১) যুক্তরাজ্য ও ব্রিটিশ সাম্রাজ্যের রাণী ছিলেন। তিনি অভিষিক্ত হন ২০জনু ১৮৩৭ সালে। তিনি ১ মে ১৮৭৬ সালে "ভারত সম্রাজ্ঞী" উপাধি ধারন করেন।


title: রাণী ভিক্টোরিয়া

text: ১৮১৯ সালের ২৪ মে লন্ডনের কেনসিংটন (Kensington) প্রাসাদে তার জন্ম হয়। পুরো নাম আলেকজান্দ্রিনা ভিক্টোরিয়া, মা ডাকতেন দ্রিনা বলে। তিনি  ছিলেন ডিউক অব কেন্ট এডওয়ার্ডের একমাত্র সন্তান। এই এডওয়ার্ড ছিলেন রাজা তৃতীয় জর্জের চতুর্থ পুত্র। ১৮২০ সালে ভিক্টোরিয়ার বয়স যখন একবছরও পূর্ণ হয়নি তখন বাবা এডওয়ার্ড মারা যান। এরপর মা একাই তাকে বড় করে তোলেন। ভিক্টোরিয়া কখনো স্কুলে যাননি। তার জন্য একজন জার্মান গৃহশিক্ষিকা রাখা হয়েছিল। ছোট থেকেই জার্মান এবং ইংরেজি দু’ভাষাতেই পারদর্শী হয়ে ওঠেন তিনি। ভিক্টোরিয়াকে কখনোই একা থাকতে হয়নি। কিন্তু তবু তিনি ছিলেন একা, সমবয়সী কারো সাথে মেশার সুযোগ তার কখনো হয়নি। প্রাসাদে কঠোর নিয়ন্ত্রণের মধ্যে বেড়ে ওঠা রানীর একান্ত সময় বলে কিছু ছিল না। রাজকর্মকর্তা জন কনরি ভিক্টোরিয়ার শৈশবকে দুর্বিষহ করে তুলেছিলেন। রানীর মুকুট মাথায় দেয়ার পর ভিক্টোরিয়ার প্রথম নির্দেশ ছিল এক ঘণ্টা একা থাকতে দাও। মা’কে দূরের একটি কক্ষে থাকার ব্যবস্থা করেন আর জন কনরিকে নিষিদ্ধ করেন।


title: রাণী ভিক্টোরিয়া

text: ভিক্টোরিয়ার ১৭ তম জন্মদিনে জার্মানি থেকে তার আত্মীয়রা বেড়াতে আসে। তাদের মধ্য ছিলেন তার খালাতো ও মামাতো ভাই-বোনেরা। এদের মধ্যে অ্যালবার্টকে খুব পছন্দ করেছিলেন ভিক্টোরিয়া। এই অ্যালবার্টকে রানী হওয়ার পর ভিক্টোরিয়া বিয়ে করেন। মজার ব্যাপার হচ্ছ প্রথা ভেঙে রানীই তাকে বিয়ের প্রস্তাব দিয়েছিলেন। কারণ কারো পক্ষে ব্রিটেনের রানীকে বিয়ের প্রস্তাব দেয়া সম্ভব ছিল না। অ্যালবার্ট কখনোই ব্রিটেনের রাজা হননি। ভিক্টোরিয়া তাকে পছন্দ করলেও অ্যালবার্ট কখনো ব্রিটেনে জনপ্রিয় হতে পারেননি। তিনি মাঝেমধ্যেই অসুস্থ হয়ে পড়তেন। ১৮৬১ সালে ৪২ বছর বয়সে মারা যান। ভিক্টোরিয়া ভীষণ ভেঙে পড়েন। তিনি মানুষের সাথে সাক্ষাত বন্ধ করে দেন। সে সময় ব্রিটেনের লোকেরা শোকের প্রতীক হিসেবে কিছুদিন কালো পোশাক পরত। কিন্তু রানী ভিক্টোরিয়া বাকি জীবনের পুরো সময় কালো পোশাক পরে কাটিয়েছেন এবং অ্যালবার্টের কক্ষ তার জীবিতাবস্থায় যেভাবে ছিল সেভাবেই রেখে দিয়েছিলেন।


title: রাণী ভিক্টোরিয়া

text: ১৮৩৭ এর জুনে রাজা চতুর্থ উইলিয়াম মারা যাওয়ার পর খুব সকালে ভিক্টোরিয়াকে বলা হয় তিনি এখন ব্রিটেনের রানী। ব্রিটেনের প্রধানমন্ত্রীসহ গুরুত্বপূর্ণ ব্যক্তিবর্গ রানীর সাথে দেখা করেন। ২৮ জুন ছিল রানীর সিংহাসনে বসার দিন। প্রথা অনুযায়ী ওয়েস্টমিনিস্টার অ্যাবেতে রানীর মাথায় মুকুট পরিয়ে দেয়া হয়। উপস্থিত জনতা রানী দীর্ঘজীবী হোক বলে স্লোগান দিতে থাকে। পাঁচ ঘণ্টা ধরে চলেছিল এ অনুষ্ঠান।


title: রাণী ভিক্টোরিয়া

text: ভিক্টোরিয়ার শপথ গ্রহণের  দু’বছর বছর পর ১৮৩৯ সালে মামাতো ভাই অ্যালবার্ট ব্রিটেনে যান। অ্যালবার্ট অবশ্য ভিক্টোরিয়াকে বিয়ে করতে মুখিয়ে ছিলেন। কিন্তু ভিক্টোরিয়া তখন ব্রিটেনের রানী তাকে তো আর বিয়ের প্রস্তাব দেয়া যায় না। ভিক্টোরিয়া নিজেই প্রস্তাব দেন আর পরের বছর অর্থাৎ ১৮৪০ সালে তারা বিয়ে করেন। বিয়ের পর প্রতিদিন একসাথে কাজ করতেন তারা। তাদের ডেস্কগুলো ছিল পাশাপাশি। প্রতিদিন ব্রিটিশ সরকারের প্রচুর কাগজপত্র দেখতে হত রানীকে। ১৮৪১ সালে রানীর প্রথম সন্তান ভিকির জন্ম হয়। মোট নয় ছেলেমেয়ের জন্ম হয়েছিল তাদের ঘরে।


title: রাণী ভিক্টোরিয়া

text: তারা বড়দিনের অনুষ্ঠান বেশ ঘটা করে উদযাপন করতেন। খ্রিস্টমাস ট্রি এবং মোমবাতি ছিল অ্যালবার্টের খুব পছন্দ। তাদের দেখাদেখি ব্রিটেনের বহু বাড়িতে বড়দিনের অনুষ্ঠান খ্রিস্টমাস ট্রি দিয়ে সাজানো শুরু হয়ে যায়। বড়দিন উপলক্ষে শুভেচ্ছা কার্ড পাঠানো, প্রাসাদের ভৃত্যদের উপহার দেয়া এবং বিশেষ রান্নার চল শুরু হয়ে যায়।


title: রাণী ভিক্টোরিয়া

text: অ্যালবার্টের উৎসাহে ১৮৫১ সালে লন্ডনের হাইড পার্কে সে সময়কার সবচেয়ে বড় কাচের ভবন ক্রিস্টাল প্যালেসে বিশাল এক প্রদর্শনীর আয়োজন করা হয়। কাচের এ ভবনের ভেতর গাছপালা জন্মানোর ব্যবস্থা করা হয়। বিশ্বের বিভিন্ন প্রান্ত থেকে নানা বিস্ময়কর উদ্ভাবনী যন্ত্রপাতি এখানে প্রদর্শিত হয়।


title: রাণী ভিক্টোরিয়া

text: ব্রিটেনের আইন প্রণীত হত ব্রিটিশ সংসদে। সরকার কি করতে চলেছে তা জানাতে ব্রিটেনের প্রধানমন্ত্রীরা রানীর সাথে দেখা করতেন। সব প্রধানমন্ত্রীকে অবশ্য রানী পছন্দ করতেন না। ব্রিটিশ প্রধানমন্ত্রী বেঞ্জামিন ডিজরেইলিকে সবচেয়ে পছন্দ করতেন রানী ভিক্টোরিয়া। শুরুর দিকে জ্যেষ্ঠ মন্ত্রীদের সাথে কাজ করতে হলেও রানী সবসময় চাইতেন তাকে যেন ছোট মেয়ে হিসেবে না দেখে রানী হিসেবেই দেখা হয়।


title: রাণী ভিক্টোরিয়া

text: ১৮৫৪ থেকে ১৮৫৬ সময়কালে রাশিয়া ও তার তুর্কি মিত্রদের বিরুদ্ধে যুদ্ধে জড়িয়ে পড়ে ব্রিটেন ও ফ্রান্স প্রধানত রাশিয়া নিয়ন্ত্রিত ক্রিমিয়ায় এ যুদ্ধ হওয়ায় এটি ক্রিমিয়ার যুদ্ধ নামে পরিচিত। যুদ্ধে হতাহত হওয়া ছাড়াও প্রচণ্ড শীত সৈনিকদের জন্য দুর্ভোগের কারণ হয়ে দাঁড়ায়। সে সময় সামরিক প্রসঙ্গে নাক গলানোর ক্ষমতা ব্রিটেনের রাজ পরিবারের ছিল না। তবু রানী ভিক্টোরিয়া সৈন্যদের শীত থেকে বাঁচাতে মোজাসহ নানা সাহায্য উপকরণ পাঠান। তিনি যুদ্ধে স্বামী হারানো নারীদের প্রতি সমবেদনা জানিয়েও চিঠি লেখেন। এছাড়া সৈন্যদের সম্মানিত করতে পদক চালু করেন।


title: রাণী ভিক্টোরিয়া

text: ভারতে ১৮৫৭ সালের সিপাহী বিদ্রোহে বহু ইউরোপীয় মারা যাওয়ার প্রেক্ষাপটে ব্রিটিশ সরকার ইস্ট ইন্ডিয়া কোম্পানির কাছ থেকে সরাসরি ভারতের নিয়ন্ত্রণ নিয়ে নেয়। ১৮৭৭ সালে ব্রিটিশ পার্লামেন্টে রয়েল টাইটেল অ্যাক্ট পাশের মাধ্যমে ভারতের সম্রাজ্ঞী হন রানী ভিক্টোরিয়া। উপনিবেশ ভারতকে রানীর খুবই পছন্দ হয়েছিল। গর্বের সাথে ভারতকে মুকুটের মণি হিসেবে উল্লেখ করেন তিনি।


title: রাণী ভিক্টোরিয়া

text: ১৮৪০ সালে এডওয়ার্ড অক্সফোর্ড নামে এক ১৮ বছর বয়সী তরুণ লন্ডনের রাস্তায় রানীর ঘোড়ার গাড়ি লক্ষ্য করে দু’টি গুলি ছোঁড়ে। বিকৃত মস্তিষ্কের যুক্তিতে সে তরুণ ছাড়া পেয়ে যায়। ১৮৪২ সালে জন উইলিয়াম নামে আরেক তরুণ দু’বার রানীকে হত্যার ব্যর্থ চেষ্টা চালায়। সে তরুণও আইনের ফাঁক গলে বেরিয়ে যায়। ১৮৪৯ সালে এক ক্ষুব্ধ আইরিশ নাগরিক রানীর ঘোড়ার গাড়ির ওপর হামলা চালায়। পরের বছর রবার্ট পেট নামে এক অবসরপ্রাপ্ত সেনা কর্মকর্তা লাঠি নিয়ে রানীর ওপর হামলা চালান। ১৮৮২ সালে স্কটল্যান্ডের এক বিখ্যাত কবি রানীর ঘোড়ার গাড়ি লক্ষ্য করে গুলি ছোঁড়েন। এটি ছিল রানীকে হত্যার লক্ষ্য তার তৃতীয় প্রচেষ্টা। তাকেও মস্তিষ্ক বিকৃতির অভিযোগে রেহাই দেয়া হয়। এসব হত্যা প্রচেষ্টা বরং রানীর জনপ্রিয়তা বাড়িয়েছিল।


title: রাণী ভিক্টোরিয়া

text: স্বামী অ্যালবার্টের মৃত্যুর পর সরকারি দায়িত্ব থেকে নিজেকে সরিয়ে নেন রানি। এমনকি সংসদ অধিবেশন ডাকতেও অস্বীকৃতি জানান। পত্রপত্রিকা রসিকতা করে লিখতে শুরু করে ব্রিটিশ পার্লামেন্টে টু-লেট ঝুলছে। পরে অবশ্য রানী সরকারি দায়িত্ব পালন শুরুর মাধ্যমে আবার মানুষের আস্থা অর্জন করেন। ১৯০১ সালে স্ট্রোকে আক্রান্ত হয়ে রানী ভিক্টোরিয়া মারা যান আর এরপর তার বড় ছেলে এডওয়ার্ড সিংহাসনে বসেন।


title: কমল দাশগুপ্ত

text: কমল দাশগুপ্ত (জন্ম : ২৮ জুলাই, ১৯১২ - মৃত্যু : ২০ জুলাই, ১৯৭৪) ভারতীয় উপমহাদেশের অন্যতম প্রথিতযশা সঙ্গীতশিল্পী, প্রসিদ্ধ সুরকার ও সঙ্গীত পরিচালক ছিলেন। ত্রিশ এবং চল্লিশের দশকে গ্রামোফোন ডিস্কে তাঁর সুরে গাওয়া বহু গান অত্যন্ত জনপ্রিয় ছিল। গানগুলোর গীতিকার ছিলেন প্রণব রায় এবং কণ্ঠশিল্পী ছিলেন যুথিকা রায়। "সাঁঝের তারকা আমি", "আমি ভোরের যুথিকা" প্রভৃতি গান আজও সমাদৃত। তাঁর কয়েকটি রাগাশ্রিত, কীর্তনাঙ্গ এবং ছন্দ-প্রধান গানও সবিশেষ উল্লেখযোগ্য।


title: কমল দাশগুপ্ত

text: শৈশবকালে বড় ভাই অধ্যাপক বিমল দাশগুপ্তের কাছে খেয়াল গান দিয়ে সঙ্গীত জীবন শুরু করেন। ডি. এল. রায়ের পুত্র দিলীপ রায়, কৃষ্ণচন্দ্র দে (কানা কেষ্ট) এবং ওস্তাদ জমিরউদ্দিন খাঁর কাছে খেয়াল, ঠুমরী, দাদরা ও গজলের তালিম গ্রহণ করেন তিনি। তাঁর বাবার নাম তারাপ্রসন্ন দাশগুপ্ত। বড় ভাইয়ের নাম সুবল দাশগুপ্ত। ক্রীড়াজগতের স্বনামধন্য পঙ্কজ গুপ্ত সম্পর্কে তাঁর মাতুল হন।


title: কমল দাশগুপ্ত

text: ৪৭ বছর বয়সে ধর্মান্তরিত হয়ে ১৯৫৫ সালে বাংলাদেশের তথা ভারতীয় উপমহাদেশের অন্যতম নজরুল সঙ্গীত ব্যক্তিত্ব ফিরোজা বেগমকে বিয়ে করেন কমল দাশগুপ্ত। তাঁদের সংসারে তিন সন্তান - তাহসিন, হামিন ও শাফিন রয়েছে।


title: কমল দাশগুপ্ত

text: ২০ জুলাই, ১৯৭৪ সালে প্রায় অযত্নে-অবহেলায় ও বিনা চিকিৎসায় ঢাকায় এই গুণী শিল্পী মৃত্যুবরণ করেন।


title: কমল দাশগুপ্ত

text: বিদ্রোহী কবি কাজী নজরুল ইসলামের বহু জনপ্রিয় গানে তিনি সুর দিয়েছেন। ১৯৩৪ সাল থেকে স্বাধীনভাবে কাজী নজরুল ইসলামের গানের সুরারোপ করতে থাকেন। প্রায় তিনশো নজরুলগীতির সুর রচয়িতা ছিলেন কমল দাশগুপ্ত।


title: কমল দাশগুপ্ত

text: ২৩ বছর বয়সে হিজ মাস্টার্স ভয়েস গ্রামোফোন কোম্পানির সঙ্গীত-পরিচালক ও সুরকার হিসেবে নিযুক্ত ছিলেন তিনি। কলাম্বিয়া রেকর্ড কোম্পানিতেও কর্ম সম্পাদন করেন। তিনি ছিলেন প্রথম বাঙালি যিনি উর্দু ভাষায় কাওয়ালি গান পরিবেশন করেন। এইচএমভিতে এক মাসে তিপ্পান্নটি গান রেকর্ড করে দৃষ্টান্ত স্থাপন করেন। হায়দ্রাবাদের নিজামের গোল্ডেন জুবিলির বিশেষ গান রেকর্ড করেন। ইন্ডিয়ান ন্যাশনাল আর্মি'র "মার্চিং সং" তাঁর সুরে রেকর্ড করা হয়। রেকর্ডসংখ্যক গানে সুর করার জন্য ১৯৫৮ সালে এইচএমভিতে তাঁর সিলভার জুবিলি অনুষ্ঠিত হয়। তাঁর সুরারোপিত গানের ডিস্কের সংখ্যা প্রায় আট হাজার।


title: কমল দাশগুপ্ত

text: রেডিও অডিশন বোর্ডের প্রধান ছিলেন তিনি। স্বরলিপির শর্টহ্যান্ড পদ্ধতির উদ্ভাবক হিসেবেও পরিচিতি পেয়েছেন। আ-কার মাত্রিক পদ্ধতি ও স্টাফ নোটেশন পদ্ধতি স্বরলিপি স্থাপনে সিদ্ধহস্তের অধিকারী ছিলেন কমল দাশগুপ্ত।


title: কমল দাশগুপ্ত

text: প্রায় ১০ বছর তিনি তৎকালীন পূর্ব-পাকিস্তানে (বর্তমান বাংলাদেশ) অবস্থান করেন। ১৯৭২ সালে কলকাতায় "বঙ্গ-সংস্কৃতি-সম্মেলন-মঞ্চে" কমল দাশগুপ্তের ছাত্রী ও সহধর্মিণী হিসেবে ফিরোজা বেগম ছিলেন মুখ্যশিল্পী। তাঁদের উভয়ের দ্বৈতসঙ্গীত সকল শ্রোতা-দর্শককে ব্যাপকভাবে বিমোহিত করেছিল।


title: কমল দাশগুপ্ত

text: বাংলা চলচ্চিত্রের সুরকার হিসেবেও প্রভূত খ্যাতি অর্জন করেন কমল দাশগুপ্ত। "তুফান মেল", "শ্যামলের প্রেম", "এই কি গো শেষ দান"—চলচ্চিত্রসমূহের গানগুলো এককালে বিপুল সাড়া তুলেছিল। "ভগবান শ্রীকৃষ্ণচৈতন্য" ছবিতে তাঁর সুরসৃষ্টি স্মরণীয়। সঙ্গীত-পরিচালক হিসেবে তাঁর শেষ ছবি ছিল "বধূবরণ"। প্রায় আশিটি ছায়াছবির সঙ্গীত পরিচালক ছিলেন তিনি।


title: কমল দাশগুপ্ত

text: হিন্দি আধুনিক সঙ্গীত - 'গীত' প্রচারে তাঁর অবদান অপরিসীম। ভজন গানে বিশেষ দক্ষ ছিলেন। বাংলা-হিন্দি-উর্দু-গজল, ভজন, উচ্চাঙ্গ সঙ্গীত, নাত, হামদ, নজরুলগীতিসহ সঙ্গীতের সকল শাখায় সমান দক্ষতার অধিকারী ছিলেন কমল দাশগুপ্ত।


title: কমল দাশগুপ্ত

text: দ্বিতীয় মহাযুদ্ধের সময়ে মি. এলিস জনসন নামীয় একজন আমেরিকান চিত্র-পরিচালক কর্তৃক তাঁর "ওয়ার প্রপাগান্ডা" ছবির জন্য কমল দাশগুপ্তের কাছ থেকে আবহ সঙ্গীত গ্রহণ সবিশেষ গুরুত্ব বহন করে।


title: কমল দাশগুপ্ত

text: রেডিও বাংলাদেশের ট্রান্সক্রিপশন সার্ভিসের প্রধান সঙ্গীত পরিচালক ছিলেন তিনি।


title: লেথুই

text: লেথুই, নিরস্ত্র বার্মিজ মার্শাল আর্ট। এটা অন্যান্য ইন্দো-চীনা কিকবক্সিং-এর মত, যেমন থাইল্যান্ডের মুই থাই, কম্বোডিয়ার প্রাদাল সেরেয়, মালয়শিয়ার তময় এবং লাওসের মুই লাও।


title: লেথুই

text: লেথুই ভারতীয় এবং চাইনীজ মার্শাল আর্টের সমন্বয়ে গড়ে উঠেছিল যেটা মুষ্টি-যুদ্ধ এবং শউপ হিসেবে পরিচিত ছিল।ম্যাচ খেলা হত বিনোদনের জন্য এবং প্রত্যেক সমাজে জনপ্রিয় ছিল। অংশগ্রহণ প্রত্যেক পুরুষের জন্য উন্মুক্ত ছিল সে হোক রাজা বা সাধারণ। একসময় রিংয়ের পরিবর্তে বালুর মাঠে ম্যাচ খেলা হত।


title: লেথুই

text: ঘুষি, লাথি,কনুই এবং হাঁটু মারা ছাড়াও খেলোয়াড়রা ঢুস, বিভিন্ন ধরণের আঘাত এবং আছাড় ব্যবহার করেন।


title: এমিলি ডোনেলসন

text: এমিলি ডোনেলসন () মার্কিন রাষ্ট্রপতি অ্যান্ড্রু জ্যাকসনের ভাগ্ননী। তিনি ১৮২৯ সাল থেকে ১৮৩৬ সাল পর্যন্ত ফার্স্ট লেডি মর্যাদা লাভ করেন।


title: জার বোম্বা

text: জার বোম্বা () পৃথিবীর সবচেয়ে বৃহৎ ও শক্তিশালী পারমাণবিক বোমারূপে বিবেচিত। এএন৬০২ হাইড্রোজেন বোমার সংক্ষিপ্ত নাম এটি। ১৯৫৩ সালে এটি তৎকালীন সোভিয়েত ইউনিয়নের রাশিয়ায় আবিষ্কৃত হয়। জার বোম্বাকে সকল বোমার জনক বলে ঘোষণা করা হয়। কুজকিনা ম্যাট (রুশ ভাষায়: Кузькина мать বা কুজকা'র মা) নামেও এটি পরিচিত। ১৯৬০ সালে জাতিসংঘ সাধারণ পরিষদে মার্কিন যুক্তরাষ্ট্রকে এক হাত দেখিয়ে নেয়ার ঘোষণায় নিকিতা ক্রুশ্চেভ "কুজকিনা ম্যাট" শব্দগুচ্ছটি ব্যবহার করেছিলেন। রাশিয়ার এই জনপ্রিয় উক্তিটি অনুবাদজনিত সমস্যায় খসড়া আকারে "আমরা দেখাবো "নামে ইংরেজি ভাষায় অনূদিত হয়। অর্থাৎ, "আমরা দেখাবো " শব্দগুচ্ছকে বিশ্লেষণ করলে দাঁড়ায় যে, "এমন কিছু উপহার দিব যা পূর্বে কখনো আপনারা দেখেননি"।


title: জার বোম্বা

text: বিশিষ্ট সোভিয়েত পরমাণু বিজ্ঞানী, ভিন্নামতাবলম্বী এবং মানবাধিকার কর্মী আন্দ্রে শাখারভ উক্ত হাইড্রোজেন বোমা'র জনক হিসেবে ইতিহাসে চীরস্মরণীয় হয়ে আছেন।


title: জার বোম্বা

text:
১৯৫৩ সালে জার বোম্বা সোভিয়েত ইউনিয়নের রাশিয়ায় আবিস্কৃত হয়।
নোভেয়া জেমলিয়া দ্বীপপুঞ্জে ৩০ অক্টোবর, ১৯৬১ সালে এ বোমার সাফল্যজনক পরীক্ষাকার্য্য সম্পন্ন হয়। বিস্ফোরণের ফলে বোমা থেকে নির্গত হয় ৫৬ মেগাটন টিএনটি। বিস্ফোরণ পরবর্তী সময়ে মাশরুম আকৃতির বিরাট কৃত্রিম মেঘমালা ১৬০ কি.মি. দূর থেকেও দৃশ্যমান হয়েছিল। এছাড়াও, ৫৬ কি.মি. উঁচু স্থান থেকে স্পষ্ট দেখা গিয়েছিল এ মেঘমালা। প্রকৃতপক্ষে বোমার নকশা তৈরী করা হয় ১০০ মেগাটন বোমার উপযোগী করে কিন্তু বিস্ফোরণ উপযোগী পরিবেশ না থাকায় এবং কারিগরী ত্রুটির কারণে এর শক্তি ৫৬ মেগাটনে নামিয়ে আনা হয়। বোমাটি তিন স্তরবিশিষ্ট হাইড্রোজেন বোমাবিশেষ। এ ধরণের ২টি বোমা তৈরী করা হয়েছিল। তন্মধ্যে একটি ছিল খেলনাপ্রকৃতির যা মূলতঃ বিশ্ববাসী তথা মার্কিন যুক্তরাষ্ট্রের দৃষ্টি আকর্ষণসহ সোভিয়েত ইউনিয়নের পারমাণবিক শক্তিমত্তা প্রদর্শনের জন্য প্রস্তুত করা হয়।


title: জার বোম্বা

text: ১৯৪৮ সালের মাঝামাঝি সময়ে ইগোর কুর্চাতোভ এবং ইগোর ট্যামকে সাথে নিয়ে সোভিয়েত আণবিক বোমা প্রকল্পে অংশ নেন আন্দ্রে শাখারভ। ২৯ আগস্ট, ১৯৪৯ সালে প্রথমবারের মতো সোভিয়েত আণবিক অস্ত্র পরীক্ষা সম্পন্ন হয়। ১৯৫০ সালে সারোভে তিনি প্রথমবারের মতো মেগাটন-দূরত্বের সোভিয়েত হাইড্রোজেন বোমা নক্সার মান উন্নয়নে প্রধান ভূমিকা নেন। এ নক্সাই পরবর্তীকালে শাখারভের তৃতীয় চিন্তা নামে রাশিয়ায় এবং টেলার-উলাম নক্সা নামে মার্কিন যুক্তরাষ্ট্রে পরিচিতি লাভ করে। ১৯৫৫ সালে আরডিএস-৩৭ নামে প্রথম পরীক্ষা চালানো হয়। এরচেয়েও ব্যাপক মাত্রায় এবং একই নক্সায় শাখারভ কাজ করেছিলেন।


title: জার বোম্বা

text: জার বোম্বা'র নামটি বিভিন্ন দলিল-দস্তাবেজে বিভিন্ন নামে উপস্থাপন করা হয়েছে। তন্মধ্যে - "প্রজেক্ট ৭০০০, প্রোডাক্ট কোড ২০২ (ইজদেলিয়ে ২০২), আর্টিক্যাল ডেজিগনেশন আরডিএস-২২০ РДС-220), আরডিএস-২০২ (РДС-202), আরএন২০২, এএন৬০২"; কোড নাম - ভেনিয়া; ডাক নাম - বিগ আইভান, জার বোম্বা, কুজকিনা ম্যাট।


title: জার বোম্বা

text: জার বোম্বা অন্য দুইটি বৃহদাকারের রুশ বস্তুর পাশাপাশি চিত্রিত হয়ে আছে। জার কোলোকল বিশ্বের সবচেয়ে বড় ঘন্টা এবং জার পুশকা বিশ্বের সর্ববৃহৎ কামানরূপে বিবেচিত। সিআইএ জার বোম্বা পারমাণবিক পরীক্ষার নামকরণ করেছে জো ১১১ নামে।


title: জার বোম্বা

text: বোমাটির বহিরাবরণের অংশবিশেষ রুশ পারমাণবিক অস্ত্র যাদুঘর, সারোভ (আর্জামাস-১৬) এবং অল-রাশিয়ান রিসার্চ ইন্সটিটিউট অব টেকনিক্যাল ফিজিক্স-এর পারমাণবিক অস্ত্র যাদুঘরে রক্ষিত আছে।


title: জার বোম্বা

text: টেলার-উলাম নকশায় প্রণীত হাইড্রোজেন বোমা হিসেবে জার বোমাটি ছিল তিন স্তরবিশিষ্ট ওজনের; কিন্তু এর সর্বাধিক সক্ষমতা ছিল । এর ধ্বংসাত্মক ক্ষমতা ছিল হিরোশিমা ও নাগাসাকিতে পারমাণবিক বোমাবর্ষণের তুলনায় প্রায় ১,৪০০ গুণ বেশী। এছাড়াও, দ্বিতীয় বিশ্বযুদ্ধে ব্যবহৃত সকল ধরণের অস্ত্র, বোমা প্রয়োগের চেয়ে এর ক্ষমতা ছিল দশ গুণ বেশী।


title: জার বোম্বা

text: সোভিয়েত বিজ্ঞান একাডেমীর একদল পদার্থবিদ ইউলি বোরিসোভিচ খারিতোনের নেতৃত্বে আন্দ্রে শাখারভ, ভিক্টর এডামস্কি, ইউরি বাবায়েভ, ইউরি সিরনোভ এবং ইউরি ত্রুতনেভ বোমার প্রয়োজনীয় উপাদানগুলোর বিন্যাসক্রম পর্যবেক্ষণ ও নকশা প্রণয়ন করেন। জার বোম্বার পরীক্ষামূলক বিস্ফোরণের অল্পকিছুদিন পরেই আন্দ্রে শাখারভ পারমাণবিক অস্ত্রের তৈরীর বিরুদ্ধে কথা বলতে শুরু করেন। এরফলে তিনি সোভিয়েত ভিন্নমতাবলম্বীরূপে চিহ্নিত হন।


title: জার বোম্বা

text: বিশেষভাবে তৈরী তুপোলেভ টিইউ-৯৫ভি বিমানের সাহায্যে জার বোম্বাকে পরীক্ষাস্থলে নিয়ে যাওয়া হয়। বিমানচালক ছিলেন আন্দ্রেই দুরনোভসেভ। কোলা পেনিনসুলা থেকে অন্য আরেকটি টিইউ-১৬ পর্যবেক্ষক বিমানকে সাথে নিয়ে উড্ডয়ন করা হয়। টিইউ-১৬ পর্যবেক্ষক বিমানের কাজ ছিল বাতাসের নমুনা সংগ্রহসহ পরীক্ষাকার্য্যের চলচ্চিত্ররূপ ধারণ করা। তাপের হাত থেকে রক্ষাকল্পে উভয় বিমানকেই বিশেষ প্রতিফলনবাহী সাদা রঙের মাধ্যমে রংকরণ করা হয়।


title: জার বোম্বা

text: ২৭ টন ওজনবিশিষ্ট বোমাটি ৮ মিটার বা ২৬ ফুট দৈর্ঘ্য এবং ২ মিটার বা ৬.৬ ফুট ব্যাসার্ধ আকৃতির ছিল। এর বিপুল আয়তনের প্রেক্ষাপটে টিইউ-৯৫ভি বিমানের বে ডোর এবং জ্বালানী ট্যাঙ্ক অপসারণ করতে হয়। এছাড়াও পরীক্ষা-পর্ব সুচারূরূপে সম্পাদনের জন্য ৮০০ কিলোগ্রাম ওজনের প্যারাস্যুট সংযু্ক্ত করা হয়। মূলতঃ গ্রাউন্ড জিরো এলাকা থেকে ৪৫ কিলোমিটার দূরবর্তী পর্যবেক্ষক বিমানের সুবিধার্থে প্যারাস্যুট ব্যবহার করা হয়েছিল। যখন বোমাটির বিস্ফোরণ হয় তখন এক কিলোমিটার সামনে চলা টিইউ-৯৫ভি বিমানে মৃদু ধাক্কা অনুভূত হয়।


title: জার বোম্বা

text: ৩০ অক্টোবর,১৯৬১ এ বোমার বিস্ফোরণ ঘটে। অগ্নিগোলক প্রায় এক হাজার কিলোমিটার দূর থেকেও দেখা গিয়েছিল। সুখো নোজ পরীক্ষা এলাকার গ্রাউন্ড জিরো থেকে ৫৫ কিলোমিটার দূরবর্তী সেভার্নি গ্রামের কাঠ এবং ইট দিয়ে তৈরী সকল ভবন সম্পূর্ণরূপে ধ্বংসপ্রাপ্ত হয়। এছাড়াও শত শত কিলোমিটার ব্যাসার্ধে জেলার কাঠের ঘর-বাড়ীগুলোর দরজা-জানালা ধ্বংস হয়। বেতার যোগাযোগ ব্যবস্থা কমপক্ষে এক ঘন্টার জন্যে ব্যাঘাতের সম্মুখীন হয়। একজন অংশগ্রহণকারী কালো চশমা পরে পরীক্ষাকার্য দেখেন। এর অতি উজ্জ্বল আলো ২৭০ কিলোমিটার দূর থেকেও দৃশ্যমান হয়।


title: হবীবুল্লাহ বাহার চৌধুরী

text: হবীবুল্লাহ বাহার চৌধুরী (১৯০৬ - ১৫ এপ্রিল ১৯৬৬) ছিলেন একজন বাঙালি রাজনীতিবিদ, লেখক, পূর্ব পাকিস্তানের প্রথম স্বাস্থ্যমন্ত্রী। তিনি ৩০এর দশক থেকে সামাজিক ও সাংস্কৃতিক আন্দোলনে অবদান রেখেছেন।


title: হবীবুল্লাহ বাহার চৌধুরী

text: হবীবুল্লাহ বাহার চৌধুরীর জন্ম ১৯০৬ সালে ফেনীর গুথুমা গ্রামে এক সম্ভ্রান্ত মুসলিম পরিবারে। তার বাবা মুহাম্মদ নুরুল্লাহ চৌধুুরী। আড়াই বছর বয়সে তিনি পিতৃহীন হন। মাতামহ খান বাহাদুর আবদুল আজিজের চট্টগ্রামের বাড়িতে শৈশব ও কৈশোর কাটে। চট্টগ্রাম মিউনিসিপ্যাল স্কুল থেকে ১৯২২ সালে ম্যাট্রিক পাস করেন। চট্টগ্রাম কলেজ থেকে ১৯২৪ সনে আই.এস.সি ও কলকাতা ইসলামিয়া কলেজ থেকে ১৯২৮ সনে বি.এ. পাস করেন। ইসলামিয়া কলেজে তিনি ছাত্র সংসদের ভিপি ছিলেন।


title: হবীবুল্লাহ বাহার চৌধুরী

text: ১৯৩২ সালে তিনি পুলিশ সার্ভিসের পরীক্ষায় উত্তীর্ণ হন। তবে ইতিপূর্বে সূর্যসেনের বিপ্লবী আন্দোলনের সাথে সংশ্লিষ্টতার কারণে তিনি চাকরি পাননি। ১৯৩৩ সালে তিনি সাংবাদিক হিসেবে কাজ শুরু করেন। এসময় তিনি সাহিত্য পত্রিকা বুলবুল প্রকাশ করেছিলেন।


title: হবীবুল্লাহ বাহার চৌধুরী

text: হবীবুল্লাহ বাহার চৌধুরী ১৯৩৭ সালে বঙ্গীয় প্রাদেশিক মুসলিম লীগের নির্বাহী পরিষদের সদস্য নির্বাচিত হন। ১৯৩৯ সালে তিনি সিরাজউদ্দৌলা স্মৃতি কমিটির সহসভাপতি হন। হলওয়েল মনুমেন্ট অপসারণে এই কমিটির গুরুত্বপূর্ণ ভূমিকা ছিল। ১৯৪৩ সালে প্রতিষ্ঠিত পূর্ব পাকিস্তান রেনেসা সোসাইটি গঠনে তার উল্লেখযোগ্য ভূমিকা ছিল। ১৯৪৪ সালে তিনি বঙ্গীয় প্রাদেশিক মুসলিম লীগের প্রচার সম্পাদক এবং বঙ্গীয় আইন সভার সদস্য হন।


title: হবীবুল্লাহ বাহার চৌধুরী

text: ১৯৪৬ সালে তিনি ফেনীর পরশুরাম থেকে বঙ্গীয় আইন সভার সদস্য হন। ১৯৪৭ সালের নোয়াখালী দাঙ্গার সময় মোহনদাস করমচাঁদ গান্ধীর নোয়াখালী সফরে তিনি তার সফরসঙ্গী ছিলেন।


title: হবীবুল্লাহ বাহার চৌধুরী

text: পাকিস্তান আন্দোলনে তার গুরুত্বপূর্ণ ভূমিকা ছিল। পাকিস্তান প্রতিষ্ঠার পর তিনি পূর্ব পাকিস্তানের প্রথম স্বাস্থ্যমন্ত্রী হন। এসময় তার পরিচালিত মশক নিধন অভিযান সুনাম অর্জন করেছিল। ১৯৪৯ ও ১৯৫০ সালের দিকে রোম, কায়রো ও জেনেভায় অনুষ্ঠিত জাতিসংঘের বিশ্ব স্বাস্থ্য সম্মেলনে তিনি পাকিস্তানের প্রতিনিধি দলের সদস্য ছিলেন। জেনেভা সম্মেলনে তিনি সভাপতিত্ব করেছেন।


title: হবীবুল্লাহ বাহার চৌধুরী

text: ছাত্রাবস্থায় তিনি চট্টগ্রাম কলেজের ফুটবল দলের ক্যাপ্টেন ছিলেন। পরবর্তীতে তিনি কলকাতা মোহামেডান স্পোর্টিং ক্লাবের "বি" দলে ফুটবলার হিসেবে যোগ দেন। পরে তিনি এই দলের অধিনায়ক নির্বাচিত হন। ১৯৩১ সালে তার নেতৃত্বে কলকাতা মোহামেডান স্পোর্টিং ক্লাব "এ" দলে উন্নীত হয়। তিনি ১৯৫১ সালে প্রতিষ্ঠিত পূর্ব পাকিস্তান স্পোর্টস ফেডারেশনের প্রতিষ্ঠাতা সভাপতি ছিলেন। ফেডারেশন প্রতিষ্ঠায় তার অগ্রণী ভূমিকা ছিল।


title: হবীবুল্লাহ বাহার চৌধুরী

text: তিনি ১৯৪৫ থেকে ১৯৪৬ পর্যন্ত বঙ্গীয় মুসলিম সাহিত্য সমিতির যুগ্ম সম্পাদক ছিলেন। ১৯৪৮ সালে ঢাকায় অনুষ্ঠিত পূর্ব পাকিস্তান সাহিত্য সম্মেলনের অভ্যর্থনা কমিটির সভাপতি ছিলেন। ১৯৫৩ সালে হৃদরোগে আক্রান্ত হওয়ার পর তিনি মন্ত্রীত্ব ত্যাগ করে রাজনীতি থেকে অবসর নেন এবং সাহিত্যচর্চা ও সামাজিক কর্মকাণ্ডে নিয়োজিত হন। তার প্রকাশিত গ্রন্থের মধ্যে রয়েছে "পাকিস্তান", "মুহাম্মদ আলি জিন্নাহ", "ওমর ফারুক", "আমির আলি"। তিনি ও শামসুুননাহার মাহমুুদ তৎকালীন বিকখাত পতরিকা বুুুুলবুল সম্পাদনা করতেন। [৯]


title: হবীবুল্লাহ বাহার চৌধুরী

text: শামসুন্নাহার মাহমুদ ছিলেন হবীবুল্লাহ বাহারের বোন। হবীবুল্লাহ বাহার চৌধুরীর সাথে আনোয়ারা বাহার চৌধুরীর বিয়ে হয়। আনোয়ারা বাহার চৌধুরী বুলবুল ললিতকলা একাডেমির প্রতিষ্ঠাতাদের অন্যতম ছিলেন। ১৯৬৯ সালে তিনি স্বামীর নামে হাবীবুল্লাহ বাহার কলেজ স্থাপন করেন। ইকবাল বাহার চৌধুরী, সেলিনা বাহার জামান, তাজিন চৌধুরী, নাসরিন শামস তার সন্তান। ইকবাল বাহার চৌধুরী ভয়েস অব আমেরিকার সংবাদ পাঠক ছিলেন।


title: হবীবুল্লাহ বাহার চৌধুরী

text: কাজী নজরুল ইসলামের সাথে তার ঘনিষ্ঠ সম্পর্ক ছিল। চট্টগ্রাম সফরের সময় কাজী নজরুল ইসলাম তার বাড়িতে অবস্থান করতেন। কবি তার "সিন্ধু হিন্দোল" কাব্যগ্রন্থটি হবীবুল্লাহ ও তার বোন শামসুন্নাহারকে উৎসর্গ করেছিলেন।


title: হবীবুল্লাহ বাহার চৌধুরী

text: হবীবুল্লাহ বাহার চৌধুরী ১৯৬৬ সালের ১৫ এপ্রিল হৃদরোগে আক্রান্ত হয়ে ইন্তেকাল করেন।


title: হবীবুল্লাহ বাহার চৌধুরী

text: 9. বুুুুলবুল জয়নতী ২০১৮। বুুলবুুল ললিতকলা একাডেমি কতৃৃৃক প্রকাশিত স্মরনিকা, ২৬ জানুয়ারি, ২০১৮। পৃৃৃষ্ষা ১৯।


title: হেলেন ক্লার্ক

text: হেলেন এলিজাবেথ ক্লার্ক (ইংরেজি: Helen Elizabeth Clark, Order of New Zealand, জন্ম ২৬ ফেব্রুয়ারি ১৯৫০) নিউজিল্যান্ডের ৩৭তম প্রধানমন্ত্রী ছিলেন। তিনি তিন মেয়াদে ১৯৯৯ সাল থেকে ২০০৮ পর্যন্ত ক্ষমতাসীণ ছিলেন। ২০০৯ সালে তিনি ইউএনডিপির প্রশাসক হিসেবে মনোনীত হন।


title: হেলেন ক্লার্ক

text: ২০১০ সালের ৯ই ডিসেম্বর ইউনিয়ন তথ্য ও সেবা কেন্দ্র (ইউআইএসসি) উদ্বোধনীর অংশ হয়ে বাংলাদেশে প্রথমবারের মতো ভ্রমন করেন নিউজিল্যান্ডের সাবেক প্রধানমন্ত্রী এবং ইউএনডিপি’র প্রশাসক (গ্লোবাল এ্যাডমিনিস্ট্রেটর) হেলেন ক্লার্ক।


title: শাহজামান মজুমদার

text: শাহজামান মজুমদার(জন্ম: অজানা ) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: শাহজামান মজুমদার

text: শাহজামান মজুমদারের জন্ম দিনাজপুর জেলার দিনাজপুর পৌরসভার কালিতলায়। তাঁর বাবার নাম রজব আলী মজুমদার এবং মায়ের নাম সায়েরা মজুমদার। তাঁর স্ত্রীর নাম নূরনাহার মজুমদার। তাঁদের এক ছেলে, এক মেয়ে।


title: শাহজামান মজুমদার

text: শাহজামান মজুমদার ১৯৭১ সালে ঢাকায় উচ্চমাধ্যমিক ক্লাসের ছাত্র ছিলেন। মুক্তিযুদ্ধ শুরু হলে এপ্রিল মাসের প্রথম দিকে বাড়িতে সবার অনুমতি নিয়ে হবিগঞ্জের তেলিয়াপাড়ায় যান। দ্বিতীয় ইস্টবেঙ্গল রেজিমেন্টের কাছে প্রশিক্ষণ নিয়ে যুদ্ধে অংশ নেন। ৩ নম্বর সেক্টরে আখাউড়াসহ আরও কয়েক স্থানে যুদ্ধ করেন।


title: শাহজামান মজুমদার

text:
১৯৭১ সালের মে মাসের মাঝামাঝি সময়ে হবিগঞ্জ জেলার তেলিয়াপাড়া জেলা সদর থেকে দক্ষিণে রাস্তার দুই পাশে কোনো কোনো স্থান ফাঁকা। সেখানে সবজি চাষ করা হয়। জায়গাটা অ্যামবুশ করার জন্য উপযুক্ত। শাহজামান মজুমদারসহ এক দল মুক্তিযোদ্ধা শেষ রাতে অবস্থান নিলেন সেখানে।
কয়েকজন মুক্তিযোদ্ধা রাস্তায় গর্ত খোঁড়া শুরু করলেন। বাকিরা থাকলেন সতর্ক প্রহরায়। গর্ত খোঁড়া শেষ করে তাতে অ্যান্টি ট্যাংক মাইন বসিয়ে মুক্তিযোদ্ধারা নিপুণভাবে মাটি ভরাট করলেন। এরপর মাটি খোঁড়ার চিহ্ন যাতে বোঝা না যায় সে জন্য ভরাট গর্তগুলোর ওপর দিয়ে কয়েকবার গাড়ির চাকা গড়াগড়ি করানো হলো। দেখে মনে হবে গাড়ির চাকার দাগ। এরপর মুক্তিযোদ্ধারা অস্ত্র হাতে অবস্থান নিলেন বিভিন্ন স্থানে। মুক্তিযোদ্ধাদের কারও কাছে এলএমজি, ব্রেনগান, এসএমজি, এসএলআর বা রাইফেল। এ ছাড়া আছে শুকনা খাবার, পানি ও ফার্স্টএইড। শাহজামান মজুমদার যেখানে অবস্থান নিয়েছেন সেখান থেকে রাস্তার অনেক দূর পর্যন্ত দেখা যায়। সময় গড়াতে থাকল। সবাই অধীর আগ্রহে অপেক্ষা করছেন। এমন সময় রাস্তায় দেখতে পেলেন পাকিস্তানি সেনাদের এক কনভয়। প্রথমে একটি জিপ। দ্বিতীয়টি তিন টনি বেডফোর্ড লরি। তৃতীয়টি একটি পাঁচ টনি ট্রাক। এরপর একটি বাস। সেগুলো আস্তে আস্তে এগিয়ে আসছে। সামনের জিপ মাইনের ওপর দিয়ে চলে গেল। দ্বিতীয় গাড়িও। মাইন বিস্ফোরণ হলো না। শাহজামান মজুমদারের হাতের আঙুল অস্ত্রের ট্রিগারে। মাইন বিস্ফোরণ হওয়ামাত্র গুলি করবেন। কিন্তু মাইন বিস্ফোরণ না হওয়ায় বেশ চিন্তায় পড়ে গেলেন। ভাবতে থাকলেন তবে কি কোনো ভুল হয়ে গেল। ঠিক তখনই পাঁচ টনি ট্রাকের চাকা মাইনের ওপর। সঙ্গে সঙ্গে বিকট শব্দে মাইনের বিস্ফোরণ। ট্রাকটি কয়েক ফুট ওপরে উঠে গেল। চারদিক কালো ধোঁয়ায় আচ্ছন্ন। শাহজামান মজুমদার ও তাঁর সহযোদ্ধারা একযোগে গুলি শুরু করলেন। একদিকে মাইন বিস্ফোরণ, অন্যদিকে গুলি। হতভম্ব পাকিস্তানি সেনারা। কিছুক্ষণ পর পাকিস্তানি সেনারাও পাল্টা গুলি শুরু করল। শাহজামান মজুমদার তাঁর এসএমজির দুই ম্যাগাজিন গুলি শেষ করলেন। এরপর সহযোদ্ধাদের সঙ্গে পশ্চাদ্পসরণ করলেন নিরাপদ স্থানে।


title: নান্নি মোরেত্তি

text: জোভান্নি "নান্নি" মোরেত্তি (ইতালীয় ভাষায়: [ˈnanni moˈretti]) (জন্ম: ১৯শে আগস্ট, ১৯৫৩) হলেন একজন ইতালীয় চলচ্চিত্র পরিচালক, প্রযোজক, চিত্রনাট্যকার এবং অভিনেতা। তাকে অনেকে ইতালির উডি অ্যালেন হিসেবে আখ্যায়িত করে থাকেন। কারণ উডি অ্যালেনের মতোই তিনি নিজের পরিচালিত সিনেমার প্রধান চরিত্রে অভিনয় করেন এবং অ্যালেনের মতোই তিনি সূক্ষ্ণ কমেডিয়ান হিসেবে নিজেকে উপস্থাপন করেন। তিনি "লা স্তানজা দেল ফিগ্লো" চলচ্চিত্রের জন্য ২০০১ সালে কান চলচ্চিত্র উৎসবের সর্বোচ্চ পুরস্কার পাল্ম দর অর্জন করেন। তার ১৯৯৩ সালের সিনেমা "কারো দিয়ারিও" (প্রিয় ডায়রি) একটি আধুনিক ধ্রুপদী চলচ্চিত্র হিসেবে স্বীকৃত পেয়েছে এবং সর্বকালের সেরা ১০০০টি চলচ্চিত্রের একটি হিসেবে চিহ্নিত হয়েছে। এছাড়া ২০১২ সালের কান চলচ্চিত্র উৎসবে তিনি প্রধান বিচারক হিসেবে মনোনীত হয়েছেন।


title: নার্সিং

text: নার্সিং () এমন একটি পেশা যা সাধারণ জনগণের স্বাস্থ্য পরিচর্যা ও স্বাস্থ্য সচেতনতামূলক কর্মকাণ্ডের সাথে সম্পৃক্ত। এ পেশার মাধ্যমে ব্যক্তিগত, পারিবারিক কিংবা সামাজিকভাবে কোন রোগী বা ব্যক্তির স্বাস্থ্য পুণরুদ্ধার এবং জীবনযাত্রার গুরুত্বতা তুলে ধরা হয়। এ পেশার সাথে সম্পৃক্ত, দক্ষ কিংবা প্রশিক্ষণপ্রাপ্ত ব্যক্তি নার্স বা সেবিকা নামে পরিচিত। প্রধানতঃ নারীরাই নার্সিং পেশার সাথে জড়িত থাকেন।


title: নার্সিং

text: আধুনিককালে নার্সিং সেবা গড়ে উঠার পূর্বে খ্রীষ্টান যাজিকা বা নান এবং সামরিক বাহিনীতে প্রায়শঃই নার্সিংজাতীয় সেবাকার্য্য পরিচালিত হতো। ধর্মীয় এবং সামরিক বাহিনীর ব্যবহৃত সেবাকার্য্যের বিষয়গুলো বর্তমানে পৃথিবীর বিভিন্ন দেশে প্রতিপালিত হয়। যুক্তরাজ্যে জ্যেষ্ঠা নারী সেবিকাগণ সিস্টার নামে পরিগণিত হয়ে থাকেন।


title: নার্সিং

text: ক্রিমিয়ার যুদ্ধে নার্সিং ইতিহাসে বৈপ্লবিক উন্নয়ন ও পরিবর্তন ঘটেছিল। এতে ইংরেজ নার্স ফ্লোরেন্স নাইটিঙ্গেল পেশাদারী পর্যায়ে নার্সিংয়ের পরিধি এবং নীতিমালা প্রণয়ন ও বিশ্লেষণপূর্বক তাঁর প্রণীত নোটস অন নার্সিং গ্রন্থে উল্লেখ করেছেন।


title: নার্সিং

text: পেশাদারী পর্যায়ে এ পেশার মানোন্নয়নে অন্যান্য গুরুত্বপূর্ণ নার্স ব্যক্তিত্বরূপে ম্যারি সীকোল, এগনেস এলিজাবেথ জোন্স এবং লিন্ডা রিচার্ড ইতিহাসে চিহ্নিত হয়ে আছেন। ম্যারি সীকোল ক্রিমিয়ায় কাজ করেছেন; এগনেস এলিজাবেথ জোন্স ও লিন্ডা রিচার্ডস গুণগত মানসম্পন্ন নার্সিং বিদ্যালয় মার্কিন যুক্তরাষ্ট্র ও জাপানে প্রতিষ্ঠা করেন। তন্মধ্যে - লিন্ডা রিচার্ডস আমেরিকার প্রথম পেশাদার ও প্রশিক্ষিত নার্সরূপে ১৮৭৩ সালে বোস্টনের নিউ ইংল্যান্ড হসপিটাল ফর উইম্যান এন্ড চিল্ড্রেন থেকে স্নাতক ডিগ্রী অর্জন করেছিলেন।


title: নার্সিং

text: বিশ্বের ১ম দেশ হিসেবে নিউজিল্যান্ডে জাতীয় পর্যায়ে নার্সদেরকে নিবন্ধিত করা হয়। ১২ সেপ্টেম্বর, ১৯০১ সালে নার্সেস রেজিস্ট্রেশন এ্যাক্ট প্রণীত হয়। এলেন ডাফার্টি ছিলেন নিউজিল্যান্ডের প্রথম নিবন্ধিত নার্স। মার্কিন যুক্তরাষ্ট্রের প্রথম অঙ্গরাজ্যরূপে নর্থ ক্যারোলিনায় নার্সিং লাইসেন্স ল ১৯০৩ সালে গৃহীত হয়। ১৯৯০-এর দশকে নার্সদেরকে ঔষধ দেয়া, ডায়াগনোস্টিক, প্যাথলজি পরীক্ষাসহ রোগীদেরকে প্রয়োজনে অন্য পেশাদারী স্বাস্থ্যকর্মী বা চিকিৎসকের কাছে স্থানান্তরের অনুমতি দেয়া হয়।


title: নার্সিং

text: ১৮৭০-এর দশকে নারীরা উত্তর আমেরিকার শহরাঞ্চলের হাসপাতালগুলোয় কর্মরত ছিলেন। সচরাচর তারা প্রশিক্ষণবিহীন, কর্মজীবি শ্রেণী এবং নিম্ন মর্যাদাসম্পন্ন হিসেবে চিকিৎসক ও সমাজ থেকে মূল্যায়িত হতেন। প্রথম বিশ্বযুদ্ধের পূর্বে গ্রেট ব্রিটেন এবং ইউরোপ মহাদেশেও তাদেরকে একইভাবে মূল্যায়ণ করা হতো।


title: নার্সিং

text:
যুক্তরাষ্ট্র এবং কানাডার হাসপাতালের নার্সিং বিদ্যালয়গুলোয় নাইটিঙ্গেল'স মডেল প্রয়োগের জন্য তাদের প্রশিক্ষণের দায়িত্বে নিয়োজিত ব্যক্তিদেরকে বলা হয়ঃ
প্রথম বিশ্বযুদ্ধের শুরুতে ব্রিটেনে খুবই ক্ষুদ্র পর্যায়ে নারীরা সামরিক বাহিনীতে নার্সরূপে কর্মরত ছিলেন। কুইন আলেকজান্দ্রা'জ ইম্পেরিয়াল মিলিটারী নার্সিং সার্ভিস বা (কিউএআইএমএনএস) এবং প্রিন্সেস ম্যারি'জ রয়েল এয়ার ফোর্সে ১০,৫০০ নার্স নিয়োগপ্রাপ্ত ছিলেন। রাজকীয় পৃষ্ঠপোষকতায় তাঁরা ১৯০২ থেকে ১৯১৮ সাল পর্যন্ত নিযুক্ত ছিলেন। এছাড়াও রেডক্রসে স্বেচ্ছাসেবী নার্সও নিয়োগ করা হয়। চিকিৎসা সেবা প্রদানের লক্ষ্যে পদবী সৃষ্টি করা হয়। সেগুলো ছিল - মেট্রন-ইন-চিফ, প্রিন্সিপাল মেট্রন, সিস্টার এবং স্টাফ নার্স। নারীদেরকে যুদ্ধ চলাকালীন সময়েও চিকিৎসা সেবা প্রদানে নিযুক্ত করা হয়। ১৯১৪ সালে শেষ দিকে কিউএআইএমএনএস-এ নিয়মিত এবং সংরক্ষিত নার্স সদস্য ছিল ২,২২৩জন। যুদ্ধ শেষে দেখা যায় যে সেখানে প্রশিক্ষিত নার্স ছিল ১০,৪০৪জন।


title: নার্সিং

text: ১ম মহাযুদ্ধে কানাডা থেকে স্বেচ্ছাসেবী নার্স প্রেরণ করা হয়। তারা রয়েল কানাডিয়ান আর্মি কর্তৃক কমিশন্ডপ্রাপ্ত অফিসাররূপে বাইরের দেশে প্রেরীত হয়েছিলেন। এরফলে তারা কিছু মর্যাদাসম্পন্ন পদবীধারীদের সাথে মিশতে পেরেছিলেন। তালিকাভূক্ত রোগী এবং অধীনস্থরা তাদের নির্দেশনামাফিক চলতেন। কানাডা ছিল প্রথম দেশ যেখান থেকে নারীদেরকে বিশেষ সুবিধা প্রদান করা হয়েছিল। গোলাবর্ষণের প্রেক্ষাপটে যুদ্ধের শুরুর দিকে নার্সদেরকে যুদ্ধক্ষেত্রের সামনে যেতে বারণ করা হয়।


title: নার্সিং

text: কানাডার নারী স্বেচ্ছাসেবীগণ সামরিক বাহিনীর ছত্রচ্ছায়ায় তাদের প্রয়োজনীয় সাজ-সরঞ্জাম নিয়ে বিদেশে গমন করেন। সর্বমোট ৩,১৪১জন কানাডিয়ান নার্সিং সিস্টার কানাডিয়ান আর্মি মেডিক্যাল কোরে সেবা প্রদান করেন। এছাড়াও, বহিঃবিশ্বে - ইংল্যান্ড, ফ্রান্স এবং ভূ-মধ্যসাগরের পূর্বাঞ্চলীয় গ্যালিপোলি, আলেকজান্দ্রিয়া এবং স্যালোনিকায় তাঁরা নিযুক্ত হন। প্রথম বিশ্বযুদ্ধ শেষে ৪৬জন কানাডার নার্সিং সিস্টার নিহত হন।


title: সারা জ্যাকসন

text: সারা জ্যাকসন () (জন্ম:জুলাই ১৬, ১৮০৩ – আগস্ট ২৩, ১৮৮৭) মার্কিন যুক্তরাষ্ট্রের রাষ্ট্রপতি অ্যান্ড্রু জ্যাকসনের পুত্রবধূ। তিনি আনঅফিসিয়ালি ১৮৬৪ থেকে ১৮৩৭ সাল পর্যন্ত ফার্স্ট লেডি মর্যাদা লাভ করেন।


title: আবদুল গফুর (বীর প্রতীক)

text: আবদুল গফুর(জন্ম: ১৯৪৫ ) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাঁকে বীর প্রতীক খেতাব প্রদান করে।


title: আবদুল গফুর (বীর প্রতীক)

text: আবদুল গফুরের জন্ম টাঙ্গাইল জেলার বাসাইল উপজেলার কাউলজানী গ্রামের চরপাড়ায়। তাঁর বাবার নাম গজনভী মিয়া এবং মায়ের নাম বাছাতন বেগম। তাঁর স্ত্রীর নাম লাইলি বেগম। তাঁদের দুই মেয়ে, চার ছেলে।


title: আবদুল গফুর (বীর প্রতীক)

text: আবদুল গফুর চাকরি করতেন পাকিস্তান সেনাবাহিনীতে। ১৯৭১ সালে কর্মরত ছিলেন কুমিল্লার ময়নামতি সেনানিবাসে। সে সময় ছুটিতে বাড়িতে ছিলেন। মুক্তিযুদ্ধ শুরু হলে ঝাঁপিয়ে পড়েন যুদ্ধে। পরে কাদেরিয়া বাহিনী গঠিত হলে এতে যোগ দেন। তাঁকে একটি দলের নেতৃত্ব দেওয়া হয়। ভূঞাপুর, ধলাপাড়া, দেওপাড়া, বল্লাসহ আরও কয়েকটি যুদ্ধে অংশ নেন। আবদুল গফুর স্বাধীনতার পর সেনাবাহিনীর চাকরিতে আর যোগ দেননি।


title: আবদুল গফুর (বীর প্রতীক)

text:
১৯৭১ সালের আগস্ট মাসের মাঝামাঝি বা তার কয়েক দিন পর টাঙ্গাইল জেলার ঘাটাইল উপজেলার মাকড়াইয়ে
সকালবেলায় আবদুল গফুরের অবস্থান। ধলাপাড়ার কাছাকাছি তখন গোলাগুলির শব্দ। তিনি বুঝতে পারলেন আশেপাশে কোথাও পাকিস্তানি সেনারা এসেছে। আবদুল গফুরের সঙ্গে আছেন ৪০-৪৫ জন সহযোদ্ধা। দলনেতা তিনি নিজেই। ভাবলেন পাকিস্তানিদের অতর্কিতে আক্রমণের সুযোগ পাওয়া গেছে। এই সুযোগ কাজে লাগাতে হবে। খোঁজ নিয়ে আবদুল গফুর জানতে পারলেন, পাকিস্তানি সেনারা তাঁর অবস্থানের উত্তর দিকের রাস্তা দিয়ে সামনের দিকে গেছে। কয়েক মাইল পর ওই রাস্তা শেষ। পাকিস্তানিদের আবার ফিরে আসতে হবে ওই রাস্তা দিয়েই। সেটা বুঝে তিনি সহযোদ্ধাদের নিয়ে অবস্থান নিলেন ওই রাস্তায়। ধলাপাড়ার কাছে মাকড়াইয়ে। সেখানে তিনি অপেক্ষা করতে থাকলেন শত্রুদের জন্য। খবর পেলেন শত্রু সেনারা ওই পথ ধরে ফিরে আসছে। কোথাও কোনো বাধা না পেয়ে পাকিস্তানি সেনারা বেশ নিশ্চিন্ত মনেই আসছে। তিনি সংকেত দেওয়ার আগে কেউ যেন গুলি না করেন সে ব্যাপারে বলে দিলেন সহযোদ্ধাদের।
অল্পক্ষণের মধ্যে শত্রু পাকিস্তানি সেনা আর রাজাকাররা আবদুল গফুরের দলের মুক্তিযোদ্ধাদের অস্ত্রের আওতায় চলে এল। তিনি সংকেত দেওয়া মাত্র তাঁর সহযোদ্ধারা একযোগে গুলি শুরু করলেন। নিমিষে মাটিতে লুটিয়ে পড়ল কয়েকজন পাকিস্তানি সেনা ও রাজাকার। বাকিরা ছোটাছুটি শুরু করে দিল। রাজাকাররা দিগ্বিদিক জ্ঞানশূন্য হয়ে যে যেদিকে পারে পালিয়ে যায়। পাকিস্তানি সেনারা পজিশন নিয়ে পাল্টা আক্রমণ শুরু করে। শুরু হয়ে গেল তুমুল যুদ্ধ। ঘটনাচক্রে কাদেরিয়া বাহিনীর সামরিক প্রধান আবদুল কাদের সিদ্দিকীও কয়েকজন সহযোদ্ধাসহ সেদিন মাকড়াইয়ের কাছাকাছি ছিলেন। তিনিও ওই যুদ্ধে অংশ নেন। সেদিন মাকড়াইয়ের যুদ্ধে পাকিস্তান সেনাবাহিনীর ব্যাপক ক্ষয়ক্ষতি হয়। কয়েকজন নিহত ও অনেক আহত হয়। প্রায় এক ঘণ্টা বা তার বেশি সময় ধরে যুদ্ধ চলে। এরপর পাকিস্তানি সেনারা নিহত ব্যক্তিদের ফেলে এবং আহতদের নিয়ে পালিয়ে যায়।


title: কমলা ভট্টাচার্য

text: কমলা ভট্টাচার্য একজন ভারতীয় ছাত্রী যিনি বাংলা ভাষার আন্দোলনে ১৯৬১ সালে শিলচরে শহীদ হন।


title: কমলা ভট্টাচার্য

text: কমলার জন্ম ১৯৪৫ সালে, অসমের সিলেট(শ্রীহট্টে)। রামরমণ ভট্টাচার্য ও সুপ্রবাসিনী দেবীর সাত সন্তানের পঞ্চম সন্তান হলেন কমলা। কমলারা ছিলেন তিন ভাই ও চার বোন। চার বোনের মধ্যে তিনি ছিলেন তৃতীয়। শৈশবেই তার পিতৃবিয়োগ হয়। পিতৃবিযোগের পর আর্থিক অনটনের মধ্যে দিয়ে দিন কাটতে থাকে কমলার পরিবারের। ১৯৪৭ সালে দেশভাগের সময় এক বিতর্কিত গণভোটের মাধ্যমে অসমের শ্রীহট্টসিলেট(শ্রীহট্ট) জেলা পাকিস্তানের অন্তর্ভুক্ত হয়। কমলারা পাকিস্তানেই থেকে যান। কিন্তু ১৯৫০ সালে পূর্ব পাকিস্তানে হিন্দুদের সার্বিক গণহত্যা আরম্ভ হলে তার রেশ সিলেট(শ্রীহট্টে)ও এসে পড়ে। কমলার পরিবার শরণার্থী হিসেবে অসমে চলে আসতে বাধ্য হন। তারা সিলেট(শ্রীহট্টের) পার্শ্ববর্তী অসমের কাছাড় জেলার শিলচরে এসে আশ্রয় নেন।


title: কমলা ভট্টাচার্য

text: শিলচরে কমলারা থাকতেন শিলচর পাবলিক স্কুল রোডের একটি ভাড়া বাড়ীতে। কমলার বড় দিদি বেণু নার্সের চাকরি পেয়ে শিমূলগুড়ি চলে যান প্রশিক্ষণ নিতে। কমলার মেজ দিদি প্রতিভা ছিলেন শিক্ষিকা। কমলার পরিবার তার মেজদিদির আয়ের উপর অর্থনৈতিকভাবে নির্ভরশীল। শৈশবে কমলা ভর্তি হন শিলচরের ছোটেলাল শেঠ ইন্‌ষ্টিটিউটে। কিন্তু স্কুলের পাঠ্য পুস্তক কেনার ক্ষমতা ছিল না কমলার। কমলা একবার বড়দিদি বেণুকে একটি অভিধান কিনে দিতে বললে তিনি সেটা কিনে দিতে পারেননি। কমলা তার সহপাঠীদের কাছ থেকে পাঠ্যপুস্তক ধার করে তার বিষয়বস্তু খাতায় টুকে নিতেন। ১৯৬১ সালে কমলা ম্যাট্রিক পরিক্ষায় বসেন। তার ইচ্ছা ছিল পারিবারিক আর্থিক অনটন সত্ত্বেও তিনি স্নাতকস্তর পর্যন্ত পড়বেন। ম্যাট্রিকের পর তিনি টাইপরাইটিং শিখবেন বলে মনস্থির করেন।


title: কমলা ভট্টাচার্য

text: ম্যাট্রিক পরীক্ষা শেষ হওয়ার ঠিক পরের দিন শিলচর রেল স্টেশনে মাতৃভাষায় প্রাথমিক শিক্ষার দাবীতে একটি পিকেটিংএর ডাক দেওয়া হয়। সেদিন সকালে, অর্থাত্ ১৯শে মে সকালে কমলাও পিকেটিং-এ যাওয়ার জন্য প্রস্তুতি নেন। সকালে স্নান করে মেজদিদির জন্য রাখা শাড়ীটা পড়ে নেন কমলা। মেজদিদি পিকেটিং-এ যেতে বারণ করলেও শোনেন না কমলা। এমন সময় ২০-২২ জনের একটি মেয়েদের দল কমলাদের বাড়ীতে আসে কমলাকে নেওয়ার জন্য। কমলার মা উদ্বেগ প্রকাশ করলে তারা কমলার মাকে বুঝিয়ে রাজী করেন। কমলার মা কমলাকে এক টুকরো কাপড় দেন কাঁদানে গ্যাস থেকে নিজেকে রক্ষা করার জন্য। কমলার সাথে বেড়িয়ে পড়ে কমলার ছোট বোন মঙ্গলা, ছোট ভাই বকুল, ও বড়দির ছেলে বাপ্পা। দুপুরবেলা কমলার মা দুশ্চিন্তা করতে করতে নিজেই গিয়ে উপস্থিত হন রেল স্টেশনে। বকুল ও বাপ্পাকে একবার পুলিশে ধরেছিল আবার ছেড়েও দিয়েছে। মাকে দেখতে পেয়েই ছুটে আসেন কমলা, মায়ের ধূলিধূসরিত পা ধুয়ে দিয়ে, শরবত খেতে দেন। মায়ের সমস্ত দুশ্চিন্তা নিবারণ করে মাকে বাড়ী পাঠিয়ে দেন।


title: কমলা ভট্টাচার্য

text: সেদিন সকালে রেল অবরোধ কর্মসূচী শান্তিপূর্ণভাবেই সমাধা হয়। যদিও অবস্থানের সময়সূচী ছিল সকাল ৬টা থেকে সন্ধ্যা ৬টা, কিন্তু শেষ ট্রেনটি ছিল বিকেল ৪টা নাগাদ, যার পড়ে গণ অবস্থান স্বভাবতই শিথিল হয়ে যাওয়ার কথা। কিন্তু দুপুরের পর থেকেই অসম রাইফেল্‌সের জওয়ানরা জায়গাটাকে ঘিরে ফেলতে শুরু করে। বেলা ২-৩৫ নাগাদ বিনা প্ররোচনায় তারা অবস্থানকারী ছাত্রছাত্রীদের নির্মমভাবে লাঠি ও বন্দুকের কুঁদো দিয়ে পেটাতে থাকে। এলোপাথারি লাঠিচার্জে অবস্থানকারী জনতা ছত্রভঙ্গ হয়ে যায় ও দিকবিদিকজ্ঞানশুন্য হয়ে যে যেদিকে পারে পালাতে থাকে। কমলার ছোটবোন মঙ্গলা পুলিশের লাঠির ঘায়ে মাটিতে পড়ে যান, ও সাহায্যের জন্য কমলার উদ্দেশ্যে চিত্কার করতে থাকেন। ইতমধ্যে অসম রাইফেল্‌সের জওয়ানরা পলায়নরত জনতার উপর গুলিবৃষ্টি শুরু করে। মঙ্গলাকে বাঁচাতে কমলা ছুটে গেলে একটি গুলি তার চোখ ভেদ করে তার মাথা চুরমার করে দেয়। অন্যন্য আহত ও গুলিবিদ্ধ অবস্থানকারীদের সাথে কমলাকেও হাসপাতালে নিয়ে যাওয়া হলে সেখনেই তার মৃত্যু হয়। মঙ্গলাকে সংজ্ঞাহীন অবস্থায় হাসপাতালে ভর্তি করা হয়। এক মাস বাদে তার জ্ঞান ফিরলেও বাকি জীবনটা তিনি শারীরিক ও মানসিকভাবে পঙ্গু হয়ে যান।


title: কমলা ভট্টাচার্য

text: ২০১১ সালে, ভাষা আন্দোলনের পঞ্চাশ বছর পূর্তি উপলক্ষে শহীদ কমলা ভট্টাচার্য মূর্তি স্থাপন কমিটির পক্ষ থেকে গোপা দত্ত আইচ ছোটেলাল শেঠ ইন্‌ষ্টিটিউটের প্রাঙ্গণে কমলার একটি ব্রোঞ্জের আবক্ষ মূর্তি উন্মোচন করেন।


title: সৈয়দ গোলাম মোস্তফা

text: সৈয়দ গোলাম মোস্তফা(জন্ম: অজানা ) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: সৈয়দ গোলাম মোস্তফা

text: সৈয়দ গোলাম মোস্তফার জন্ম টাঙ্গাইল জেলার কালিহাতি উপজেলার পাইকরা ইউনিয়নের গোলরা গ্রামে। তাঁর বাবার নাম সৈয়দ ইউনুস আলী এবং মায়ের নাম সৈয়দা সেতারা খাতুন। তাঁর স্ত্রীর নাম সুফিয়া খাতুন। তাঁদের চার মেয়ে।


title: সৈয়দ গোলাম মোস্তফা

text: সৈয়দ গোলাম মোস্তফা পাকিস্তান সেনাবাহিনীতে চাকরি করতেন। মুক্তিযুদ্ধ শুরু হলে যোগ দেন যুদ্ধে। টাঙ্গাইলে কাদেরিয়া বাহিনীর অধীনে যুদ্ধ করেন। তিনি একটি দলের দলনেতা ছিলেন। স্বাধীনতার পর সৈয়দ গোলাম মোস্তফা জাতীয় রক্ষী বাহিনীতে অন্তর্ভুক্ত হন। ডেপুটি লিডার ছিলেন। ১৯৭৫ সালের আগস্ট মাসের পর রক্ষী বাহিনী বিলুপ্ত করে এর সদস্যদের অন্তর্ভুক্ত করা হয় বাংলাদেশ সেনাবাহিনীতে। কিন্তু তিনি সেনাবাহিনীতে যোগ দেননি। ১৯৭৮ সালের ১ জানুয়ারি কথিত গণবাহিনী (চরমপন্থী) তাঁকে অপহরণ করে। এর পর থেকেই তিনি নিখোঁজ।


title: সৈয়দ গোলাম মোস্তফা

text: ১৯৭১ সালের ১৫- ১৬ জুলাই টাঙ্গাইল জেলা সদরের উত্তরে কালিহাতী উপজেলার দক্ষিণ প্রান্তে বল্লায় পাকিস্তান সেনাবাহিনীর সঙ্গে কাদেরিয়া বাহিনীর মুক্তিযোদ্ধাদের অবিরাম যুদ্ধ হয়। এই যুদ্ধে অংশ নেয় কয়েকটি দল। একটি দলের নেতৃত্বে ছিলেন সৈয়দ গোলাম মোস্তফা। ১৫ জুলাই সকালে মুক্তিযোদ্ধারা বল্লায় পাকিস্তানি সেনাদের তিন দিক থেকে ঘেরাও করেন। তাঁদের সাঁড়াশি আক্রমণে পাকিস্তানি সেনাদের ব্যাপক ক্ষয়ক্ষতি হয়। এক পর্যায়ে হতোদ্যম পাকিস্তানি সেনা ও তাদের সহযোগীরা পালিয়ে যাওয়ার চেষ্টা করে। তখন মুক্তিযোদ্ধারা তাদের অবরোধ করেন। সৈয়দ গোলাম মোস্তফা ও তাঁর সহযোদ্ধাদের দুর্বিনীত সাহস ও অসীম মনোবলে পাকিস্তানিদের পালিয়ে যাওয়ার সব প্রচেষ্টা ব্যর্থ হয়ে যায়। সেদিন তাঁর সাহস ও বীরত্বে সাহসিকতায় উজ্জীবিত হন সহযোদ্ধারা। অবরুদ্ধ পাকিস্তানি সেনাদের উদ্ধারে নতুন একদল পাকিস্তানি সেনা বল্লার দিকে অগ্রসর হয়। বিপুল অস্ত্রশস্ত্রে সজ্জিত হয়ে তারা নৌকাযোগে বল্লায় আসছিল। তখন সৈয়দ গোলাম মোস্তফা সহযোদ্ধাদের নিয়ে এগিয়ে যান পাকিস্তানি সেনাদের আসার পথে। তাঁরা চারান নামক স্থানে নতুন পাকিস্তানি সেনাদের অতর্কিতে আক্রমণ করেন। হতবিহ্বল পাকিস্তানি সেনারা নৌকার মধ্যে ছোটাছুটি শুরু করলে নৌকা ডুবে যায়। এতে সলিলসমাধি হয় কয়েকজন পাকিস্তানি সেনার। বাকি সেনারা তীরে উঠে বল্লার দিকে রওনা হয়। এদিকে বল্লায় অবরুদ্ধ সেনারা নতুন সেনাদের মুক্তিযোদ্ধা মনে করে বৃষ্টির মতো গুলি ও মর্টারের শেলিং শুরু করে। এতে নিজেদের হাতে তারা নিজেরাই হতাহত হয়। সন্ধ্যায় নতুন আরেক দল পাকিস্তানি সেনা বল্লার দিকে অগ্রসর হয়। তখন মুক্তিযোদ্ধাদের অপর দল পাকিস্তানি সেনাদের নতুন দলকে আক্রমণ চালায়। তীব্র যুদ্ধ চলতে থাকে। সন্ধ্যায় আগত পাকিস্তানি সেনাদের দল যথেষ্ট শক্তিশালী ও বেপরোয়া ধরনের ছিল। তারা মুক্তিযোদ্ধাদের ব্যাপক আক্রমণের মধ্যেই অগ্রসর হয়ে অবরুদ্ধ পাকিস্তানি সেনাদের উদ্ধার করে নিয়ে যায়। তবে এ জন্য তাদের মূল্য দিতে হয় অনেক। মুক্তিযোদ্ধারা পরে গ্রামবাসীর মাধ্যমে জানতে পারেন, দুই দিনের যুদ্ধে অনেক পাকিস্তানি সেনা হতাহত হয়েছে। গ্রামবাসী হতাহত সেনাদের ট্রাকে করে নিয়ে যেতে দেখেছেন।


title: আবু মঈন মোহাম্মদ আশফাকুস সামাদ

text: আবু মঈন মোহাম্মদ আশফাকুস সামাদ (জন্ম: অজানা - মৃত্যুঃ ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর উত্তম খেতাব প্রদান করে।


title: আবু মঈন মোহাম্মদ আশফাকুস সামাদ

text: আবু মঈন মো. আশফাকুস সামাদের জন্মগ্রহণ করেন কিশোরগঞ্জ জেলার করিমগঞ্জ উপজেলার সতেরো দরিয়া গ্রামে। তিনি অবিবাহিত ছিলেন। তাঁর পিতার নাম আ ম আজিমুস সামাদ এবং মাতার নাম সাদেকা সামাদ। ১৯৭১ সালে তিনি ঢাকা বিশ্ববিদ্যালয়ের পরিসংখ্যান বিভাগে সম্মান শ্রেণীতে পড়তেন। মুক্তিযুদ্ধ শুরু হলে যুদ্ধে যোগদান করেন। প্রতিরোধযুদ্ধ শেষে ভারতে যাওয়ার পর তিনি প্রথম বাংলাদেশ ওয়ার কোর্সে যোগ দেন। প্রশিক্ষণ শেষে ৬ নম্বর সেক্টরের সাহেবগঞ্জ সাবসেক্টরে যুদ্ধ করেন। তিনি একটি কোম্পানির নেতৃত্বে ছিলেন।


title: আবু মঈন মোহাম্মদ আশফাকুস সামাদ

text: ১৯৭১ সালের ২০ অক্টোবর মধ্যরাতে কুড়িগ্রামের নাগেশ্বরী উপজেলার রায়গঞ্জের ঘটনাটি ঘটে। তখন মুক্তিযোদ্ধারা দুটি দলে বিভক্ত হয়ে পাকিস্তান সেনাবাহিনীর ক্যাম্প লক্ষ্য করে এগিয়ে যেতে থাকেন; এরই একটি দলের নেতৃত্বে আবু মঈন মো. আশফাকুস সামাদ ছিলেন। কিন্তু যাওয়ার পথে তাঁরা নিজেরাই আক্রান্ত হলেন পাকিস্তানি সেনাদের হাতে। আকস্মিক বিপর্যয়ে বিচলিত হলেন না আবু মঈন মো. আশফাকুস সামাদ। সাহসিকতার সঙ্গে পরিস্থিতি মোকাবিলা করে বীরত্বের সঙ্গে যুদ্ধ করতে থাকলেন। কিন্তু কিছুক্ষণের মধ্যে মৃত্যুর কোলে ঢলে পড়েন তিনি। তিনিসহ তাঁর অনেক সহযোদ্ধা যুদ্ধে শহীদ হলেন। শহীদ আবু মঈন আশফাকুস সামাদ ও অন্যান্য শহীদ মুক্তিযোদ্ধাকে পরে উদ্ধার করে সমাহিত করা হয় পার্শ্ববর্তী জয়মনিরহাট মসজিদের পাশে। তাঁদের সমাধি সংরক্ষিত।


title: গয়ার

text:
গয়ার ("Anhinga melanogaster") () আনিঙ্গিডি () পরিবার বা গোত্রের অন্তর্গত এক প্রজাতির জলজ পাখি। এর গলা প্রায় সাপের মত হিলহিলে বলে এর আরেক নাম সাপপাখি।
বিশাল এলাকা জুড়ে গয়ারের আবাস হলেও এদের সংখ্যা বেশ কম এবং দিন দিন সংখ্যা কমেই যাচ্ছে। সারা দুনিয়ায় প্রায় ৪০০০টি গয়ার রয়েছে। আন্তর্জাতিকভাবে গয়ার নিকট সংকটাপন্ন প্রজাতি (Near Threatened)।


title: গয়ার

text: মূলত দক্ষিণ ও দক্ষিণ-পূর্ব এশিয়ার বিভিন্ন দেশই গয়ারের মূল আবাসস্থল। এছাড়া এই এলাকার বাইরে বিভিন্ন বিষূবরেখা সংলগ্ন এলাকাতেও গয়ার দেখা গেছে। বিভিন্ন দেশে এদের অবস্থা নিচে বর্ণনা করা হল-এছাড়া সিঙ্গাপুরেও এরা স্থানীয়। মালয় উপদ্বীপের পশ্চিমাঞ্চলে এরা অন্য দেশ থেকে মাঝেমাঝে চলে আসে। প্রশান্ত মহাসাগরীয় দ্বীপ পালাউয়ে এদের দেখা গেছে, তবে উৎস সম্পর্কে নিশ্চিত হওয়া যায় না।


title: গয়ার

text: গয়ার বেশ বড় পাখি। পানকৌড়ি প্রজাতির এ পাখির লম্বা গলা হুবহু সাপ আকৃতির। শরীরটা যখন জলের তলায় অথবা ঝোপ-জঙ্গল কিংবা কচুরিপানার ভেতর লুকিয়ে রেখে গলাটা সামনে বাড়িয়ে দেয়, দূর থেকে এদের দেখে তখন সাপই মনে হয়। মাথা ও ঘাড়ের উপরের দিক গাঢ় বাদামী, যা পিঠে ও বুকে পৌঁছাতে পৌঁছাতে কালো আকার ধারণ করে যা লেজ পর্যন্ত বিস্তৃত। অংশফলক এবং ঢাকনি পালকে দু’দিক চোখা ফলকাকৃতির অসংখ্য সাদা পালক থাকে। ঘাড়ের পাশ দিয়ে দু’দিকে একটি করে লম্বা সাদা ডোরা দেখা যায়। গলা ও ঘাড়ে সাদার আভা থাকতে পারে। পানকৌড়ির ঠোঁট যেমন বড়শির মতো বাঁকানো, এদেরটা তেমনি সম্পূর্ণ বিপরীত। সোজা সুচালো। ঠোঁটে হলুদ বা কমলা রঙের। চোখের বলয়টা সাদা। পুরুষের গলায় কিছু সাদা চিতি থাকে। যুবা পাখির মাথা, গলা এবং পিঠের দিক ফিকে বাদামী। প্রাথমিক পালকের মধ্যে বুক থেকে লেজ পর্যন্ত পালক বড়দের মত কালো। পা লিপ্তপাদ, অর্থাৎ পায়ের আঙুলগুলো হাঁসের পায়ের মত পাতলা চামড়া দিয়ে পরস্পর সংযুক্ত থাকে। পা বাদামী বা কালো। দৈর্ঘ্যে এরা ৯০ থেকে ১০০ সেন্টিমিটার পর্যন্ত হয়। এরা ১৬ বছর পর্যন্ত বাঁচে।


title: গয়ার

text: যে সব জলাশয়ে স্রোত নেই, যেমন- বড় বিল, ছোট নদী, হ্রদ, জলাভূমি ইত্যাদি জলাশয় গয়ারের প্রধান বিচরণস্থল। এছাড়া বাসা বানানোর পর্যাপ্ত সুবিধাসহ উপকূলীয় এলাকা, ম্যানগ্রোভ বন এমনকি পোতাশ্রয়গুলোতেও গয়ারের দেখা মেলে।


title: গয়ার

text: গয়ার জলচর পাখি। এরা ছোট ছোট মাছ, ব্যাঙ, শামুক, কাছিম শিকার করে খায়। ডুব দিয়ে একনাগাড়ে দু-তিন মিনিট কাটাতে পারে। একবার কোনো শিকারের পিছু নিলে শিকার না ধরে ভেসে ওঠে না। মোটামুটি মাঝারি আকৃতির মাছও এদের সুচালো ঠোঁটের মাথায় গাঁথতে সক্ষম হয়। এরা শিকার ধরেই গিলে ফেলে না। জলের ওপর ভেসে তারপর গলাধঃকরণ করে। গয়ারের পালক হাঁসের পালকের মত নয়, পালক পানি শোষন করে। পালক যখন ভিজে ভারী হয়ে যায়, তখন ঠিক পানকৌড়ির মতো ডাঙায়, কঞ্চির উপরে বা বাঁশের মাথায় বসে ডানা মেলে ধরে শুকিয়ে নেয়।


title: গয়ার

text: সাধারণত একটি জলাশয়ে বা এলাকায় এক জোড়ার বেশি থাকে না। বেশিরভাগ সময় এরা পানকৌড়ি, বক, মদনটাক, বিভিন্ন প্রজাতির হাঁস, শামুকভাঙা এদের সাথে খাবারের সন্ধানে ঘুরে বেড়ায়। পানিতে চলার সময় প্রায় সাবমেরিনের মত সারা দেহ ডুবিয়ে কেবল মাথা পানির বাইরে রেখে সাঁতার কাটতে পারে। প্রয়োজনে আলগোছে মাথাটি পানির নিচে টেনে নিয়ে একেবারে গুম হয়ে যেতে পারে। কয়েক মিনিট পর ফের ভেসে ওঠে ঠোঁটে একটি মাছ চেপে। উড়ার সময় গলা S-অক্ষরের মত গুটিয়ে রাখে।


title: গয়ার

text: সাধারণত বছরে এরা একবার ডিম দেয়, তবে কিছু কিছু পাখি দুবারও ডিম দিয়ে থাকে। এদের প্রজনন সময় শীতের আগে আগে। ডিম দেওয়ার আগমুহূর্তে স্ত্রী-পুরুষ উভয়ে মিলে নিরাপদ জায়গা খুঁজে বের করে। তারপর শুকনো ডালপালা ও গাছের পাতা দিয়ে কোনোরকমে বাসা বাঁধে। পানকৌড়ি আর বকের সাথে মিলে একই গাছের উপর আলুথালু বাসা বানায়। খুব একটা সৌন্দর্যের বাসা বাঁধতে জানে না এরা। পাঁচ-সাত দিন খাটাখাটুনি করে অবশেষে বাসা তৈরি হলে চার থেকে ছয়টি ডিম দেয়। স্ত্রী পাখির ডিম পাড়া শেষ হলে পালা করে দুটি পাখিই ডিমে তা দেয়। ডিম ফোটে চব্বিশ-পঁচিশ দিনে। চার সপ্তাহ বয়সে বাচ্চারা সাঁতার কাটতে শেখে। সাধারণত ৫০ দিনের দিন উড়তে শেখে।


title: গয়ার

text: প্রধানত বাসস্থান ধ্বংসের কারণে বিশ্বব্যাপী গয়ারের পরিমাণ দিন দিন কমছে। শিকারীর গুলিতেও বহু পাখি মারা পড়ছে। মানুষ অনেকসময় এদের ডিম ও বাচ্চা চুরি করে নিয়ে যাচ্ছে। বাচ্চারা চিল, বাজপাখি কিংবা বনবিড়ালের খাদ্যে পরিণত হচ্ছে। পরিবেশ দূষণও এদের কমে যাওয়ার অন্যতম কারণ।


title: হেরম্যান ভন রম্পুই

text: হেরম্যান ভন রম্পুই (; জন্ম: ৩১ অক্টোবর, ১৯৪৭) ইউরোপীয় কাউন্সিলের প্রথম দীর্ঘমেয়াদী এবং পূর্ণকালীন সভাপতিরূপে আসীন। তাঁর পুরো নাম হেরম্যান আচিলি ভন রম্পুই। তিনি বেলজিয়ামের রাজনীতিবিদ হিসেবে ক্রিশ্চিয়ান ডেমোক্র্যাটিক এন্ড ফ্লেমিশ পার্টির সদস্য ছিলেন। নভেম্বর, ২০০৯ সালে প্রথম স্থায়ী সভাপতি হিসেবে ইউরোপীয় ইউনিয়নের সদস্যভূক্ত রাষ্ট্রপ্রধানদের পক্ষ থেকে ইউরোপীয় কাউন্সিলের দায়িত্ব পালন করেছেন। এরপূর্বে তিনি বেলজিয়ামের ৪৯তম প্রধানমন্ত্রীরূপে ৩০ ডিসেম্বর, ২০০৮ থেকে ২৫ নভেম্বর, ২০০৯ পর্যন্ত কর্মরত ছিলেন। বেলজিয়ামের রাষ্ট্রীয় সম্মানসূচক অর্ডার অব লিউপোল্ড অর্জন করেন।


title: হেরম্যান ভন রম্পুই

text: ব্রাসেলসের ইটারবীক এলাকায় ডক্টর (পরবর্তীতে অধ্যাপক) "ভিক ভন রম্পুই" এবং "জার্মেইন গিন্স" দম্পত্তির সন্তান ছিলেন হেরম্যান। তিনি ১৯৬৫ সাল পর্যন্ত ব্রাসেলসের সিন্ট-জেন বার্খম্যান্সকলেজে অধ্যয়ন করেন। প্রাচীন গ্রীক এবং ল্যাটিন ছিল তার প্রধান ও প্রিয় বিষয়। শৈশবকালে তিনি রক এন্ড রোলের ভক্ত ছিলেন। বিশেষ করে মার্কিন গায়ক এলভিস প্রেসলি'র গানই ছিল তাঁর প্রিয়।


title: হেরম্যান ভন রম্পুই

text: পরবর্তীকালে তিনি ক্যাথোলিক ইউনিভার্সিটেইট লেউভেনে পড়াশোনা করেন। সেখান থেকে ১৯৬৮ সালে দর্শন বিষয়ে স্নাতক এবং ১৯৭১ সালে প্রায়োগিক অর্থনীতিতে স্নাতকোত্তর ডিগ্রী অর্জন করেন।


title: হেরম্যান ভন রম্পুই

text: লিসবন চুক্তির পূর্ব পর্যন্ত ইউরোপীয় কাউন্সিলের সভাপতি পদটি ঘূর্ণায়মান ছিল। সদস্য দেশগুলোর প্রধানমন্ত্রীগণ প্রত্যেকে ছয় মাস মেয়াদের জন্য নিযুক্ত হতেন। এরপর থেকেই তারা আড়াই বছর মেয়াদকালে সভা আহ্বানের জন্য সভাপতি নিযুক্ত করেন যা একবার মাত্র নবায়ণযোগ্য। এটি নির্বাচনবিহীন পদ।


title: হেরম্যান ভন রম্পুই

text:
১৯ নভেম্বর, ২০০৯ সালে ভন রম্পুই ইউরোপীয় কাউন্সিলের সদস্যদের ভোটে নির্বাচিত হন। লিসবন চুক্তি পরবর্তীকালে তিনিই প্রথম পূর্ণাঙ্গ মেয়াদকালীন সভাপতি হন। সংস্থার সভাপতি হিসেবে তিনি ১ ডিসেম্বর, ২০০৯ থেকে ৩১ মে, ২০১২ পর্যন্ত নিযুক্ত হন। কিন্তু তিনি ১ জানুয়ারি, ২০১০ সালে আনুষ্ঠানিকভাবে দায়িত্বভার গ্রহণ করেন। ১ মার্চ, ২০১২ সালে হেরম্যান রম্পুই ২৭ সদস্যবিশিষ্ট ইইউ রাষ্ট্রপ্রধানদের সমর্থনে পুণরায় নির্বাচিত হন। দ্বিতীয়বারের মেয়াদকাল শেষ হয় আড়াই বছর পর যা ১ জুন, ২০১২ থেকে ৩০ নভেম্বর, ২০১৪ পর্যন্ত।
সাথে হোস ম্যানুয়েল বারোসো


title: ইমাম-উজ-জামান

text: ইমাম-উজ-জামান (জন্ম: অজানা ) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।


title: ইমাম-উজ-জামান

text: ইমাম-উজ-জামানের জন্ম সিলেট জেলার বিয়ানীবাজার উপজেলায়। তাঁর বাবার নাম মোদাচ্ছের আলী চৌধুরী এবং মায়ের নাম মাহমুদুনেছা বেগম। তাঁর স্ত্রীর নাম ইসরাত ইমাম। তাঁদের এক ছেলে ও দুই মেয়ে।


title: ইমাম-উজ-জামান

text: ইমাম-উজ-জামান চাকরি করতেন পাকিস্তান সেনাবাহিনীতে। ১৯৭১ সালে নবীন সেনা কর্মকর্তা হিসেবে কর্মরত ছিলেন কুমিল্লা সেনানিবাসে ৫৩ ফিল্ড রেজিমেন্টে। ২৫ মার্চ রাতে তাঁকে আরও কয়েকজন বাঙালি সেনা কর্মকর্তার সঙ্গে বন্দী করা হয়। ৩০ মার্চ রাতে পাকিস্তানি সেনারা তাঁদের বন্দী অবস্থায় গুলি করে। তিনি গুলিবিদ্ধ হয়েও বেঁচে যান। পরে কৌশলে সেখান থেকে পালাতে সক্ষম হন। নানা চড়াই উতরাই পেরিয়ে চতুর্থ ইস্ট বেঙ্গল রেজিমেন্টের সঙ্গে যোগ দেন। সুস্থ হওয়ার পর তাঁকে একটি কোম্পানির অধিনায়ক হিসেবে দায়িত্ব দেওয়া হয়। রাজনগর সাবসেক্টর এলাকায় যুদ্ধ করেন। স্বাধীনতার পর ইমাম-উজ-জামান বাংলাদেশ সেনাবাহিনী থেকে ২০০৩ সালে মেজর জেনারেল হিসেবে অবসর নেন। তখন তিনি বগুড়া সেনানিবাসের জিওসি ছিলেন।


title: ইমাম-উজ-জামান

text: ১৯৭১ সালের ৬ নভেম্বর মুক্তিবাহিনীর ২ নম্বর সেক্টরের রাজনগর সাবসেক্টরের হেডকোয়ার্টার্সে ডাক পড়ল ইমাম-উজ-জামানের। তখন বিলোনিয়া পকেট পুরোপুরি পাকিস্তান সেনাবাহিনীর দখলে। তাঁর ওপর ভার পড়ল বিলোনিয়া রেলস্টেশন থেকে শুরু করে ফেনী পর্যন্ত পকেটটি মুক্ত করার। পরশুরাম, চিথলিয়া, ফুলগাজী, মুন্সিরহাটে ছিল পাকিস্তানি সেনাদের মজবুত ঘাঁটি। দায়িত্ব পেয়েই ইমাম-উজ-জামান প্রস্তুতি নিতে থাকলেন। তাঁর অধীনে নবগঠিত ১০ ইস্ট বেঙ্গল রেজিমেন্ট ও দ্বিতীয় ইস্ট বেঙ্গল রেজিমেন্টের একদল মুক্তিযোদ্ধা। তাঁদের ৮০ শতাংশ পেশাদার, বাকি ২০ শতাংশ স্বল্প ট্রেনিংপ্রাপ্ত। সিদ্ধান্ত নিলেন, মুক্তিযোদ্ধারা রাতের অন্ধকারে ভারতে থেকে গোপনে বাংলাদেশে অণুপ্রবেশ করবেন। যাতে ভোর হওয়ার আগেই পাকিস্তানি সেনাদের সঙ্গে লড়াই শুরু করা যায়। শীতের রাত। সেদিন টিপটিপ বৃষ্টি পড়ছে। হিমেল হাওয়া আর গাছের পাতায় কেমন যেন শব্দ। মনে হচ্ছে রাতটা যেন কোনো কিছুর প্রতীক্ষায় আছে। বিলোনিয়ার তিন দিকই ভারত সীমান্তে পরিবেষ্টিত। তাই ইমাম-উজ-জামান সিদ্ধান্ত নিয়েছেন ভারতের এক প্রাপ্তের সীমান্ত থেকে পরশুরাম-চিথলিয়ার মধ্যে দিয়ে অগ্রসর হয়ে ভারত সীমান্তের অপর প্রান্ত পর্যন্ত অবরোধ করার। এ অবরোধ যদি সফল হয়, তবে শত্রু পাকিস্তানি সেনারা সহজেই ফাঁদে আটকা পড়বে। রাত ১০টার দিকে মুক্তিযোদ্ধারা অণুপ্রবেশ শুরু করলেন। পাকিস্তানি সেনারা বুঝতেও পারল না, তাদের জালে আটকানোর জন্য মুক্তিযোদ্ধারা এগিয়ে আসছে। নিঃশব্দে সবাই অত্যন্ত সতর্কতার সঙ্গে পথ চলছেন। মুহুরী নদী ও আরেক নদীর কোথাও বুক, কোথাও কোমর পানি। পিচ্ছিল রাস্তা। অন্ধকারে কাছেও কিছু দেখা যায় না। ভোর হওয়ার আগেই সব কাজ শেষ হয়ে গেল। পাকিস্তানি সেনারা মুক্তিযোদ্ধাদের অবরোধের মধ্যে। তারপর সকাল থেকে বিলোনিয়ার বিভিন্ন স্থানে যুদ্ধ শুরু হলো। ইমাম-উজ-জামানের নেতৃত্বে মুক্তিযোদ্ধারা দুই দিন যুদ্ধের পর বিলোনিয়ার বিরাট এলাকা মুক্ত করলেন। ৮০ শতাংশ পাকিস্তানি সেনা মুক্তিযোদ্ধাদের আক্রমণে নিহত হলো। অভাবনীয় ও অবর্ণনীয় দৃশ্য দেখা গেল পাকিস্তানি সেনাদের পরিত্যক্ত ঘাঁটিতে গিয়ে। চারদিকে বিক্ষিপ্ত অবস্থায় পড়ে আছে অসংখ্য লাশ। ধানখেত, বাংকার, খাল কোথাও ফাঁক নেই।


title: অ্যাঞ্জেলিকা ভ্যান বুরেন

text: অ্যাঞ্জেলিকা ভ্যান বুরেন (ইংরেজিঃAngelica Singleton Van Buren, জন্মনামঃ Sarah Angelica Singleton (ফেব্রুয়ারি ১৩, ১৮১৮ – ডিসেম্বর ২৯, ১৮৭৭) মার্কিন ৮ম রাষ্ট্রপতি মার্টিন ভ্যান বুরেনের পুত্রবধু। তিনি ১৮৩৯ থেকে ১৮৪১ সাল পর্যন্ত ফার্স্ট লেডির মর্যাদা লাভ করেন।


title: লিব্রেঅফিস

text: লিব্রেঅফিস () দ্য ডকুমেন্ট ফাউন্ডেশন কর্তৃক উন্নয়ন করা একটি ফ্রি ও উন্মুক্ত অফিস স্যুট। এটা ওপেনঅফিসের একটি ফোর্ক হিসাবে ২০১০ সালে উন্মুক্ত করা হয়, যেটা স্টারঅফিসের একটি মুক্ত সোর্স সংস্করণ ছিলো। লিব্রেঅফিস স্যুটে ওয়ার্ড প্রসেসিং, স্প্রেডশিট তৈরি ও সম্পাদনা, স্লাইড শো, নকশা এবং অঙ্কন, ডাটাবেস নিয়ে কাজ করা, এবং গাণিতিক সূত্র লিখার জন্যে প্রোগ্রাম রয়েছে। লিব্রেঅফিস ১১৫টি ভাষার জন্যে উপযোগী।


title: লিব্রেঅফিস

text: লিব্রেঅফিস ডকুমেন্ট সংরক্ষণের জন্যে আইএসও অথবা আইইসি স্ট্যান্ডার্ড ওপেন ডকুমেন্ট ফাইল বিন্যাস (ODF) এর সব এপ্লিকেশনের বিদ্যমান ফাইল বিন্যাস হিসাবে ব্যবহার করে। একগুচ্ছ ইম্পোর্ট/এক্সপোর্ট ফিল্টার ব্যবহার করে লিব্রেঅফিস মাইক্রোসফট অফিসসহ অন্যান্য প্রধান অফিস স্যুটের ফাইল বিন্যাসও সাপোর্ট করে।


title: লিব্রেঅফিস

text: লিনাক্স, উইন্ডোজ, ম্যাক ওএস, অ্যানড্রয়েডসহ অনলাইন অফিস স্যুট হিসাবে বিভিন্ন কম্পিউটার প্ল্যাটফরমে লিব্রেঅফিস সহজলভ্য। অনেক জনপ্রিয় লিনাক্স ডিস্ট্রোরও এটি ডিফল্ট অফিস স্যুট। এটা সবচেয়ে সক্রিয়ভাবে উন্নয়ন করা ফ্রি ও ওপেন সোর্স অফিস স্যুট।


title: লিব্রেঅফিস

text: প্রকল্পটি বেটা হিসাবে সেপ্টেম্বর ২৮, ২০১০-এ ঘোষিত হয়েছে। জানুয়ারি ২০১১(প্রথম স্থিতিশীল মুক্তি) এবং অক্টোবর ২০১১ এর মধ্যে লিব্রেঅফিস ৭৫ লক্ষবার নামানো হয়েছে।


title: মাস্কট

text: মাস্কট () বলতে কোন ব্যক্তি, প্রাণী বা বস্তুর প্রতিরূপকে চিত্রিত করা হয় যা সৌভাগ্য বয়ে নিয়ে আসে। সাধারণতঃ জনসাধারণের কাছে পরিচিতির লক্ষ্যে বিদ্যালয়, ক্রীড়া দল, বিশ্ববিদ্যালয়ের সংঘ, সামরিক বাহিনীর একাংশ অথবা ব্র্যান্ড নামকে মাস্কট আকারে ব্যবহার করা হয়।


title: মাস্কট

text: বিশ্ব ক্রীড়া প্রতিযোগিতায় মাস্কটকে ব্যবসার পণ্য বিপণনের কাজেও ব্যবহার করা হয়। দলীয় মাস্কট অনেক সময় দলের নামের সাথে বিভ্রান্তির পরিবেশ তৈরী করে। লোগো, ব্যক্তি, জীবিত প্রাণী, জড় বস্তু অথবা বিশেষ পোশাক পরিধানপূর্বক দলীয় মাস্কট আকারে দলের খেলায় প্রদর্শিত হয়ে থাকে। এছাড়াও, অন্যান্য সম্পর্কযুক্ত বিষয়ে শিশুদের কাছে দলের পরিচিতি প্রসারকল্পে কিংবা সংশ্লিষ্ট পণ্য বাজারজাতকরণেও এর ব্যবহার রয়েছে। বিশেষ পোষাক পরিধান করে মাস্কট সাধারণতঃ জনবহুল এলাকায় এবং নিয়মিতভাবে শুভেচ্ছা দূত আকারে ক্রীড়া দল, প্রতিষ্ঠান কিংবা সংস্থার প্রতিনিধিত্ব করেন। স্মোকি বিয়ার মার্কিন যুক্তরাষ্ট্রের বন বিভাগের মাস্কটরূপে কাজ করছে।


title: মাস্কট

text: ১৮৮০ সালে মাস্কট শব্দটির প্রথম জনপ্রিয়তা অর্জন করে। ফরাসী সুরকার এডমন্ড অড্র্যান তাঁর জনপ্রিয় কমিক "অপেরেটায়" প্রধান চরিত্র "লা মাসকোটে" ব্যবহার করেছিলেন। এর পূর্বে ফ্রান্সে বিদ্রুপাত্মক শব্দরূপে জুয়াড়ীদের মাঝে প্রয়োগ করা হতো। অড্র্যানে'র অপেরেটা অত্যন্ত জনপ্রিয়তা অর্জন করেছিল। পরবর্তীতে এটি অনূদিত হয়ে ইংরেজিতে "দ্য মাস্কট" শিরোনামে প্রকাশিত হয়। এতে যে-কোন ধরণের প্রাণী, ব্যক্তি কিংবা বিষয়কে সৌভাগ্যের বারতারূপে প্রকাশ করা হয়।


title: মাস্কট

text: মাস্কট নির্দিষ্ট গুণাগুনের প্রতিফলন ঘটায়। এটি প্রতিযোগিতামূলক মনোভাবের ফলাফলস্বরূপ যোদ্ধা কিংবা শিকারী প্রাণীর শক্তিমত্তার বহিঃপ্রকাশ ঘটায়। স্থানীয় বা আঞ্চলিকতার বিশেষ বৈশিষ্ট্যরূপে এবং প্রতীকি অর্থেও মাস্কটের প্রয়োগ হয়ে থাকে। একজন বিশেষ ধরণের কৃষক হার্বি হাস্কারকে নেব্রাস্কা কর্নহাস্কার্স মাস্কটরূপে দেখা যায়। পরবর্তীকালে এটি ইউনিভার্সিটি অব নেব্রাস্কা-লিঙ্কনের মাস্কট হিসেবে ব্যবহার করা হয়।


title: মাস্কট

text: মানব সদৃশ কিছু মাস্কট ব্যবহার নিয়ে মার্কিন যুক্তরাষ্ট্রে আদিবাসী আমেরিকান মাস্কট বিতর্ক হয়। অনেকে ধারণা করছেন, এ ধরণের মাস্কট ব্যবহারের মাধ্যমে আদিবাসীরা তাঁদের সংস্কৃতিতে রাষ্ট্রপক্ষীয় আক্রমণ ও উৎপীড়ণের শিকার হয়েছে।


title: মাস্কট

text: কিছু ক্রীড়া দলে অনানুষ্ঠানিকভাবে মাস্কটের প্রচলন রয়েছে। ব্যক্তিগত পর্যায়ে সমর্থকেরা দলের পরিচিতির জন্য মাস্কট ব্যবহার করে থাকেন। নিউইয়র্ক ইয়াংকিজ দলের সমর্থকগণ ফ্রিডি সেজ নামীয় মাস্কট ব্যবহার করে।


title: মাস্কট

text: দলগত পর্যায়ে বিশ্ব ক্রীড়াঙ্গনে বিশেষতঃ বিশ্বকাপ ফুটবল, বিশ্বকাপ ক্রিকেট, অলিম্পিক গেমস-সহ জাতীয় ক্রীড়ায় মাস্কট ব্যবহার জনপ্রিয় সংস্কৃতিতে পরিণত হয়েছে।


title: মাস্কট

text: ১৯০৮ সালে শিকাগো কাবসে মাস্কটের প্রথম প্রয়োগ ঘটেছে বলে ধারণা করা হয়।


title: মাস্কট

text: ব্রিটেনে কিছু দলের উৎসাহী তরুণ সমর্থক নিজেরাই মাস্কটের রূপ ধারণ করেছিলেন। তারা চিকিৎসা সংক্রান্ত বিষয়াদি এবং অনুদান গ্রহণ, প্রতিযোগিতায় বিজয়ী অথবা অন্য কোন ঘটনার সম্পৃক্ততায় জন্য তাঁদের এ বেশভূষা ধারণ। অনাকাঙ্খিতভাবে পোষাক পরিহিত অবস্থায় মাস্কটের এ ধরণের কর্মকাণ্ডের প্রেক্ষাপটে পরবর্তীতে দলীয় কর্মকাণ্ডে প্রশ্ন ও সমালোচনার মুখোমুখি হয়।


title: ২০১২ গ্রীষ্মকালীন অলিম্পিক

text: ২০১২ গ্রীষ্মকালীন অলিম্পিক () ৩০তম অলিম্পিক গেমসরূপে যুক্তরাজ্যের লন্ডনে ২৭ জুলাই থেকে ১২ আগস্ট, ২০১২ পর্যন্ত অনুষ্ঠিত হয়েছে।


title: ২০১২ গ্রীষ্মকালীন অলিম্পিক

text: সাবেক অলিম্পিক চ্যাম্পিয়ন লর্ড কো'র নেতৃত্বে ৭ জুলাই, ২০০৫ সালে লন্ডন স্বাগতিক শহরের মর্যাদা পায়। সিঙ্গাপুরে অনুষ্ঠিত আইওসি'র ১১৭তম অধিবেশনে শহরটি নিলাম ডেকে মস্কো, নিউ ইয়র্ক সিটি, মাদ্রিদ এবং প্যারিসকে পরাভূত করে।


title: ২০১২ গ্রীষ্মকালীন অলিম্পিক

text: আনুষ্ঠানিকভাবে স্বাগতিক শহরের মর্যাদা পাওয়ায় প্রথম ও একমাত্র নগর হিসেবে লন্ডন এ নিয়ে তিনবার আধুনিক অলিম্পিক গেমস আয়োজনের বিরল কৃতিত্বের দাবীদার হয়েছে। এর পূর্বে নগরটি ১৯০৮ এবং ১৯৪৮ সালে অলিম্পিক ক্রীড়া সফলভাবে পরিচালনা করেছিল।


title: ২০১২ গ্রীষ্মকালীন অলিম্পিক

text: ২০১২ সালের অলিম্পিকের আয়োজক হবার জন্য নিলামের আবেদনের শেষ তারিখ ছিল ১৫ই জুলাই, ২০০৩। এই নিলামে নয়টি শহর আবেদন করেছিল। এই শহরগুলো হচ্ছে হাভানা, ইস্তানবুল, লিপযিগ, লন্ডন, মাদ্রিদ, মস্কো, নিউ ইয়র্ক সিটি, প্যারিস এবং রিও ডি জানেইরো।


title: ২০১২ গ্রীষ্মকালীন অলিম্পিক

text: লন্ডনের তৎকালীন মেয়র কেন লিভিংস্টোন বলেছিলেন যে তার শহরকে অলিম্পিকের আয়োজক হিসাবে নিলাম করার প্রাথমিক উদ্দেশ্য ছিল লন্ডনের পূর্ব অংশটার উন্নয়ন সাধন করা যা কিনা ত্রিশ বছরেরও বেশি সময় ধরে অবহেলিত অবস্থায় রয়েছে। আন্তর্জাতিক অলিম্পিক কমিটি ২০০৪ সালের ১৮ই জুলাই প্রযুক্তিগত দিক বিচার করে ইতোমধ্যেই আবেদন করা নয়টি শহর থেকে চারটি বাদ দিয়ে দেন। যে পাঁচটি শহর অবশিষ্ট ছিল সেগুলো হল: লন্ডন, মাদ্রিদ, মস্কো, নিউ ইয়র্ক এবং প্যারিস।


title: ২০১২ গ্রীষ্মকালীন অলিম্পিক

text: পাঁচটি শহরই ২০০৪ সালের ১৯শে নভেম্বরের ভিতরে প্রয়োজনীয় ফাইলপত্র আন্তর্জাতিক অলিম্পিক কমিটির কাছে পাঠিয়ে দেয়। পরবর্তীতে আন্তর্জাতিক অলিম্পিক কমিটি প্রত্যেক শহরে নিরীক্ষক দল পাঠায়। নিরীক্ষণের সময় প্যারিস দুই দিক দিয়ে বাধাগ্রস্ত হয়: নিরীক্ষক দলের ভ্রমণের সময় প্যারিসে বেশ কিছু হরতাল চলছিল এবং প্যারিস নিলাম দলের একজন সদস্য পারিসের অভ্যন্তরে দুর্নীতির দায়ে অভিযুক্ত হয়।


title: ২০১২ গ্রীষ্মকালীন অলিম্পিক

text: ৬ই জুন, ২০০৫ সালে আন্তর্জাতিক অলিম্পিক কমিটি নিরীক্ষার ফল প্রকাশ করে। এই ফলাফলে যদিও কোন ধরনের স্কোর/মার্কিং ব্যবস্থা ছিল না তবুও পারিসের রিপোর্টই সবচেয়ে আশাব্যঞ্জক ছিল। এর পরেই অবস্থান ছিল লন্ডনের। নিউইয়র্ক এবং মাদ্রিদের ফলাফলও বেশ আশাব্যাঞ্জক ছিল।


title: ২০১২ গ্রীষ্মকালীন অলিম্পিক

text: ক্রীড়া পরিচালনার ব্যয় নির্বাহের জন্য লন্ডন অলিম্পিক সংগঠকগণ বিশ্বের বৃহদাকার প্রতিষ্ঠানগুলোর সাথে চুক্তিতে আবদ্ধ হয়েছে। প্রতিষ্ঠানগুলো তাদের পণ্যের বিজ্ঞাপনচিত্র প্রচারের জন্য চারটি বিভাগে - বৈশ্বিক, গ্যালারী-১, গ্যালারী-২ এবং গ্যালারী-৩ অংশ নিয়েছে।


title: ২০১২ গ্রীষ্মকালীন অলিম্পিক

text: বিনা মজুরীতে নিযুক্ত স্বেচ্ছাসেবকগণ "গেমস মেকার্স" নামে পরিচিত। তাঁরা বিশ্বের সর্ববৃহৎ এ ক্রীড়া প্রতিযোগিতায় শুরু এবং খেলাধূলা চলাকালীন সময়ে বিভিন্ন ধরণের কর্মকাণ্ডে অংশগ্রহণ করবেন।


title: ২০১২ গ্রীষ্মকালীন অলিম্পিক

text:
২০০৪ সালের শুরুতে ৭০,০০০ স্বেচ্ছাসেবক নিযুক্তির লক্ষ্যমাত্রা ধার্য্য করা হয়েছিল। ২০১০ সালে এসে দেখা যায় যে, স্বেচ্ছাসেবক নিয়োগ প্রক্রিয়ায় ২৪০,০০০-এরও অধিক দরখাস্ত জমা পড়েছিল।
ফেব্রুয়ারি, ২০১২ সালে আয়োজক প্রধান সেবাস্টিয়ান কো বলেন -
আয়োজকরা আনুমানিক ৮ মিলিয়ন টিকেট অলিম্পিক গেমস এবং ১.৫ মিলিয়ন টিকেট প্যারা অলিম্পিক গেমসে বিক্রয় করবেন। তন্মধ্যে অলিম্পিক গেমসের ৮২% টিকেট ও প্যারা অলিম্পিক গেমসের ৬৩% টিকেট বিক্রয় করা হবে। লন্ডন অলিম্পিক গেমস আয়োজক কমিটি আশা করছে যে, £৩৭৫ - £৪০০ মিলিয়ন পাউন্ড টিকেট বিক্রী থেকে আয় হবে। এছাড়াও বেশ কিছু ক্রীড়া বিষয়ে বিনামূল্যে উপভোগ করা যাবে। সর্বমোট ২৬ খেলায় ৩০২টি ক্রীড়াবিষয় অনুষ্ঠিত হবে। তন্মধ্যে - ম্যারাথন, ট্রায়াথলন এবং রোড সাইক্লিং অন্যতম।


title: ২০১২ গ্রীষ্মকালীন অলিম্পিক

text: অলিম্পিকের ইতিহাসে প্রথমবারের মতো নৌকাবাহিত ক্রীড়ায় টিকেট বিক্রয়ের ব্যবস্থা রাখা হয়েছে। অতিরিক্ত ভিড় এড়ানোর লক্ষ্যে টিকেটধারী ব্যক্তিদেরকে দিনের ক্রীড়াবিষয়গুলো উপভোগের জন্য বিনামূল্যে লন্ডনের সরকারী যানবাহন ব্যবহারের সুযোগ রাখা হয়েছে।


title: ২০১২ গ্রীষ্মকালীন অলিম্পিক

text: আন্তর্জাতিক অলিম্পিক কমিটির আইন অনুযায়ী ক্রীড়াপ্রেমী ব্যক্তিবর্গ টিকেটের জন্য নিজ দেশের জাতীয় অলিম্পিক কমিটির কাছ থেকে টিকেট সংগ্রহ করবে। ইউরোপীয় ইউনিয়নভূক্ত দেশের অধিবাসীগণ ইইউ-ভূক্ত যে-কোন দেশের টিকেটের জন্য আবেদন করতে পারবে।


title: ২০১২ গ্রীষ্মকালীন অলিম্পিক

text: গ্রেট ব্রিটেনে টিকেটের মূল্য অনেক ক্রীড়া বিষয়ের জন্য সর্বনিম্ন £২০ পাউন্ড স্টার্লিং থেকে শুরু করে উদ্বোধনী অনুষ্ঠানের আকর্ষণীয় আসনের জন্য £২,০১২ পর্যন্ত ধার্য্য করা হয়েছে।


title: ২০১২ গ্রীষ্মকালীন অলিম্পিক

text: ২০১২ সালের গ্রীষ্মকালীন অলিম্পিক গেমসের উদ্বোধনী অনুষ্ঠান ২৭ জুলাই, ২০১২ সালে অনুষ্ঠিত হয়। এ অনুষ্ঠানকে "দ্বীপের বিস্ময়" নামে নামাঙ্কিত করা হয়েছে। অস্কার বিজয়ী চলচ্চিত্র পরিচালক ড্যানি বোয়েল উদ্বোধনী অনুষ্ঠানটি পরিচালনা করেন। সঙ্গীত পরিচালক ছিলেন - রিক স্মিথ এবং আন্ডারওয়ার্ল্ড ব্যান্ডের কার্ল হাইড।


title: ২০১২ গ্রীষ্মকালীন অলিম্পিক

text: অতঃপর রাণী ২য় এলিজাবেথ এবং ডিউক অব এডিনবার্গ প্রিন্স ফিলিপ আনুষ্ঠানিকভাবে উদ্বোধনী অনুষ্ঠান শুরুর ঘোষণা দেন। এটি রাণী কর্তৃক ব্যক্তিগতভাবে দ্বিতীয়বারের মতো উদ্বোধনী অনুষ্ঠান শুরু করার ঘোষণা হয়। এরপূর্বে তিনি মন্ট্রিল অলিম্পিকের উদ্বোধনী অনুষ্ঠান শুরু করার ঘোষণা করেছিলেন। ১৯৫৬ সালের মেলবোর্ন অলিম্পিকের উদ্বোধনী অনুষ্ঠান রাণীর পক্ষে ঘোষনা করে তাঁর স্বামী ডিউক অব এডিনবার্গ প্রিন্স ফিলিপ।


title: ২০১২ গ্রীষ্মকালীন অলিম্পিক

text: এছাড়াও, জেমস বন্ডখ্যাত বিখ্যাত চলচ্চিত্র অভিনেতা ড্যানিয়েল ক্রেইগকেও টেলিভিশনের রূপালী পর্দায় স্বল্পদৈর্ঘ্য চলচ্চিত্রে অংশগ্রহণ করতে দেখা যায়। সেখানে তিনি রাণীকে সাথে নিয়ে হেলিকপ্টারে চড়ে প্যারাস্যুট সহযোগে লাফিয়ে পড়ার দৃশ্য উদ্বোধনী অনুষ্ঠানের সময় টেলিভিশনে প্রচার করা হয়।


title: ২০১২ গ্রীষ্মকালীন অলিম্পিক

text: ১৫ ফেব্রুয়ারি, ২০১১ সালে চূড়ান্ত ক্রীড়াসূচী আনুষ্ঠানিকভাবে প্রকাশ করা হয়।


title: ২০১২ গ্রীষ্মকালীন অলিম্পিক

text: ২০৪টি জাতীয় অলিম্পিক কমিটি বা এনওসি'র পক্ষ থেকে প্রায় ১০,৫০০ ক্রীড়াবিদের অংশগ্রহণের প্রত্যাশা করছেন আয়োজনকারী কর্তৃপক্ষ। বহু-ক্রীড়া আয়োজনে এ সংখ্যা যুক্তরাজ্যের লন্ডনের গ্রীষ্মকালীন অলিম্পিক এবং ম্যানচেষ্টারে অনুষ্ঠিত ২০০২ কমনওয়েলথ গেমসের চেয়ে অনেক বেশী।


title: ২০১২ গ্রীষ্মকালীন অলিম্পিক

text: ২০১১ সালে আইওসি'র ১২৩তম অধিবেশনে নেদারল্যান্ড এন্টিলেস অলিম্পিক কমিটির সদস্যপদ কেড়ে নেয়ার পর এ কমিটি ৩জন ক্রীড়াবিদ প্রেরণ করে। এছাড়াও, দক্ষিণ সুদানের পক্ষ থেকে একজন ক্রীড়াবিদ প্রেরণ করা হয়; যদিও ঐ দেশের স্বীকৃতিপ্রাপ্ত কোন জাতীয় অলিম্পিক কমিটি নেই। কিন্তু স্বাধীনভাবে ঐ দেশের একজন প্রতিযোগী অলিম্পিক পতাকা বহন করে এ আসরে অংশগ্রহণ করছেন।


title: ২০১২ গ্রীষ্মকালীন অলিম্পিক

text: ১২ জুলাই, ২০১২ সালে সৌদি আরব কর্তৃপক্ষ ঘোষণা করে যে, তারা দু'জন নারী অ্যাথলেটকে লন্ডন অলিম্পিকে প্রেরণ করবে। তারা হলেন - ওদজান আলী সেরাজ আবদুলরাহিম শারখানি (জুডো) এবং ১৭ বছর বয়সী সারাহ আত্তার (দৌড়)। এর মাধ্যমে নারীর সমতায়ণ বিধানে প্রথমবারের মতো অলিম্পিক সদস্যভূক্ত প্রত্যেক দেশের জাতীয় অলিম্পিক কমিটি তাদের পক্ষ থেকে লন্ডন অলিম্পিকে নারী প্রতিযোগীদের অংশগ্রহণের নিশ্চয়তা প্রদান করে। এরফলে অলিম্পিকের ইতিহাসে আরো একটি মাইলফলক অর্জিত হলো।


title: ২০১২ গ্রীষ্মকালীন অলিম্পিক

text: চার বৎসর পূর্বে অলিম্পিকের বেইজিং আসরে তিনটি দেশ থেকে নারী প্রতিনিধি অংশ নেয়নি। দেশগুলো ছিল ব্রুনেই দারুসসালাম, কাতার এবং সৌদি আরব। ১৯০৮, ১৯৪৮ এবং ২০০৮ সালের অলিম্পিক আসরে নারী প্রতিযোগীর হার ছিল যথাক্রমে ১.৮%, ৯.৫% এবং ৪২% ভাগ। আশা করা যাচ্ছে এবারের প্রতিযোগিতায় এ হার আরও বৃদ্ধি পাবে। এছাড়াও, মহিলাদের মুষ্টিযুদ্ধে নারীদের অংশগ্রহণের মাধ্যমে অলিম্পিকের ১১৬ বছরের ইতিহাসের প্রতিটি খেলায় তাদের অংশগ্রহণ নিশ্চিত করা হলো।


title: আলী আকবর আকন

text: মো. আবুল কাশেম ভূঁইয়া (জন্ম: অজানা - মৃত্যু: জানুয়ারি ২০১২) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: আলী আকবর আকন

text: আলী আকবর আকনের জন্ম পিরোজপুর জেলার ভান্ডারিয়া উপজেলার গৌরীপুর গ্রামে। তাঁর বাবার নাম আসমত আলী আকন এবং মায়ের নাম আয়েশা খানম। তাঁর স্ত্রীর নাম হাসিনা বেগম। তাঁদের এক ছেলে ও এক মেয়ে।


title: আলী আকবর আকন

text:
আলী আকবর চাকরি করতেন পাকিস্তান সেনাবাহিনীর তৃতীয় ইস্ট বেঙ্গল রেজিমেন্টে। ১৯৭১ সালে এই রেজিমেন্টের অবস্থান ছিল সৈয়দপুর সেনানিবাসে। তখন তাঁর পদবি ছিল নায়েব সুবেদার। সৈয়দপুর সেনানিবাস থেকে তাঁরা পালিয়ে গিয়ে সমবেত হন বদরগঞ্জে। সেখানে প্রাথমিক চিকিৎসা দিয়ে তাঁকে পাঠানো হয় ভারতে। চিকিৎসা নিয়ে আবার যোগ দেন যুদ্ধে। কিন্তু প্রত্যক্ষযুদ্ধে তিনি আর অংশ নিতে পারেননি। পরে তৃতীয় ইস্ট বেঙ্গল রেজিমেন্টের কোয়ার্টার মাস্টার হিসেবে দায়িত্ব পালন করেন। আলী আকবর আকন পরবর্তীতে বাংলাদেশ সেনাবাহিনী থেকে অনারারি ক্যাপ্টেন হিসেবে অবসর নেন।
সেনানিবাসে অবাঙালি সেনাসদস্যরা বাঙালিদের হাঠৎ করে এড়িয়ে চলা শুরু করে। তাছাড়া সেনানিবাসে বাঙালিও তেমন নেই। বেশির ভাগ অবাঙালি। বাঙালি বলতে আছেন আলী আকবর আকনসহ আনুমানিক ১৬০ জন। সেনানিবাসের বাইরে কী ঘটছে, সেটা আলী আকবর আকন ও তাঁর সহযোদ্ধারা তেমন জানেন না। ২৫ মার্চের পর দৃশ্যপট বদলে গেল। এর মধ্যে আদেশ এল অস্ত্র জমা দেওয়ার। আলী আকবর আকনের মনে হলো কিছু একটা ঘটতে যাচ্ছে। নিজের উপস্থিত বুদ্ধিতেই তিনি সজাগ হয়ে গেলেন। তাঁর সহযোদ্ধারাও একইভাবে সজাগ। কেউ অস্ত্র জমা দিলেন না। তারপর সময় গড়াতে থাকল। ২৮ মার্চ আলী আকবর আকন ও তাঁর সহযোদ্ধারা জানতে পারলেন দেশের কিছু ঘটনা। এরপর ক্যাপ্টেন আনোয়ার হোসেনের সঙ্গে তাঁরা কয়েকজন আলোচনা করলেন। সবাই বিদ্রোহ করে পাকিস্তানি সেনাদের আক্রমণে একমত হলেন। কিন্তু সেই সুযোগ তাঁরা পেলেন না। ৩১ মার্চ রাতে পাকিস্তানিরাই আলী আকবর আকনদের অতর্কিতে আক্রমণ করল। পাকিস্তানি সেনাবাহিনীর ২৬ ফ্রন্টিয়ার ফোর্স ও ২৩ ফিল্ড রেজিমেন্ট গোলন্দাজ বাহিনী। আলী আকবর আকন ও তাঁর সহযোদ্ধারা সতর্কই ছিলেন। তাঁরাও পাল্টা আক্রমণ শুরু করলেন। দুই পক্ষে তুমুল গুলিবিনিময় চলতে থাকল। পাকিস্তানি সেনাদের আক্রমণে আলী আকবর আকনদেরই বেশি ক্ষয়ক্ষতি হলো। কয়েকজন শহীদ ও আহত হলেন। সকালবেলা গোলাগুলি কমে গেল। তিনি ধারণা করলেন, পাকিস্তানি সেনারা আবার সন্ধ্যায় প্রচণ্ড আক্রমণ চালাবে। সেই আক্রমণে তাঁদের টিকে থাকতে হবে। তিনি সহযোদ্ধাদের গোলাবারুদ সংগ্রহ করতে বললেন। বেলা আনুমানিক পাঁচটা কি সাড়ে পাঁচটা। আলী আকবর দুরবিন দিয়ে আড়াল থেকে দেখতে থাকলেন পাকিস্তানি সেনাদের তৎপরতা। ঠিক তখনই পাকিস্তানি অবস্থান থেকে ছুটে এল একঝাঁক গুলি। একটি গুলি বিদ্ধ হলো তাঁর বুকে। তাঁর হাত থেকে ছিটকে পড়ে গেল স্টেনগান ও দুরবিন। তীব্র যন্ত্রণায় আলী আকবর আকনের মুখটা নীল হয়ে গেল। তবে দমে গেলেন না। সাহসও হারালেন না। সেখানে তাঁর কোনো সহযোদ্ধা নেই। তাঁরা জানেও না তিনি আহত। অনেক কষ্টে সেখান থেকে ফিরে গেলেন সহযোদ্ধাদের কাছে।


title: সেবাস্টিয়ান কো

text: সেবাস্টিয়ান নিউবোল্ড কো, ব্যারন কো (), কেবিই, (জন্ম: ২৯ সেপ্টেম্বর, ১৯৫৬), সাবেক ইংরেজ মাঝারি পাল্লার দৌড়বিদ ও কনজারভেটিভ পার্টির রাজনীতিবিদ। সচরাচর তিনি "সেব কো" নামেই সমধিক পরিচিত ব্যক্তিত্ব।


title: সেবাস্টিয়ান কো

text: সেব কো লন্ডনের চিসউইক এলাকায় জন্মগ্রহণ করেন। তাঁর মা টিনা এ্যাঞ্জেলা লাল ৭৫ বছর বয়সে লন্ডনের হ্যামারস্মিথ ও ফুলহ্যাম এলাকায় ২০০৫ সালে মৃত্যুবরণ করেন। টিনা অর্ধ-ভারতীয় হিসেবে পাঞ্জাবী পিতা সর্দারী লাল এবং ভেরা শনের কন্যা ছিলেন। বাবা পিটার কো ৯ আগস্ট, ২০০৮ সালে ৮৮ বছর বয়সে মারা যান। ঐ সময় সেব কো বেইজিংয়ে অবস্থান করছিলেন।


title: সেবাস্টিয়ান কো

text: শেফিল্ডে অবস্থানকালীন সময়ে সেব কো ট্যাপটন স্কুল ও আবেডেল গ্র্যাঞ্জ স্কুলে অধ্যয়ন করেন। এরপর তিনি দৌড়বিদরূপে ১২ বছর বয়সে হালামশায়ার হ্যারিয়ারে যোগ দেন। স্বল্প সময়েই তিনি মাঝারি পাল্লার দৌড়বিশারদের খ্যাতি অর্জন করেন। লাফবোরো ইউনিভার্সিটি এবং পরবর্তীতে হ্যারিঙ্গেতে অবস্থানকালীন স্মরণীয় হয়ে আছেন। কেননা, ঐ সময় তাঁর নিজ দেশের পক্ষে প্রতিযোগিতায় অংশগ্রহণ করার মতো কোন প্রতিযোগী ছিলো না।


title: সেবাস্টিয়ান কো

text: বাবা পিটার কো'র সবিশেষ তত্ত্বাবধানে সেব কো দৌড় শুরু করেন। কো অর্থনীতি এবং সামাজিক ইতিহাস বিষয়ে লাফবোরো ইউনিভার্সিটিতে পড়াশোনা করেন। ১৯৭৭ সালে স্পেনের স্যান সেবাস্টিয়ানে অনুষ্ঠিত ইউরোপীয়ান ইনডোর চ্যাম্পিয়নশীপের ৮০০ মিটার দৌড়ে অংশগ্রহণ করেন। এতে তিনি প্রথম বড় ধরণের সাফল্য অর্জন করেন। লাফবোরো ইউনিভার্সিটিতে থাকাকালীন জর্জ গ্যান্ডি নামীয় অ্যাথলেট কোচের পরামর্শক্রমে তিনি অনুশীলন করে সুবিশাল সফলতা ও দৌড়ে প্রভূত উত্তরণ ঘটান।


title: সেবাস্টিয়ান কো

text: মাঝারী পাল্লার দৌড়বিদ হিসেবে কো চারবার অলিম্পিক গেমসের পদক জয় করেন। তন্মধ্যে - ১৯৮০ এবং ১৯৮৪ সালে ১৫০০ মিটার দৌড়ে স্বর্ণপদক জয় করেছিলেন তিনি। এছাড়াও, তৎকালীন সময়ে ৮টি বহিরাঙ্গন ও ৩টি অভ্যন্তরীণ ক্রীড়ায় বিশ্বরেকর্ড গড়েছিলেন। এর একটি ছিল রিলে দৌড়। তাঁর প্রতিপক্ষ ছিলেন স্টিভ ওভেট এবং স্টিভ ক্রাম। ১৯৮০-এর দশকে তাঁরা মাঝারি পাল্লার দৌড়ে একচ্ছত্র আধিপত্য বিস্তার করেছিলেন।


title: সেবাস্টিয়ান কো

text: ১৯৮৭ সালের মে মাসে তাঁর দল হ্যারিঙ্গেতে থাকাকালীন ৮০০ মিটার দৌড়ে জয়লাভের পর আঘাতপ্রাপ্ত হন। এরপর থেকে পুরো মৌসুমই খেলাধুলা থেকে বিরত ছিলেন।


title: সেবাস্টিয়ান কো

text: পরের বছর ১৯৮৮ সালে তিনি ব্রিটিশ অলিম্পিক দলে নির্বাচিত হতে পারেননি। বার্মিংহামে অনুষ্ঠিত প্রস্তুতিমূলক খেলায় ১৫০০ মিটার দৌড়ে যোগ্যতা অর্জনে ব্যর্থ হন। মৌসুমের শুরুতে ভাল ফলাফল করলেও বুকের পীড়ায় প্রশিক্ষণে ব্যাঘাত ঘটে তাঁর। দ্য ডেইলী মিরর অলিম্পিক ক্রীড়ায় তাঁর অংশগ্রহণের বিষয়ে ব্যাপক প্রচারণা চালায়। কিন্তু কো'র পক্ষে নিয়ম পরিবর্তনের জন্য আন্তর্জাতিক অলিম্পিক কমিটির সভাপতি জোয়াও এন্টোনিও সামারাঞ্চের কাছে জোড়ালো আবেদন করেও সফলতা লাভে সক্ষম হয়নি। বলা হয়ে থাকে যে, ভারতীয় দল তাঁর মায়ের পিতৃবংশজনিত কারণে সেব কো'র পক্ষ হয়ে কাজ করেছিল।


title: সেবাস্টিয়ান কো

text: ১৯৯২ সালে ফলমাউথ ও ক্যামবোর্ন নির্বাচনী এলাকায় সংসদ নির্বাচনে প্রতিদ্বন্দ্বিতা করে সংসদ সদস্য নির্বাচিত হন। পরবর্তীতে ১৯৯৭ সালে কনজারভেটিভ দলের পক্ষ হয়ে সাধারণ নির্বাচনে অংশ নিলেও পরাজিত হন তিনি। এরপর উইলিয়াম হগের চিফ অব স্টাফরূপে স্বল্প সময়ের জন্য রাজনীতিতে পুণরায় ফিরে আসেন। ২০০০ সালে লাইফ পিয়ারের মনোনয়নকৃত পদ গ্রহণ করেন। এ সময়ে তিনি ম্যারাথন দৌড় প্রতিযোগিতার দিকে বিশেষ আকৃষ্ট হন। ২ ঘন্টা ৫৮ মিনিটে এ দৌড় শেষ করেছিলেন।


title: সেবাস্টিয়ান কো

text: লন্ডন নগর ২০১২ সালের অলিম্পিক আয়োজনের আগ্রহ প্রকাশ করলে সেবাস্টিয়ান কো দূত হিসেবে তাঁর প্রাণপণ চেষ্টা অব্যাহত রাখেন। তিনি দরদাতা প্রতিষ্ঠানের সদস্য ছিলেন। মে, ২০০৪ সালে সভাপতির পদ থেকে বারবারা ক্যাসানী পদত্যাগ করেন। কো তাঁর স্থলাভিষিক্ত হন ও দর ডাকার পরবর্তী স্তরে অংশ নেন। অলিম্পিক ক্রীড়ার উল্লেখযোগ্য ব্যক্তিত্বরূপে কো'র ব্যাপক পরিচিতি থাকায় আইওসি ৬ জুলাই, ২০০৫ সালে লন্ডনকে গ্রীষ্মকালীন অলিম্পিক ক্রীড়া আয়োজনের দায়িত্ব প্রদান করে।


title: সেবাস্টিয়ান কো

text: কো প্রায়শঃই বলে থাকে যে, লন্ডন ২০১২ শুধুমাত্র পাঁচ সপ্তাহব্যাপী গ্রীষ্মকালীন ক্রীড়া নয়; বরং অনেক লোককে সকল ধরণের ক্রীড়ায় অংশগ্রহণে ব্যাপক উদ্বুদ্ধ করেছে। ব্রিটিশ ড্রাগন বোট রেসিং অ্যাসোসিয়েশনের উপদেষ্টারও দায়িত্ব পালন করছেন সেব কো।


title: জাতীয় অলিম্পিক কমিটি

text: জাতীয় অলিম্পিক কমিটি () বা এনওসি হচ্ছে বৈশ্বিকভাবে অলিম্পিক আন্দোলনের সাথে সম্পৃক্ত জাতীয় পর্যায়ের সংস্থা। আন্তর্জাতিক অলিম্পিক কমিটির নিয়ন্ত্রণাধীনে থেকে এ কমিটি অলিম্পিক ক্রীড়ায় খেলোয়াড়দের অংশগ্রহণ ও পরিচালনায় দায়বদ্ধ। ইচ্ছে করলে এ কমিটি ভবিষ্যতে নিজ দেশে অলিম্পিক গেমস আয়োজনের লক্ষ্যে স্বাগতিক শহরের নাম প্রেরণ করতে পারে। এছাড়াও, অ্যাথলেটদের মানোন্নয়ন, কোচ ও কর্মকর্তাদেরকে জাতীয় পর্যায়ে উচ্চতর প্রশিক্ষণের জন্যে উদ্যোগী ভূমিকা পালন করে থাকে।


title: জাতীয় অলিম্পিক কমিটি

text: দক্ষিণ সুদান ৯ জুলাই, ২০১১ সালে স্বাধীনতা অর্জন করলেও অদ্যাবধি জাতীয় অলিম্পিক কমিটি গঠন করতে পারেনি।


title: জাতীয় অলিম্পিক কমিটি

text: ২০১১ সালের তথ্য মোতাবেক বিশ্বে ২০৪টি জাতীয় অলিম্পিক কমিটি রয়েছে। স্বাধীন দেশসহ অন্যান্য ভৌগোলিক এলাকায় অবস্থান করে কমিটিগুলো প্রতিনিধিত্ব করছে। তন্মধ্যে - জাতিসংঘের সদস্যভূক্ত ১৯৩টি দেশের মধ্যে ১৯২টি স্বাধীন দেশ এবং ১২টি রাজ্য রয়েছে।


title: জাতীয় অলিম্পিক কমিটি

text: রাজ্যগুলোর অলিম্পিক কমিটির বিবরণ নিম্নরূপঃ-


title: জাতীয় অলিম্পিক কমিটি

text:
জাতীয় অলিম্পিক কমিটির সকল সদস্যই জাতীয় অলিম্পিক কমিটি সংগঠনের সদস্য। এ সংঘকে আবার পাঁচটি মহাদেশীয় সংগঠন পর্যায়ে বিভাজন ঘটানো হয়েছেঃ-
বাংলাদেশের জাতীয় অলিম্পিক কমিটি হিসেবে বাংলাদেশ অলিম্পিক সংস্থা আন্তর্জাতিক অলিম্পিক কমিটির প্রতিনিধিত্ব করছে। সংস্থার সদর দফতর ঢাকায় অবস্থিত। বাংলাদেশ অলিম্পিক সংস্থা বা বিওএ ১৯৭৯ সালে প্রতিষ্ঠিত হয়। এশিয়া অলিম্পিক সংস্থা-সহ ১৯৮০ সালে এটি আন্তর্জাতিক অলিম্পিক কমিটির স্বীকৃতি পায়।


title: কৃষক

text: কৃষক () একজন ব্যক্তিবিশেষ যিনি কৃষিকার্য পেশায় নিয়োজিত থেকে ফসল উৎপাদন করেন। পাশাপাশি তিনি খাবারের উপযোগী করে গৃহপালিত প্রাণী লালন-পালন করেন। সভ্যতার ঊষালগ্ন থেকে এ পেশার মাধ্যমে কৃষক মানুষের জন্যে খাদ্য সরবরাহ করে জীবনকে চলমান রেখেছেন।


title: কৃষক

text: একজন কৃষক তাঁর নিজের জমিতে অথবা অন্যের জমি বর্গা নিয়ে কিংবা অন্যের জমিতে শ্রম দিয়ে ফসল উৎপাদনে নিয়োজিত থাকেন। কিন্তু অগ্রসরমান অর্থনীতিতে কৃষক বলতে মূলতঃ যার নিজস্ব খামার বা জমি আছে তাকে বুঝায়। জমিতে নিয়োজিত কর্মীগণ খামার কর্মী, ক্ষেত মজুর ইত্যাদি নামে অভিহিত হয়ে থাকেন।


title: কৃষক

text: কৃষক শব্দটি সাধারণতঃ কিছু প্রয়োজনীয় উপাদানের সংমিশ্রণ ও প্রয়োগ করে ফসল, ফলের বাগান, গৃহপালিত হাঁস-মুরগী পালন অথবা অন্যান্য ধরণের পশুপালন করে থাকেন। তাঁদের উৎপাদিত পণ্য বাজারে অথবা সরাসরি জমি বা খামার থেকেই বিক্রয় করা হয়। আরো ব্যাপক অর্থে কৃষক শব্দ বিশ্লেষণ করলে দেখা যায় নির্দিষ্ট গৃহপালিত পশু যেমনঃ গবাদিপশু, ছাগল, ভেড়া, মহিষ, ঘোড়া ইত্যাদি লালন-পালনও এর সাথে জড়িত। কৃষক শব্দটি মার্কিন যুক্তরাষ্ট্রে রেঞ্চার্স, অস্ট্রেলিয়া ও যুক্তরাজ্যে গ্র্যাজিয়ার্স বা স্টকম্যান নামে পরিচিত।


title: কৃষক

text: ভেড়া, ছাগল এবং গবাদীপশুর সাথে জড়িত কৃষকগণকে যথাক্রমে শেফার্ড, গোথার্ড এবং কাউহার্ড নামে আখ্যায়িত করা হয়। ডেইরী ফার্ম বা দুগ্ধ খামারের সাথে জড়িত ব্যক্তি দুগ্ধ খামারীরূপে পরিচিত। তিনি দুধ উৎপাদন কার্যক্রমের সাথে সংশ্লিষ্ট থাকেন। হাঁস-মুরগীর খামারী বা পোল্ট্রি ফার্মার বাচ্চা উৎপাদন, টার্কি, হাঁসের ছানা কিংবা এগুলোর মাংস, ডিম বা পালক সংগ্রহ অথবা উক্ত তিনটি কাজই করে থাকেন। একজন ব্যক্তি যদি রকমারী শাক সব্জি উৎপাদন করে বাজারে বিক্রয় করে তখন তিনি ট্রাক ফার্মার বা মার্কেট গার্ডেনার নামে পরিচিত হন। ডার্ট ফার্মার আমেরিকার চলতি ব্যবহৃত শব্দ যা প্রত্যক্ষভাবে জড়িত কৃষক বা যিনি তাঁর নিজের জমিতে ফসল উৎপাদনের সাথে সরাসরি সংশ্লিষ্ট থাকেন।


title: কৃষক

text: উন্নয়নশীল দেশ কিংবা অন্যান্য প্রাক-শিল্প সংস্কৃতিতে অধিকাংশ কৃষকই গতানুগতিক ধারায় অনুর্বর জমি আবাদ করে থাকে। তাঁরা আধুনিক পদ্ধতিতে ঘূর্ণায়মান ফসল উৎপাদন প্রণালীর প্রয়োগ, বীজ সংরক্ষণ অথবা অন্যান্য নিত্য-নতুন কৌশলাদি ব্যবহার করেন না। পক্ষান্তরে উন্নত দেশসমূহে উন্নত প্রযুক্তি ব্যবহার করে স্বল্প পরিশ্রমে জমির উর্বরতা বজায় রাখার মাধ্যমে ভারসাম্য রক্ষা করতে সদা সচেষ্ট থাকেন।


title: কৃষক

text: ছোট-বড় কৃষিজাত পণ্য উৎপাদনকারীদেরকে বৈশ্বিকভাবে একত্রিত করার জন্য আন্তর্জাতিক কৃষিজাত পণ্য উৎপাদনকারী সংস্থা বা আইএফএপি গড়ে উঠেছে। এ সংস্থাটি ৭৯টি দেশের ১২০টি জাতীয় কৃষি সংঘের ৬৬০ মিলিয়ন কৃষকের প্রতিনিধিত্ব করছে।


title: শ্মশান কালী

text: শ্মশান কালী দশমহাবিদ্যার প্রথম বিদ্যা কালী বা কালিকার এক রূপ। শাস্ত্র মতে দেবী কালিকা ব্রহ্মময়ি। তিনি নিরাকার ও সাকারও উভয় রূপেই অবস্থান করেন। কালী বিষয়ক আলোচনা ও পূজার আচার বা বিদ্যাকে মহাবিদ্যা বপা হয়। মা কালির ধ্যান বর্ণিত স্থূল রূপ একটি রূপক মাত্র। শাস্ত্রজ্ঞগণ মনে করেন কালীকুল শরনাপন্ন হয়ে তান্ত্রিক কুল দীক্ষা ছাড়া এই কালীরূপ বা বিদ্যার প্রকৃত মর্ম উপলব্ধি অসম্ভব।


title: শ্মশান কালী

text: বাঙলার প্রায় সব শ্মশানেই শ্মশান কালী পূজা হয়। কোথাও নিত্য আবার কোথাও বা বাৎসরিক পূজা হয়ে থাকে।


title: শ্মশান কালী

text: শ্মশান কালীর ধ্যানবর্ণিত রূপ হল -


title: শ্মশান কালী

text:
শাস্ত্র মতে মা কালির রূপ শতসহস্র। তাই কমলাকান্ত ভট্টাচার্য তার শ্যামাসংগীতে বলেছেন
মানুষ তার প্রয়োজনে যেমন ভাবে কালিকার সাধনা করেছেন, সাধককের কাছে সেই কর্মের প্রয়োজন অনুরূপ রূপে প্রতিভাত হয়েছেন। কালী সব রূপই শ্মশানবাসিনী। তবে গৃহস্থের বাড়িতে তার আরাধনা মূলত দক্ষিণা কালিকা বা রক্ষাকালী রূপেই হয়। তবে প্রচলিত নিয়ম অনুসারে শ্মশানকালীকে মানুষ শ্মশানেই পুঁজো করতে অভ্যস্ত।


title: শ্মশান কালী

text: এই শ্মশান কালীর পূজা তান্ত্রিকগণ মৎস ,মাংস আর মদ্য উপাচার দ্বারা পূজা করে থাকেন। তবে , এই তান্ত্রিক মৎস,মাংস বা মদ্য বলতে যা জিনিসকে নির্দেশ করে আসলে সেটি একটি সঙ্কেত মাত্র। শাস্ত্রীয় মতে সদগুরুর সাহায্য পেলে তবেই এই পঞ্চ ম-কারের প্রকৃত অর্থ উপলব্ধি সম্ভব। বাস্তবে পঞ্চ ম-কারের সাধনা করা সাধকের সংখ্যা অতি বিরল। এই শ্মশান কালীর পূজায় অন্যান্য সবকিছু দক্ষিণা কালিকা পূজার অনুরূপ। পূজা যন্ত্রে সামান্য কিছু প্রভেদ বর্তমান।বীজমন্ত্র দক্ষিণা কালিকার মন্ত্র হতে ভিন্ন। তবে মা কালীর মূল বীজ যে কোন রূপভেদেও এক ও অভিন্ন।


title: টার্কি

text: টার্কি () "মেলিয়াগ্রিডিডেই পরিবারের" এক ধরণের বৃহদাকৃতির পাখিবিশেষ। এগুলো দেখতে মুরগির বাচ্চার মতো হলেও তুলনামূলকভাবে অনেক বড়। এক প্রজাতির বুনো টার্কি "মেলিয়াগ্রিস গ্যালোপাভো" উত্তর আমেরিকা ও মধ্য আমেরিকার বনাঞ্চলে বসবাস করে। গৃহপালিত টার্কি এই প্রজাতি থেকে ভিন্নতর। অন্য জীবিত প্রজাতির মধ্যে "মেলিয়াগ্রিস ওসেলাটা" বা চক্ষু আকৃতির চিহ্নবিশিষ্ট টার্কি আবাসস্থল হচ্ছে ইউকাতান উপ-দ্বীপের বনাঞ্চলে। বিশ্বের সর্বত্র টার্কি গৃহপালিত পাখিরূপে লালন-পালন করা হয়।


title: টার্কি

text: মার্কিন যুক্তরাষ্ট্রের অধিবাসীরা সনাতনী ধারায় থ্যাঙ্কসগিভিং ডে'র ছুটির দিনে টার্কি ভোজন করে থাকে। এছাড়াও, ইউরোপীয় দেশগুলোয় বিশেষ খ্রীষ্টিয় পর্বের আহারেও টার্কি খাওয়া হয়। মূলতঃ টার্কি উৎপাদন মৌসুমভিত্তিক হলেও সারা বছরই বিশ্বের বিভিন্ন দেশে খাবারের উল্লেখযোগ্য অংশ দখল করে আছে। মেলিয়াগ্রিস গ্যালোপাভো জাতের টার্কি উত্তর আমেরিকায় খেলাধূলার বিনোদনে ব্যবহার করা হয়।


title: টার্কি

text:
"মেলিয়াগ্রিডিডেই" পরিবারের একটি গণ হচ্ছে "মেলিয়াগ্রিস"। এ গণটি আবার দু'টি ধারায় বিভাজিত হয়েছে।
পুরুষ টার্কি, স্ত্রী টার্কির তুলনায় অধিকতর বড় এবং অনেক বেশি আকর্ষণীয় রঙের হয়ে থাকে। "বাস্টার্ড" (অস্ট্রেলিয়ান টার্কি); "মেগাপোড" (ব্রাশ টার্কি); "স্ন্যাকবার্ড" (ওয়াটার টার্কি) জাতীয় সমজাতীয় পাখি হলেও টার্কিজাতীয় পাখি নয়।
পূর্ণাঙ্গ পুরুষজাতীয় টার্কির মাথা ন্যাড়া থাকে। সাধারণতঃ এর মাথা উজ্জ্বল লাল রঙের হয়। কখনো কখনো সাদা কিংবা উজ্জ্বল নীলাভ রঙেরও হয়ে থাকে। পুরুষজাতীয় টার্কি "গবলার" বা "টম" নামেও পরিচিত। এগুলো গড়ে লম্বায় ১৩০ সে.মি. বা ৫০ ইঞ্চি হয়। গড়পড়তা ওজন ১০ কেজি বা ২২ পাউন্ড হতে পারে। কিন্তু স্ত্রীজাতীয় টার্কি সাধারণতঃ পুরুষের তুলনায় ওজনে অর্ধেক হয়। প্রতিটি স্ত্রীজাতীয় টার্কি ৮ থেকে ১৫টি ছোট ছোট দাগের বাদামী বর্ণাকৃতির ডিম পাড়ে। ২৮ দিন অন্তর ডিম ফুটে বাচ্চা টার্কি জন্মায়।


title: টার্কি

text: বন্য টার্কি সাধারণতঃ বনভূমিতে পানির কাছাকাছি এলাকায় থাকতেই পছন্দ করে বেশী। ফসলের বীজ, পোকামাকড় এবং মাঝেমাঝে ব্যাঙ কিংবা টিকটিকি খেয়ে জীবনধারণ করেন। আত্মরক্ষার্থে দ্রুত দৌড়ে গা ঢাকা দেয়। কিন্তু এটি কেবলমাত্র স্বল্প দূরত্বে উড়তে পারে। তখন এটি প্রায় ০.৪ কিলোমিটার বা ০.২৫ মাইল দূরত্ব অতিক্রম করে।


title: টার্কি

text:
যখন ইউরোপীয়রা প্রথমবারের মতো টার্কিকে আমেরিকায় দেখতে পেল, তখন তারা ভুলবশতঃ ভাবল যে পাখিটি এক ধরণের গিনিয়া মুরগি ("নুমিডা মেলিয়াগ্রিস")। পরবর্তীকালে তারা তুরস্ক দেশ থেকে মধ্য ইউরোপে পাখিটিকে নিয়ে আসে। গিনিয়া মুরগি বা "গিনিয়াফাউল"-কে "টার্কি ফাউল" নামেও ডাকা হয়। তাই, তুরস্ক দেশের নামানুসারে উত্তর আমেরিকার পাখিটির নামকরণ করা হয় টার্কি। ১৫৫০ সালে উইলিয়াম স্ট্রিকল্যান্ড নামীয় এক ইংরেজ নাবিক টার্কি পাখিকে ইংল্যান্ডে নিয়ে আসেন।
সবচেয়ে গ্রহণযোগ্য দলিলপত্র মোতাবেক ক্যালিফোর্নিয়া টার্কি ("মেলিয়াগ্রিস ক্যালিফোর্নিকা") মানব বসতির শুরুতে যথেষ্ট সংখ্যায় শিকারে পরিণত হয়েছিল। ধারণা করা হয় যে, তুষার যুগের শেষদিকে জলবায়ুর পরিবর্তন ও ব্যাপক শিকারের ফলে এ প্রজাতির টার্কির বিলুপ্তি ঘটেছিল।


title: টার্কি

text: অনেক জীববিজ্ঞানী টার্কিকে তাদের নিজস্ব পরিবার "মেলিয়াগ্রিডিডেইর" বলে স্বীকার করেছেন। কিন্তু সাম্প্রতিককালে তাদের বংশ বিশ্লেষণ করে টার্কিকে "ফ্যাসিয়ানিডেই" পরিবারের বলে মত প্রকাশ করেছেন।


title: জামিয়া রাহমানিয়া আরাবিয়া, ঢাকা

text:
জামিয়া রাহমানিয়া আরাবিয়া হচ্ছে বাংলাদেশের একটি উল্লেখযোগ্য কওমি ইসলামি বিশ্ববিদ্যালয়। এই জামিয়া ১৯৮৬ সনে শাইখুল হাদিস আল্লামা আজিজুল হক ঢাকার মোহাম্মদপুরে প্রতিষ্ঠা করেন। আল্লামা আজিজুল হক হচ্ছেন ভারত উপমহাদেশের প্রখ্যাত ইসলামি স্কলার এবং বাংলা ভাষার সহিহ বুখারির প্রথম অনুবাদক। ২০১১ সালের হিসাব অনুসারে, মাদ্রাসাটিতে ১২,০০০ ছাত্র এবং যোগ্যতাসম্পন্ন ৭০ জন শিক্ষক রয়েছেন। এই বিশ্ববিদ্যালয়ের পরীক্ষাসমূহ হাইয়াতুল উলইয়ার অধীনে হয়ে থাকে।
এই জামিয়াটি দক্ষ এবং বুদ্ধিজীবী ওলামা তৈরির ক্ষেত্রে আন্তর্জাতিক গণ্ডিতে পৌঁছে গেছে। কারণ, এখানে প্রাথমিক স্তর থেকে "দাওরায়ে হাদিস", "ইফতা", "তাফসির", "উসুলুল হাদিস", ইসলামি ইতিহাস, আরবি সাহিত্য এবং বাংলা সাহিত্য বিষয়সমূহের উপর পড়াশোনা হয়ে থাকে। ইসলামি বিষয়সমূহের পাশাপাশি একটি পূর্ণাঙ্গ ইসলামি বিশ্ববিদ্যালয় হিসেবে এখানে বাংলা, ইংরেজি, গণিতশাস্ত্র, দর্শনশাস্ত্র, ইতিহাস ও ভূগোলও পড়ানো হয়। এই শিক্ষাঙ্গনে ইসলামের বার্তা ছড়িয়ে দেওয়ার জন্য অনেক সভা-সম্মেলনের আয়োজন করা হয়ে থাকে।


title: মোহাম্মদ আবদুল্লাহ

text: মো. আবদুল্লাহ (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: মোহাম্মদ আবদুল্লাহ

text: মো. আবদুল্লাহর জন্ম ময়মনসিংহ জেলার ভালুকা উপজেলার তামাট গ্রামে। তাঁর বাবার নাম আবদুল কাদের মিয়া এবং মায়ের নাম হামিদা বেগম। তাঁর স্ত্রীর নাম লিলি আক্তার। তাদের দুই মেয়ে ও দুই ছেলে।


title: মোহাম্মদ আবদুল্লাহ

text: মো. আবদুল্লাহ ১৯৭১ সালে তৎকালীন মুসলিম কমার্শিয়াল ব্যাংকের নিরাপত্তা প্রহরী ছিলেন। কর্মরত ছিলেন টাঙ্গাইলের পাঁচআনি বাজার শাখায়। মুক্তিযুদ্ধ শুরু হলে ঝাঁপিয়ে পড়েন যুদ্ধে। পরে তিনি কাদেরিয়া বাহিনীতে যোগ দেন। আবদুল কাদের সিদ্দিকীর নিজ দলে ছিলেন তিনি।


title: মোহাম্মদ আবদুল্লাহ

text: ১৯৭১ সালের ১২ অক্টোবর কাদেরিয়া বাহিনীর সামরিক প্রধান আবদুল কাদের সিদ্দিকী খবর পেলেন, নাগরপুরে অবস্থানরত পাকিস্তানি সেনা ও সহযোগীদের জন্য টাঙ্গাইল থেকে রসদ ও খাদ্যসামগ্রী পাঠানো হয়েছে। সেগুলো নিয়ে যাওয়া হচ্ছে এলাসিন-নাগরপুর সড়ক দিয়ে। গরুর গাড়িতে করে। পাহারায় আছে তাদের সহযোগী মিলিশিয়া ও রাজাকার। তখন ওই এলাকায় কাছাকাছি ছিলেন তিনি। তাঁর সঙ্গে ২৮-২৯ জন সহযোদ্ধা। তাঁদের মধ্যে মো. আবদুল্লাহ দুর্ধর্ষ। তিনি সিদ্ধান্ত নিলেন অ্যামবুশ করার। মো. আবদুল্লাহসহ ২০ জন সহযোদ্ধাকে নিয়ে তিনি দ্রুত রওনা হলেন। অ্যামবুশ করলেন সড়কে। এমন সময় তাঁরা দেখতে পেলেন পাঁচ-ছয়টি গরুর গাড়ি ও চার-পাঁচটি রিকশা। সেগুলোতে মালামাল ভরা। মিলিশিয়া-রাজাকার প্রায় ৩০-৩৫ জন। কয়েকজন আগে-পিছে হেঁটে আসছে। বাকিরা গরুর গাড়ি ও রিকশায় বসে। তারা বুঝতেও পারল না। নিশ্চিন্ত মনে আসছে। অস্ত্রের আওতায় আসা মাত্র গর্জে উঠল মুক্তিযোদ্ধা সবার অস্ত্র। আকস্মিক আক্রমণে হতভম্ব মিলিশিয়া ও রাজাকার। বিশেষত মো. আবদুল্লাহর দুঃসাহসিকতায় তারা প্রতিরোধের সুযোগই পেল না। নিহত হলো তিনজন রাজাকার। আহত ১১ জন। বাকিরা আত্মসমর্পণ করল। এ ঘটনা এলাসিনে। এর অবস্থান টাঙ্গাইল জেলা সদর থেকে দক্ষিণে। মানিকগঞ্জ জেলা সীমান্তে। মো. আবদুল্লাহ অনেক যুদ্ধে অংশ নেন। এর মধ্যে বাসাইলের নথখোলা, ঘাটাইল, নাগরপুর, মির্জাপুরের যুদ্ধ উল্লেখযোগ্য। কালিহাতি উপজেলার এলেঙ্গার রাজবাড়ির যুদ্ধে তিনি আহত হন। তাঁর বাঁ পায়ে মর্টার শেলের স্প্ল্লিন্টারের আঘাত লাগে।


title: নিশাত মজুমদার

text: নিশাত মজুমদার (জন্ম: ৫ জানুয়ারি, ১৯৮১) একজন বাংলাদেশী, যিনি প্রথম বাংলাদেশী নারী হিসেবে ২০১২ সালের ১৯ মে শনিবার সকাল নয়টা ৩০ মিনিটে এভারেস্ট শৃঙ্গ জয় করেছেন।


title: নিশাত মজুমদার

text: নিশাত মজুমদারের জন্ম ১৯৮১ সালে লক্ষ্মীপুরে। তার বাবার নাম আবদুল মান্নান মজুমদার। তিনি ব্যবসায়ী। তার মার নাম আশুরা মজুমদার। এ দম্পতির চার সন্তানের মধ্যে নিশাত মজুমদার দ্বিতীয়। তিনি ১৯৯৭ সালে ঢাকার ফার্মগেটের বটমূলী হোম উচ্চ বালিকা বিদ্যালয় থেকে মাধ্যমিক, ১৯৯৯ সালে শহীদ আনোয়ার গার্লস কলেজ থেকে উচ্চমাধ্যমিক এবং ঢাকা সিটি কলেজ থেকে হিসাববিজ্ঞানে স্নাতক ও স্নাতকোত্তর করেছেন।


title: নিশাত মজুমদার

text: নিশাত মজুমদার ঢাকা ওয়াসায় হিসাবরক্ষণ কর্মকর্তা হিসেবে কর্মরত।


title: নিশাত মজুমদার

text: নিশাত মজুমদার ২০১২ সালের ১৯ মে শনিবার সকাল নয়টা ৩০ মিনিটে এভারেস্ট চূড়ায় পা রাখেন।


title: নিশাত মজুমদার

text: বাংলাদেশের প্রথম নারী হিসেবে এভারেস্ট জয়ী নিশাত মজুমদার ২০০৩ সালে এভারেস্ট বিজয়ের ৫০ বছর পূর্তিতে বাংলাদেশ অ্যাস্ট্রোনমিক্যাল অ্যাসোসিয়েশনের আয়োজনে বাংলাদেশের সর্বোচ্চ চূড়া (৩,১৭২ ফুট) কেওক্রাডং জয় করেন। ২০০৬ সালের মার্চে বিশ্ব নারী দিবস উপলক্ষে বিএমটিসি আয়োজিত বাংলাদেশের নারী অভিযাত্রী দলের সঙ্গে ফের কেওক্রাডং চূড়ায় ওঠেন তিনি। একই বছরের সেপ্টেম্বরে বিএমটিসি আয়োজিত নারী অভিযাত্রী দলের সঙ্গে তিনি এভারেস্ট বেস ক্যাম্প (১৭ হাজার ৫০০ ফুট উচ্চতা) ট্র্যাকিংয়ে অংশ নেন। এরপর ২০০৭ সালের মে মাসে বিএমটিসির অর্থায়নে দার্জিলিংয়ের হিমালয়ান মাউন্টেনিয়ারিং ইনস্টিটিউট থেকে মৌলিক পর্বতারোহণ প্রশিক্ষণ নিয়ে ২০০৭ সালের সেপ্টেম্বরে হিমালয়ের মেরা পর্বতশৃঙ্গ (২১ হাজার ৮৩০ ফুট) জয় করেন। এভারেস্ট অভিযানের প্রস্তুতি হিসেবে পরের বছরের মে মাসে হিমালয়ের সিঙ্গুচুলি পর্বতশৃঙ্গে (২১ হাজার ৩২৮ ফুট) ওঠেন। একই বছরের সেপ্টেম্বরে তিনি ভারতের উত্তর কাশীর গঙ্গোত্রী হিমালয়ের গঙ্গোত্রী-১ পর্বতশৃঙ্গে (২১ হাজার ফুট) বাংলাদেশ-ভারত যৌথ অভিযানে অংশ নেন। নিশাত ২০০৯ সালের এপ্রিলে পৃথিবীর ৫ম উচ্চতম শৃঙ্গ মাকালুতে (২৭ হাজার ৮৬৫ ফুট) ভারত-বাংলাদেশ যৌথ অভিযানে অংশ নেন। গতবছরের অক্টোবরে বিএমটিসি আয়োজিত হিমালয়ের চেকিগো নামের একটি শৃঙ্গেও সফল অভিযানে যান ।


title: নিশাত মজুমদার

text: ঢাকা ওয়াসা


title: নিশাত মজুমদার

text: ৫ জুন ২০১২ মঙ্গলবার দুপুর ১২টায় রাজধানীর কারওয়ান বাজার ঢাকা ওয়াসা ভবনের চতুর্থ তলায় অনাড়ম্বর অনুষ্ঠানের মাধ্যমে তাকে ঢাকা ওয়াসা পুরস্কার ও সম্মাননা স্বরূপ ওয়াসার পক্ষ থেকে নিশাতকে ৫ লক্ষ টাকার চেক ও ক্রেস্ট, এবং তাঁর জন্য বাসা বরাদ্দ করা হয়। কারিগরি কল্যাণ সমিতির পক্ষ থেকে তাঁকে ২৫ হাজার টাকার চেক প্রদান করা হয়।


title: নিশাত মজুমদার

text: যুব ও ক্রীড়া মন্ত্রণালয়


title: নিশাত মজুমদার

text: নিশাত মজুমদার সহ এভারেস্ট বিজয়ী বাংলার চার সন্তানকে এক লাখ টাকা করে পুরস্কার ঘোষণা করে যুব ও ক্রীড়া মন্ত্রণালয়।


title: ফজলুল হক (বীর প্রতীক)

text: ফজলুল হক (জন্ম: অজানা - মৃত্যু: ডিসেম্বর ১৯৯৯) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: ফজলুল হক (বীর প্রতীক)

text: ফজলুল হকের জন্ম সিলেট জেলার জকিগঞ্জ উপজেলার সুলতানপুর ইউনিয়নের গঙ্গাজলের খাদিমান গ্রামে। তাঁর বাবার নাম আজাদ আলী । তাঁর স্ত্রীর নাম বেলা খাতুন। তাঁদের দুই ছেলে ও দুই মেয়ে।


title: ফজলুল হক (বীর প্রতীক)

text: ফজলুল হক চাকরি করতেন ইপিআরে। ১৯৭১ সালে কর্মরত ছিলেন যশোর ইপিআর সেক্টরের অধীন চুয়াডাঙ্গা উইংয়ে (বর্তমানে ব্যাটালিয়ন)। মুক্তিযুদ্ধ শুরু হলে ঝাঁপিয়ে পড়েন যুদ্ধে। পরে যুদ্ধ করেন ৮ নম্বর সেক্টরের অধীন বয়রা সাবসেক্টরে। ফজলুল হক ১৯৮৮ সালে চাকরি থেকে অবসর নেন।